text:
ཡིད་སྐྱོ་བའི་གནས་ཚུལ།
དེ་རིང་། ༢༠༡༧ལོའི་སྤྱི་ཟླ༡༡པའི་ཚེས་༤དང་བོད་ཟླ་༩ཚེས་༡༥ལ་འཁེལ་ཡོད་ཅིང་། གཞིས་བྱེས་བོན་པོ་ཡོངས་ཀྱིས་ཤ་ཡི་ཚ་ས་དང་རུས་ཀྱི་དུང་ས་ཞེས་པའི་དཔེ་ལྟར། རང་རང་གི་ས་ན་དད་འདུན་ཆེན་པོའི་སྙིང་སྟོབས་ཀྱི་རང་གཤིས་ཕྱི་ལ་མངོན་པར་བྱས་ཏེ། གསོལ་འདེབས་དང་སྨོན་ཚིག་གི་རླབས་སྒྲ་ས་སྒང་ཧྲིལ་བོའི་ཕྱོགས་བཞི་མཚམས་བརྒྱད་ལ་ཁྱབ་པར་བྱས། དེ་ནི་དུས་རབས་ཀྱི་ཁོར་ཡུག་དང་ལོ་རྒྱུས་ཀྱི་གཉན་འཕྲང་རིང་མོ་ཅི་འདྲ་རྒོད་ནའང་། དཀའ་སྤྱད་སྡུག་རུས་ཀྱི་བསམ་བློའི་ཐུགས་སྟོབས་ལ་འགྱུར་བ་གཏན་ནས་མེད་པ་དང་། ལག་ལེན་གྱི་སྤོབས་པའི་ངར་ཤུགས་མི་ཡུལ་གྱི་རྒྱན་དུ་བཞེངས་བསྐྲུན་མཛད་པའི་ཞི་བདེ་ཡི་སྲོག་ཤིང་ཆེན་མོ་ཞིག་སྟེ། རང་དོན་སྤུ་ཙམ་མེད་པའི་ཐོག་ནས་ཉིན་གཅིག་ལྟར་སྔ་འགྱུར་གྱེར་བསྟན་སྤྱི་ཡི་བསྟན་ཆུས་ཀྱི་བྱ་བཞག་སྙོམས་སྒྲིག་བྱེད་པ་དང་། འགྲོ་བའི་ཕན་བདེ་གཙོས་པའི་མིའི་རིགས་ཀྱི་ཡར་ཐོན་དང་སྤྱི་ཚོགས་གོང་འཕེལ་འགྲོ་བའི་ཐབས་ལམ་འབའ་ཞིག་གི་ཆེད་དུ། སྐུ་ཚེ་ཧྲིལ་བོ་གཟི་བརྗིད་ཀྱི་འོད་སྣང་ལ་བསྟིམས་པའི་མི་ཕོ་རླབས་ཆེན་ཞིག་ང་ཚོ་དང་རིང་དུ་གྱེས་ཏེ་དགུང་ཞག་ཞེ་དགུ་ཚང་བའི་ཉིན་མོ་དེ་ཡིན་པས་རེད།
མཛད་རྗེས་ལ་ཉམས་པ་མི་སྲིད་ཅིང་། ཐུགས་རྗེ་ལ་ཉེ་རིང་དང་བྲི་བཀོལ་ཡེ་ནས་དབེན། མདུན་ལམ་གྱི་མཛེས་ལྗོངས་ནི་དཔྱིད་དཔལ་རྒྱས་པ་ནང་བཞིན་འོད་སྟོང་འབར་བར་རྒྱང་རིང་སྤྱན་གྱིས་གཟིགས་ཏེ། ཞང་བོད་ཤེས་རིག་གི་མེ་དཔུང་འཛམ་གླིང་མཐའ་དབུས་ཀུན་ཏུ་རླབས་ཀྱིས་སྤར་བའི་ངེས་དོན་མཁས་པ་གྲགས་ཅན་དང་། རྒྱལ་བསྟན་སྤྱི་དང་འཛམ་གླིང་རྒྱལ་ཁབ་ཁག་གི་ཆོས་ལུགས་གྲུབ་མཐའ་བར་གྱི་འཆམ་མཐུན་ལ་ཤུགས་སྣོན་ཡར་སྐུལ་གནང་མཁན་གྱི་ཞི་བདེ་སྲུང་སྐྱོང་དེད་དཔོན་ཆེན་པོ། རྒྱལ་སྤྱིའི་སྟེང་སྐད་གྲགས་ཆོད་པའི་བོད་བརྒྱུད་ནང་བསྟན་གྱི་ཆོས་ལུགས་མི་སྣ་ཁྱད་དུ་འཕགས་པ། གཞིས་བྱེས་བོན་པོ་ཡོངས་ཀྱི་ཆེས་མཐོའི་དབུ་ཁྲིད་རླབས་པོ་ཆེ་བཅས་ཡིན་པའི་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་༣༣པ་མཁན་ཆེན་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་ཉིད། སྤྱི་ལོ་༢༠༡༧ཟླ་༩ཚེས་༡༤ཉིན་གྱི་ཕྱི་དྲོའི་ཆུ་ཚོད་དྲུག་དང་སྐར་མ་༢༥ཐོག འཕགས་ཡུལ་བྱེས་ཀྱི་གདན་ས་ཆེན་མོ་༧དཔལ་ལྡན་སྨན་རིའི་བླ་བྲང་དུ་དགོངས་པ་བོན་དབྱིངས་ཀ་དག་ཆེན་པོའི་ཀློང་དུ་རྫོགས་ཤིང་། འདི་ལོ་ཁོང་ཉིད་དགུང་ལོ་བརྒྱད་ཅུ་གྱ་དགུ་ལ་ཕེབས་ཀྱི་ཡོད་པ་རེད། ང་ཚོ་སོར་སྐྱེས་ཀྱི་སྣང་ངོར་ཁོང་གི་སྐུ་ཚེ་ལ་ཚད་ཡོད་པ་ལྟར་ཆགས་སོང་ནའང་། ཁོང་གིས་བསྟན་དང་འགྲོ་དོན་བསྐྱངས་པའི་མཛད་བཟང་གི་རིན་ཐང་ནི་བླ་རི་གངས་དཀར་ཏི་སེ་དང་འདྲ་བར་སྲིད་པ་གཡང་གི་རུ་མ་རུ་བརྗིད་ཀྱིས་འགྱིང་ངེར་ཡོད་ལ། བོན་གྱི་བསྟན་པ་སྲོག་སྙིང་ཡིན་པའི་ཞང་ཞུང་ཤེས་རིག་གི་གཟི་འོད་བསྐལ་པའི་བར་དུ་འཛམ་གླིང་ལ་འཕྲོ་བའི་ཐུགས་དགོངས་ལ་ལྟས་བཟང་འབུམ་གྱིས་ཕྱུག་ངེས་ཡིན།
སྐྱབས་རྗེ་ཁྲི་འཛིན་མཆོག་གི་མཛད་རྣམ་མདོར་བསྟན།
༧སྐྱབས་རྗེ༧རྒྱལ་བ་སྨན་རིའི་ཁྲི་འཛིན་༣༣པ་མཆོག་ནི། སྤྱི་ལོ་༡༩༢༩ལ་སི་ཁྲོན་ཞིང་ཆེན་རྔ་བ་ཁུལ་ཟིང་ཆུ་རྫོང་ཁོངས་ཏེ་ཨ་མདོ་ཤར་ཁོག་ཅེས་པར་ཡབ་ལྗོངས་ལྡོང་རྒྱ་ལོ་དང་། ཡུམ་བར་རོང་བཟའ་མཚོ་མོ་གཉིས་ཀྱི་སྲས་སུ་སྐུ་འཁྲུངས། ཐོག་མའི་མཚན་ལ་བླ་མ་ཐར་ཞེས་གསོལ་ཞིང་། དགུང་གྲངས་བདུན་གྱི་སྟེང་། ཤར་ཡུལ་སྐྱང་ཚང་དགོན་པར་སྒྲིག་ཞུགས་གནང་སྟེ་མདོ་སྔགས་རིག་པའི་གཞུང་ལུགས་ཀུན་ལ་གསན་བསམ་སྒོམ་སྒྲུབ་མཛད་པ་དང་། ༡༩༥༣ལོར་བཀའ་རབ་འབྱམས་པ་དགེ་བའི་བཤེས་གཉེན་ཆེན་མོའི་མཚན་རྟགས་བཞེས།
༡༩༦༩ས་བྱ་སྟེ་དགུང་གྲངས་བཞི་བཅུ་ཐམ་པའི་སྟེང་དུ། ལྷར་བཅས་སྐྱེ་དགུ་ཡོངས་ཀྱི་ཕན་བདེའི་མཆོད་སྡོང་ཆེན་པོ་༧རྒྱལ་བ་མཉམ་མེད་ཆེན་པོའི་ཁྲི་འཛིན་མཁན་རབས་༣༣པར་རྟགས་ཐོན་བྱུང་བ་ལྟར་ཁྲི་འདོན་གྱི་མཛད་སྒོ་གཟབ་རྒྱས་ཞུས་ཤིང་། དེ་ནས་བཟུང་སྐྱབས་རྗེ་ཁྲི་འཛིན་མཁན་ཆེན་རིན་པོ་ཆེ་ལུང་རྟོགས་བསྟན་པའི་ཉི་མ་དཔལ་བཟང་པོ་ཞེས་རྒྱ་ཆེའི་བོན་དད་སེར་སྐྱ་ཡོངས་ཀྱིས་དད་མོས་དང་གུས་བཀུར་ཞུ་ཡུལ་གྱི་དབུ་ཁྲིད་རླབས་ཆེན་དུ་གྱུར་བ་མ་ཟད། རྒྱལ་བ་སྨན་རིའི་ཁྲི་འཛིན་གྱི་གོ་གནས་ལྟར་རྗེ་མཉམ་མེད་བླ་མ་ཆེན་པོའི་གསེར་གྱི་ཁྲི་ལ་མངའ་བསྒྱུར་བའི་དབང་ཆ་རྒྱུན་འཛིན་དངོས་སུ་གནང་བ་རེད།
༧སྐྱབས་རྗེ་ཁྲི་འཛིན་རིན་པོ་ཆེ་མཆོག་གི་སྐུ་ཚེ་གང་བོའི་དབང་དུ་བྱས་ནས་གླེང་ན། ཁོང་གིས་བོད་རིགས་གཙོས་པའི་འགྲོ་བ་མིའི་རིགས་འཕེལ་རྒྱས་ཡར་ཐོན་ཡོང་རྒྱུ་དང་། སངས་རྒྱས་ཀྱི་བསྟན་པ་ཁྱོན་ཡོངས་ནས་རྒྱུན་འཛིན་དར་སྤེལ་བྱེད་པ་ལ། བོད་རང་གི་མེས་པོའི་ཆོས་བརྒྱུད་རྩ་ཆེན་གཡུང་དྲུང་བོན་དང་དེར་འབྲེལ་ཞང་ཞུང་ཤེས་རིག་འཕེལ་རྒྱས་གཏོང་རྒྱུར་ཕན་པའི་ལེགས་སྐྱེས་གྱ་ནོམ་པ་ཕུལ་བ་སྟེ། རྒྱལ་བསྟན་དར་རྒུད་གོད་ཆག་གི་ལོ་རྒྱུས་ཀྱི་དཀྱོགས་མཚམས་ཁ་ཚ་དགོས་གཏུག་གི་སྐབས་སུ། གཤེན་བསྟན་རྨང་ནས་གསོ་བར་འཛམ་གླིང་གི་ཡུལ་གྲུ་ཁག་ལ་བོན་འབྲེལ་རྒྱ་ཆེར་རབས་དང་རིམ་པར་བསྐྱངས་པ་དང་། དེ་མཚུངས་དགོན་སྡེ་བཞེངས་བསྐྲུན་དང་བཤད་སྒྲུབ་འདུས་སྡེ་འཛུགས་སྐྱོང་གནང་བ། གཙུག་ལག་སློབ་གཉེར་གྱི་སློབ་གྲྭ་གསར་རྒྱག་མཛད་པ། སྐལ་ལྡན་གྱི་སློབ་མ་རྣམས་ལ་སངས་རྒྱས་བསྟན་པའི་ལྗོན་རྩ་ཚུལ་ཁྲིམས་བསླབ་པའི་སྡོམ་རྒྱུན་བསྩལ་པ་བཅས་ལ། རིན་པོ་ཆེ་མཆོག་གིས་རྣམ་ཀུན་སྐུ་ངལ་ལ་འཛེམ་མེད་ཀྱིས་ཕྱག་ལས་ལྗིད་མོ་ཚེ་དང་སྙོམས་པར་བསྟར་ཞིང་། སངས་རྒྱས་ཀྱི་ཞལ་སྔ་ནས། ཐམས་ཅད་ཀུན་གྱི་ས་བོན་རིན་ཆེན་སེམས།། ཞེས་གསུངས་པ་ལྟར། རང་གི་བསྟན་པ་ལ་དགའ་ཞེན་བྱ་རྒྱུ་དེ་དང་འཛམ་གླིང་ཤེས་རིག་ལ་དགའ་ཞེན་བྱ་རྒྱུ་གཉིས་སེམས་གཏིང་ནས་གཅིག་གྱུར་ཡོང་བ་བྱས་ཏེ། སྤྱི་ཚོགས་ཡར་རྒྱས་ལ་ཞབས་འདེགས་ཞུ་བ་དང་ཞི་བདེ་འཆམ་མཐུན་ལ་སྔར་བས་གཟི་དཔལ་གྱི་རླབས་རྒྱུན་སྣོན་པར། གནའ་དེང་ཟུང་འབྲེལ་གྱི་ཤེས་ཡོན་ཕུན་སུམ་ཚོགས་པ་མངའ་བའི་རིག་སྨྲའི་ཁྱུ་ཚོགས་གང་མང་སྐྱེད་སྲིང་དང་གསོ་སྐྱོང་གནང་བ་མ་ཟད། ༧སྐྱབས་རྗེ་ཁྲི་འཛིན་རིན་པོ་ཆེ་མཆོག་ཉིད་འཛམ་གླིང་གི་རྒྱལ་ཁབ་སོ་སོར་ཞབས་ཀྱིས་བཅགས་ཤིང་བོད་གངས་ཅན་གྱི་ལྗོངས་སུའང་སྔ་ཕྱིར་ཐེངས་གསུམ་ལ་ཕེབས་ནས། བོན་གྱི་དགོན་སྡེ་ཁག་ཕན་ཚུན་ཐུན་མོང་མཉམ་འབྲེལ་ཐོག་ཤེས་རིག་འཛུགས་སྐྲུན་དར་རྒྱས་གོང་འཕེལ་ཡོང་བར་ཐུགས་ནུས་ཡོད་རྒུ་བཏོན་གནང་མཛད་པ་དང་། ལྷག་པར་དུ། དབང་ལུང་མན་ངག་གི་ཟབ་གདམས་དུ་མས་སྐྱེ་འགྲོ་འབུམ་ཕྲག་མང་པོ་ཐར་བའི་ལམ་དུ་ཚུད་པར་བྱས་པའི་བཀའ་དྲིན་བླ་ན་ལྕི་བར་བསྟར་ཞིང་། མདོར་ན་རླབས་ཆེན་གྱི་སྐྱེས་བུ་ཆེན་པོ་ཁོང་གི་སྐུ་ཚེ་ཧྲིལ་བོ་བསྟན་དང་འགྲོ་བའི་ཕན་བདེ་འབའ་ཞིག་གི་ཆེད་དུ་ཀུན་ནས་ཡོངས་སུ་དབང་བར་བྱས་པའམ། རབ་དང་མཆོག་ཏུ་བསྟིམས་པར་མཛད་པའི་བཀའ་དྲིན་ནམ་བྱས་རྗེས་ནི་སུ་དང་གང་གིས་ཀྱང་གཞལ་ཐབས་མེད་པའི་ཚུལ་དུ་གྱུར།
སྐྱབས་རྗེ་ཁྲི་འཛིན་མཆོག་གི་གཟི་བྱིན་གྱི་འོད་སྣང་།
༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་༣༣པ་མཆོག་གི་གཟུགས་སྐུའི་བཀོད་པ་བོན་དབྱིངས་སུ་ཐིམ་ཚུལ་བསྟན་པའི་ཡིད་སྐྱོའི་གནས་ཚུལ་ཞིབ་ཕྲ་ཐོས་རྗེས། རིན་པོ་ཆེ་མཆོག་གི་ཐོས་བསམ་སྒོམ་གསུམ་གྱི་ཡོན་ཏན་དང་། མཁས་བཙུན་བཟང་གསུམ་གྱི་རྣམ་ཐར། འཆད་རྩོད་རྩོམ་གསུམ་གྱི་གཟི་འོད། བསྙེན་སྒྲུབ་ལས་གསུམ་གྱི་བཀའ་སྲོལ། སྤང་སྒྱུར་གྲོལ་གསུམ་གྱི་ཉམས་ལེན། དབང་ལུང་མན་ངག་གི་ཕྱག་རྒྱུན། མདོ་སྔགས་སེམས་གསུམ་གྱི་མཁྱེན་དཔྱོད་བཅས་གང་ཅིའི་ཐད་ནས་ཡིན་ཡང་། སྐུ་ཉིད་གསང་གསུམ་བོན་གྱི་མཛོད་འཛིན་འགྲན་ཟླ་མེད་པར་བཞུགས་པའི་ཚུལ་ལས་རྣམ་པར་བརྩམས་ཏེ། མི་ཡི་སེང་གེ་གཟི་བརྗིད་སྨན་རི་བ་ཆེན་པོ་ཁོང་གི་ཉི་མ་ལྟ་བུའི་ཤེས་རབ་དང་། ས་གཞི་ལྟ་བུའི་སྙིང་རྗེ། ཆུ་བོ་ལྟ་བུའི་མཛད་འཕྲིན། རྒྱ་མཚོ་ལྟ་བུའི་ལྷག་བསམ། ཡབ་ཆེན་ལྟ་བུའི་སྒམ་བརླིང་། ཡུམ་ཆེན་ལྟ་བུའི་དྲོད་ཁོལ། རྒྱལ་སྲས་ལྟ་བུའི་སྒལ་ཚིགས། ནམ་མཁའ་ལྟ་བུའི་དགོངས་ཀློང་། གཡུ་འབྲུག་ལྟ་བུའི་ཟིལ་ཤུགས། སེང་གེ་ལྟ་བུའི་བརྗིད་ཉམས། ནོར་བུ་ལྟ་བུའི་གཞན་ཕན། ལྗོན་དབང་ལྟ་བུའི་བསིལ་གྲིབ། གསེར་སྦྱངས་ལྟ་བུའི་རང་མདངས། རི་རབ་ལྟ་བུའི་མི་གཤིས་ཀྱི་མཛེས་སྡུག་སོགས། ཁོང་གི་ཟབ་ཅིང་བརླིང་བའི་ཡོན་ཏན་དུ་མ་ཡིད་ཡུལ་དུ་མུ་ཏིག་གི་དོག་པ་རེ་རེ་བཞིན་དལ་གྱིས་འཁོར་ཞིང་། དེ་ཚེ་རང་ཉིད་གཞི་ནས་གཉིད་ལས་སད་པ་ནང་བཞིན། ཅི་ཞིག་ལ་སྔ་འགྱུར་རྒྱལ་བསྟན་ཡོངས་རྫོགས་ཀྱི་སྤྱི་ནོར་ཆེན་པོ་དང་། གཞིས་བྱེས་བོན་པོ་ཡོངས་ཀྱི་ཆེས་མཐོའི་དབུ་ཁྲིད་རླབས་པོ་ཆེ་ཟེར་བའི་བརྡ་ཆད་དེར་རང་གིས་ཀྱང་རང་ཚོད་ཀྱིས་གོ་བ་རབ་རིབ་ཞིག་ལོན་ཐུབ་པ་བྱུང་།
རང་གི་སེམས་སུ། སྐྱབས་རྗེ་ཁྲི་འཛིན་རིན་པོ་ཆེས་ཕངས་མེད་འཇོག་གནང་མཛད་པའི་ཁོང་གི་མི་ཚེ་མཛེས་སྡུག་གི་ཤུལ་ནོར་རྩ་ཆེན་དེ་དག་ནི། ང་ཚོ་བོན་པོ་ཡོངས་ཀྱི་སྤོབས་སེམས་བླ་མེད་ཡིན་ལ། དེ་དང་ཆབས་ཅིག་རང་ཅག་གིས་འདང་གི་མེད་པའི་བསམ་སྤྱོད་ལ་ལམ་སྟོན་གྱི་སྒྲོན་མེར་འཛིན་དགོས་པར་ཆགས་ཡོད་པ་མ་ཟད། འབྱུང་འགྱུར་ཁྲི་འཛིན་གསར་བ་བསྐོ་ཕྱོགས་ཐད་ལ། གཞི་རྩའི་ཆ་རྐྱེན་དེ་དག་འཛོམས་མིན་གྱིས་འགྲན་སློང་གདོང་ལེན་བྱེད་པའི་སྟོབས་ཤུགས་ཀྱི་འབྱུང་ཁུངས་སུ་འཛིན་ཐུབ་པ་ཡིན་ན། ཞང་བོད་ཤེས་རིག་གི་སྲོག་ཤིང་དུ་གྱུར་བའི་སྔ་འགྱུར་བསྟན་པའི་གནས་བབ་སྤྱིའི་ཆ་ལ། བཟང་ཕྱོགས་ཀྱི་འགྱུར་ལྡོག་དགའ་འོས་པ་ཞིག་གཏོང་བར་གདུང་འདེགས་ཀྱི་དོན་བྱེད་ནུས་པའི་ཤུགས་རྐྱེན་ངེས་ཅན་ཐེབས་སྲིད་ཅིང་། བོན་པོའི་ཆོས་དང་རིག་གཞུང་ལ་འཕྲད་པའི་དཀའ་ཚེགས་དང་དཀའ་ངལ་མང་པོ་ཞིག་རྒྱང་དུ་བསྐྱུར་བར་ཕན་ནུས་བླ་མེད་ལྡན་པར་ངེས། གལ་སྲིད་གནད་དོན་འདི་ཡུལ་དུས་ཀྱི་དགོས་མཁོ་དང་འཚམས་པའི་ཐག་གཅོད་གྲ་འགྲིག་པོ་ཞིག་མ་བྱུང་ཚེ། སྤྱི་ལ་ཁེ་ཕན་ཡོང་རྒྱུའི་ཚབ་ཏུ་ནང་ཕན་ཚུན་ལ་མི་དགོས་པའི་དཀའ་ངལ་འཕར་མ་ཞིག་སྤྲོད་སྲིད་ནའང་ཐང་སྙམ་བཞིན་སེམས་ལ་ཟུག་གཟེར་ལྡང་བར་གྱུར་མོད། ཞིབ་ཏུ་བསམ་ན། འདི་རིགས་བསྟན་པ་དང་སེམས་ཅན་གྱི་ལས་དབང་བཙན་པོ་ཞིག་ལ་སྦྲེལ་ནས་ཡོད་སྟབས། རི་བོང་གནམ་རྡིབ་ཀྱིས་དོགས་པ་ནི་རང་ཉིད་ངལ་བའི་རྒྱུ་ལས་ཅི་ཡང་མེད་པའི་སྣང་ཚུལ་ཞིག་ཏུ་འཁུམ་པའང་ཤེས་པར་གྱུར།
རྒྱལ་བ་སྨན་རི་བའི་ཁྱད་པར་གྱི་ཆེ་བ།
སྐྱོ་གདུང་ལ་ཚད་མེད་ཅིང་། སེམས་པ་མིག་ཆུས་ཡོངས་སུ་བརླན། དེ་རིང་། སྐྱེས་ཆེན་དམ་པ་ཁྲི་སྟོང་གི་ཐུགས་དགོངས་ཟབ་མོ་གཞི་གཅིག་ཏུ་སྒྲིལ་ཏེ། ཞང་བོད་ཤེས་རིག་ཅི་ལྟར་དར་སྤེལ་གཏོང་བར་ལོ་རྒྱུས་ཀྱི་ཁ་ཕྱོགས་གཅིག་གྱུར་གཏན་འཁེལ་བཟོ་བར་འབད་ཅིང་། བོན་བསྟན་ཐོབ་ཐང་གི་ཁྲིམས་མཐུན་ཁེ་དབང་རྩོལ་ལེན་སྲུང་སྐྱོབ་མངོན་འགྱུར་བྱེད་པར་གཙོ་གནད་ཀྱི་དོན་སྙིང་གལ་ཆེན་ལྡན་པའི་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་དགོངས་དོན་ལྟར། ང་ཚོས་གདུང་སེམས་ཚད་མེད་དང་བཅས་ཏེ་མདོ་དབུས་ཁམས་གསུམ་དུ་འཁོད་པའི་གཡུང་དྲུང་བོན་གྱི་དགོན་སྡེ་སུམ་བརྒྱ་ལྔ་བཅུ་ལྷག་དང་། དེར་འབྲེལ་རྒྱ་ཆེའི་བོན་དད་མི་དམངས་མང་ཚོགས་གཙོས་པའི་འཛམ་གླིང་བོན་པོ་ཡོངས་ཀྱི་ཐུགས་འདུན་རེ་སྨོན་ཟབ་མོ་དད་སྟོབས་ཀྱི་ཁྱོགས་ལ་དྲངས་ཏེ། གཡུང་དྲུང་བོན་གྱི་ཚབ་མཚོན་རང་བཞིན་ལྡན་པའི་མདོ་དབུས་ཁམས་གསུམ་གྱི་ཆོས་ལུགས་མི་སྣ་གལ་ཆེན་ཁག་གཅིགགཙང་བཀྲ་ཤིས་སྨན་རིར་བཞུགས་པའི་རྗེ་མཉམ་མེད་བླ་མ་ཆེན་པོའི་གསེར་ཁྲིའི་མདུན་ལ་དགོངས་རྫོགས་མཆོད་འབུལ་དང་། གདན་སར་ཐུགས་གསོའི་ལྷ་དར་འབུལ་བར་སོང་བ་ཡིན།
དེ་ལ། ཇི་སྐད་དུ། གསང་མཆོག་དངོས་བྱོན་དམུ་གཤེན་ཉི་མ་རྒྱལ་མཚན་ལ་སྙན་རྒྱུད་དུ་བབས་པའི་བསྟོད་པ་རྣམ་རྒྱལ་ཁང་བཟང་ལས། བདེ་གཤེགས་དགོངས་རྒྱུད་བླ་མ་ཆེ་དྲུག་དང་།། གདུང་རྒྱུད་བཅུ་གསུམ་མཁས་པ་མི་བཞི་དང་།། ལོ་པཎ་གཤེན་བརྒྱད་གཤེན་གྱེར་རྨ་དབྱིལ་དང་།། བྲུ་ཞུ་སྤ་རྨེའུ་གཙུག་རྒྱན་རིན་པོ་ཆེ། ཞེས་དང་། འཛམ་བུ་གླིང་དུ་གསེར་གྱི་ཉི་ཤར་བཞིན།། དུས་ངན་ལྔ་བརྒྱ་ཐ་མའི་སྙིགས་མ་ལ།། འཕྲུལ་ངག་བོན་གྱི་ཆུ་ཆེན་རབ་བྲུག་ནས།། རྗེས་འབྲང་ཉོན་མོངས་མ་ལུས་རྩད་ནས་བཀྲུ།། སྡེ་གསུམ་ཤེས་རབ་རྒྱས་པའི་ང་རོ་ཅན།། མ་རིག་གྲུབ་མཐའ་འདྲ་མིན་ཀླད་པ་འགེམས།། མི་ཡི་སེང་གེ་གཟི་བརྗིད་སྨན་རི་བ།། ཞེས་བསླུ་མེད་གཡུང་དྲུང་ལུང་གིས་རྗེས་སུ་བསྔགས་པ་ལྟར། གཙང་བཀྲ་ཤིས་སྨན་རི་དགོན་ནི་གངས་ཅན་ཚད་མའི་མགོན་པོ་ཀུན་མཁྱེན་རྒྱལ་བ་གཉིས་པ་༧རྗེ་མཉམ་མེད་བླ་མ་ཆེན་པོས་བོད་རབ་བྱུང་བཅུ་བདུན་པའི་ཤིང་མོ་བྱ་སྟེ་སྤྱི་ལོ་༡༤༠༥ལ་ཕྱག་བཏབ། དགོན་སྡེ་འདི་ཉིད་བོད་རང་སྐྱོང་ལྗོངས་གཞིས་རྩེ་ས་ཁུལ་རྣམ་གླིང་རྫོང་ཁོངས་ཐོབ་རྒྱལ་ཤང་གི་ཤར་ཕོ་བ་རིའི་མགུལ་ན་ཡོད་ཅིང་། དེར་གཡས་རུ་དབེན་ས་ཁའི་རིང་ལུགས་ལྟར་གླིང་སྟོད་དང་། གླིང་སྨད། གླིང་ཟུར། གླིང་སྐེད་བཅས་གྲྭ་ཚང་བཞི་དང་། ཁང་ཚན་བཅུ་གཉིས་སོགས་ལ་གྲྭ་གྲངས་ལྔ་བརྒྱ་ལྷག་རྒྱུན་བཞུགས་གནང་ཡོད་པའི་ལོ་རྒྱུས་འཕེལ།
བསམ་ཞིང་བསམས་ན། གཡུང་དྲུང་བོན་གྱི་ལོ་རྒྱུས་སྟེང་དུ་ཁོང་ལ་༧རྗེ་མཉམ་མེད་བླ་མ་ཆེན་པོའམ། རྒྱལ་བ་གཉིས་པ་ཞེས་འབོད་པར་ཁོང་གི་མཛད་རྗེས་གཙོ་བོ་ནི། སྔ་རབས་གྲྭ་ས་ཡ་བཞི་སོགས་ནས་བརྒྱུད་པའི་བཀའ་སྲོལ་ཐམས་ཅད་གྲུ་བཞི་ལམ་གཅིག་ཏུ་བབས་པའི་ཆེ་བ་བཞི་ལྡན་གྱི་རྒྱལ་བའི་བསྟན་པ་བཙུགས་པ་སྟེ། རྗེས་འཇུག་གི་བཅའ་བ་ལ་སྡོམ་གསུམ་ཡར་ལྡན་དུ་བསླབ་པ། སྨིན་གྲོལ་གྱི་བཀའ་སྲོལ་ལ་མདོ་སྔགས་འགལ་མེད་དུ་སྤྱོད་པ། ཉམས་ལེན་གྱི་ཕྱག་ལེན་ལ་ལྟ་སྤྱོད་ཟུང་འབྲེལ་དུ་སྐྱོང་བ། འཇུག་ཚུལ་གྱི་རྗེས་བཞག་ལ་བཤད་སྒྲུབ་གཉིས་མཉམ་དུ་མཛད་པ་བཅས་ཀྱི་རང་ལུགས་རྨད་དུ་བྱུང་བ་ལ། རྗེ་མཉམ་མེད་བླ་མ་ཆེན་པོའི་བསྟན་པའམ། བསྟན་པའི་བདག་པོ་དཔལ་ལྡན་སྨན་རི་བའི་རིང་ལུགས་ཞེས། བསྟན་པ་ཡོངས་རྫོགས་གང་ཟག་གཅིག་གི་ཉམས་ལེན་དུ་འཁྱེར་ཐུབ་པ་དེ་འདྲ་བྱུང་བས་ཡིན་ཞིང་། དེས་མ་ཚད་རྗེ་མཉམ་མེད་བླ་མ་ཆེན་པོའི་འཕྲུལ་སྒྲོན་རྣམ་ལྔ་གཙོས་པའི་གདན་སའི་ཡིག་ཆ་ཁག་རྣམས། བོན་གྱི་དགོན་སྡེ་ཡོད་དོ་ཅོག་གིས་རྩ་བའི་ཡིག་ཆར་ཁས་ལེན་པའི་སྲོལ་བཟང་དཀར་འཇམ་ཡུག་གཅིག་ཏུ་བདལ་བར། བསྟོད་ཆེན་ལས་ཀྱང་། ཤེས་རབ་རྒྱལ་མཚན་སྲིད་པ་གསུམ་ལ་བཙུགས།། བསྟན་པའི་དར་ཆེན་སྟོང་གསུམ་མཁའ་ལ་ཕྱར།། ཞེས་གཏན་ཚིགས་སུ་གྲགས་པ་ལྟར་དང་། མཁན་རབས་གཉིས་པ་རྒྱལ་ཚབ་རིན་ཆེན་རྒྱལ་མཚན་ནས་བཟུང་ད་ལྟའི་བར་རྒྱལ་བ་སྨན་རིའི་ཁྲི་འཛིན་མཁན་རབས་སུམ་ཅུ་སོ་གསུམ་བྱོན་ཏེ། བསྟན་པ་རིན་པོ་ཆེ་བཤད་སྒྲུབ་ཟུང་འབྲེལ་གྱི་སྒོ་ནས་རྒྱ་ཆེར་སྤེལ། རྗེས་ཀྱི་ས་ཕག་དུས་འགྱུར་བྱུང་བ་བརྒྱུད་སྐྱབས་རྗེ་མཁན་སློབ་རྣམ་གཉིས་ཀྱི་ཐུགས་བསྐྱེད་འགྲན་ཟླ་མེད་པའི་ཉེར་ལེན་འོག་ཏུ། འཕགས་ཡུལ་ཧི་མ་གཅལ་གྱི་མངའ་ཁོངས་ཐོབ་རྒྱལ་གསར་བར་འབོད་པའི་གནས་དེ་རུ་ཡང་། དཔལ་གཤེན་བསྟན་སྨན་རིའི་གླིང་ཞེས། མཚན་སྙན་དོན་གྱིས་མངོན་པར་བརྗིད་པའི་བྱེས་ཀྱི་གདན་ས་ཆེན་མོ་དེ་ཉིད་བྱུང་ཞིང་། དེ་ལ་བརྟེན་ནས་སྔ་འགྱུར་གྱེར་བསྟན་རིང་ལུགས་འདི་ཉིད། འཛམ་གླིང་ཤར་ནུབ་ཀུན་ཏུ་ཡོངས་སུ་གདལ་བའི་འཕྲིན་ལས་ཀྱི་སྒོ་འཕར་ཡངས་པོར་ཕྱེས་པ་ཡིན་ནོ།།
སྐྱབས་རྗེ་ཁྲི་འཛིན་མཆོག་ལ་སེམས་ཀྱི་གཏིང་ནས་དྲན་གསོ་ཞུ་བ།
༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་༣༣པ་ཆེན་པོ་མཆོག་ཉིད་དགོངས་པ་བོན་དབྱིངས་སུ་མངོན་པར་རྫོགས་པ་དེས། ཞང་བོད་ཤེས་རིག་གི་མེ་དཔུང་འཛམ་གླིང་མཐའ་དབུས་ཀུན་ཏུ་རླབས་ཀྱིས་སྤར་བའི་ངེས་དོན་མཁས་པ་གྲགས་ཅན་དང་། རྒྱལ་བསྟན་སྤྱི་དང་འཛམ་གླིང་རྒྱལ་ཁབ་ཁག་གི་ཆོས་ལུགས་གྲུབ་མཐའ་བར་གྱི་འཆམ་མཐུན་ལ་ཤུགས་སྣོན་ཡར་སྐུལ་གནང་མཁན་གྱི་ཞི་བདེ་སྲུང་སྐྱོང་དེད་དཔོན་ཆེན་པོ། རྒྱལ་སྤྱིའི་སྟེང་སྐད་གྲགས་ཆོད་པའི་བོད་བརྒྱུད་ནང་བསྟན་གྱི་ཆོས་ལུགས་མི་སྣ་ཁྱད་དུ་འཕགས་པ། གཞིས་བྱེས་བོན་པོ་ཡོངས་ཀྱི་ཆེས་མཐོའི་དབུ་ཁྲིད་རླབས་པོ་ཆེ་དེ་ཉིད་ང་ཚོ་དང་གཏན་དུ་ཁ་བྲལ་བས་ན། དེ་ནི་སངས་རྒྱས་ཀྱི་བསྟན་པ་སྤྱི་དང་། ཁྱད་པར་དུ་འཛམ་གླིང་གི་བོན་པོ་ཡོངས་ཀྱི་གྱོང་གུད་ཧ་ཅང་ཆེན་པོ་ཞིག་ཡིན་པ་ཙམ་གྱིས་མ་ཚད། བོད་ཀྱི་ལོ་རྒྱུས་སྟེང་གི་ཤེས་རིག་གི་ཉི་མ་འོད་པོ་ཆེ་ཞིག་འདི་ལྟར་གཟིམ་སོང་བས། བོད་མི་རིགས་ཡོངས་ཀྱི་གྱོང་གུད་ཡིན་པ་སྨོས་ཀྱང་མ་དགོས་ལ། བོད་རིགས་མི་དམངས་ཚུད་པའི་རྒྱལ་ཡོངས་མི་རིགས་ཁག་དང་། ལྷག་དོན་འཛམ་གླིང་སྟེང་གི་ཆོས་ལུགས་འཚོ་བའི་ཁྲོད་ཀྱི་ལམ་སྟོན་སློབ་དཔོན་ཆེན་པོ་ཞིག་སྐུ་གཤེགས་པས། གྱོང་གུད་བསུབ་ཐབས་མེད་པར་ཆགས་ཡོད་པ་རེད།
གནས་ལུགས་ལ་རྒྱུ་མཚན་གྱི་ར་སྤྲོད་དང་ལོ་རྒྱུས་ལ་རྒྱབ་ལྗོངས་ཀྱི་དཔང་རྟགས་བཙན་པོ་མངའ་བའི་དངོས་ཡོད་ཀྱི་བྱུང་བ་དེ་ལྟར་ལགས་ན། དགའ་ཞིང་གུས་ལ་སྙིང་ནས་དད་པར་འོས་པའི་སྐྱབས་རྗེ་ཁྲི་འཛིན་༣༣པ་ཆེན་པོ་མཆོག་ལ་དགོངས་རྫོགས་མཆོད་འབུལ་མཛད་པ་དང་། གདུང་ཚོར་ཟབ་མོས་དྲན་གསོ་མྱ་ངན་ཞུ་རྒྱུ་དེ་ནི་ལག་ལེན་མེད་པའི་བསྒྲགས་ཚིག་དང་། ཁ་འཇམ་ཞེ་རྩུབ་ཀྱི་ངོ་བསྟོད། ཡུལ་ལུང་ཤོག་ཁ་ཡི་རྫོབ་རྟགས། རྒྱ་ཆད་ཕྱོགས་ལྷུང་གི་འཁྱེར་ཕྱོགས། དགོས་དབང་ཁྲལ་སེལ་བྱེད་པ་ཅོལ་ཆུང་གི་ལས་ཀ་ལྟ་བུ་ཞིག་ཏུ་གཏན་ནས་བསམ་བློ་གཏོང་རྒྱུ་མེད་ཅིང་། རྗེ་བླ་མ་ཞིང་ཁམས་གཞན་དུ་གཤེགས་ནས་ངེད་ཅག་ཡིད་སྐྱོ་བའི་གནས་སུ་ལྷུང་མོད། སྐྱབས་རྗེ་ཁྲི་འཛིན་རིན་པོ་ཆེའི་རླབས་ཆེན་གྱི་ཐུགས་སྟོབས་མུ་མཐུད་དར་སྤེལ་གཏོང་བར། སྡུག་བསྔལ་གྱི་མཆི་མ་ཁོག་ཏུ་མིད་ནས་སྐྱོ་བ་དེ་ང་ཚོའི་སེམས་ཀྱི་སྟོབས་ཤུགས་སུ་ཅིས་ཀྱང་འགྱུར་བ་བྱས་ཏེ། ཁོང་གིས་བོད་ཀྱི་ཆོས་རིག་ལོ་རྒྱུས་འཕེལ་རྒྱས་ཀྱི་ཐད་ལ་བཞག་པའི་ཕྱག་རྗེས་ཀྱི་སྐོར་དང་། རང་དོན་གྱི་ཀུན་སློང་སྤུ་ཙམ་མེད་པར་བསྟན་པ་སྤྱི་ལ་ཐུགས་ཁུར་ཆེས་བཞེས་ཀྱི་སྒོ་ནས། རང་གི་བྱ་བའི་ལས་གནས་དེ་ལ་ཁ་གཏད་དེ་རང་ཉིད་ཡར་ཐོན་ལ་བླང་བྱ་ནན་མོ་བཏོན་པའི་སྙིང་སྟོབས་ཀྱིས་མཚོན། ཕུལ་དུ་བྱུང་བའི་མཛད་བཟང་དེ་རིགས་ཕྱི་ནང་གི་རྒྱུ་རྐྱེན་གང་ཞིག་ལ་བརྟེན་ནས་ཇི་ལྟར་བྱུང་བའི་ཚུལ་ལ་ཉམས་ཞིབ་དང་རྒྱུས་ལོན་ཐུབ་པ་བྱེད་ཅིང་། རིན་པོ་ཆེ་མཆོག་གི་ཕྱག་ལས་གནང་སྟངས་དང་ཐུགས་བསམ་བཞེས་སྟངས་སྐོར་ལ། ང་ཚོས་མིག་དཔེ་བལྟས་ནས་སློབ་སྦྱོང་བྱེད་པ་བརྒྱུད་དེ་རང་ཅག་གི་ཚེ་སྲོག་ལའང་དོན་སྙིང་གི་མཛེས་སྡུག་ཡོད་པ་དང་། རང་ཉིད་ཀྱང་བསྟན་དང་འགྲོ་བའི་ཁུར་དུ་མ་སོང་བར་དེ་ལ་དགོས་མཁོའི་རིན་ཐང་གི་ཆ་ཏོག་ཙམ་ཡོད་པའི་མི་ཞིག་ཏུ་འགྱུར་བར། ཚང་མས་འབད་བརྩོན་བྱེད་རྒྱུའི་སྙིང་སྟོབས་སློང་རྒྱུ་དེ་ཡིན་ན་ཤིན་ཏུ་འགྲིག་འདུག་སྙམ་པ་སྟེ། རྒྱུ་མཚན་ནི། ང་ཚོའི་གཞུང་དང་ཆོ་ག་ཁག་ན་འབྱུང་བའི་བླ་མ་བསྟེན་པ་ཞེས་པ་དེ་དང་། བླ་མའི་རྣལ་འབྱོར་སྒོམ་པ་བྱ་བ། བླ་མའི་བྱིན་རླབས་རང་རྒྱུད་ལ་འཇུག་པ་ཞེས་པའི་ཚིག་དེ་རིགས་ལ་ཕྱོགས་གཞན་ཞིག་གི་སྟེང་ནས་འགྲེལ་ཨེ་ཆགས་བལྟས་ཚེ། རང་ཉིད་བླ་མའི་རྣམ་ཐར་གྱིས་རྗེས་སུ་བསླབས་ཏེ། ཁོང་གི་བླ་ན་མེད་པའི་ཐུགས་སྟོབས་ཀྱི་དགོངས་པ་ཟབ་མོའི་སྐོར་རྣམས་རྒྱུན་འཛིན་དར་སྤེལ་གང་ལེགས་སུ་གཏོང་བ་དང་། ཁོང་གིས་གནང་འཕྲོར་ལུས་པའི་བྱ་བཞག་གང་ཡོད་རྣམས་འབད་པས་སྒྲུབ་པ་ལ་རོགས་འདེགས་ཀྱི་ཤུགས་སྣོན་བྱ་ཞིང་། ལྷག་པར་དུ། སྐྱབས་རྗེ་ཁྲི་འཛིན་རིན་པོ་ཆེ་མཆོག་གི་བླ་ན་མེད་པའི་ཐུགས་དགོངས་ཟབ་མོ་ལྟར། མེ་ཏོག་གི་ལྷ་སྐལ་གཡུང་དྲུང་བོན་ལ་ཕོག་པའི་བོན་གྱི་དགོན་སྡེ་ཡོངས་ཀྱི་མཛའ་བརྩེ་བརྟན་བརླིང་གི་ཐུགས་དགོངས་སྔར་བཞིན་འོ་ཆུ་གཅིག་འདྲེས་སུ་གནས་ཐུབ་པར་ལག་རྗེས་འབུར་ཐོན་འཇོག་པར་བརྩོན་པ་དང་། བསྟན་པ་སྤྱི་ཡི་གནས་བབ་ཀྱི་ཁ་ཕྱོགས་ལམ་ཕྱོགས་གཅིག་གྱུར་ཡོང་བར་ཚང་མས་འབད་བརྩོན་བླ་ལྷག་ཏུ་གནང་དགོས་པ་མ་ཟད། གྱེར་བསྟན་འཕེལ་རྒྱས་མདུན་ལམ་གྱི་ལོ་རྒྱུས་གསར་བའི་གནས་བབ་ཡང་དག་ཞིག་ལ་འཁྲིད་ཐུབ་པ་བྱ་རྒྱུ་བཅས་ནི། བླ་མའི་བྱིན་རླབས་རང་རྒྱུད་ལ་འཇུག་པའི་སྒོ་མ་ནོར་བ་དང་། ཅི་ཞིག་ཐོབ་འདོད་ཀྱི་ཕྱིར་དང་སྐུ་དྲིན་མཚོན་བྱེད་ཀྱི་ཆེད་སོགས་གང་ཡིན་ཡང། ང་ཚོས་ཕྱོགས་སོ་སོ་ནས་གདུང་ཚོར་ཟབ་མོས་དྲན་གསོ་མྱ་ངན་ཞུ་བའི་དོན་གནད་ཡོད་ཚད། གོང་གི་བླང་བྱ་དེ་རིགས་མངོན་འགྱུར་ཡོང་བའི་སྟེང་དུ་འབབ་དགོས་པར་ངེས་པ་འདྲོང་རྒྱུ་དེ་གནད་ཀྱི་དོད་པོ་ལོས་ཡིན་སྙམ་མོ།།
གཞིས་བྱེས་བོན་པོ་ཡོངས་ཀྱི་ཆེས་མཐོའི་དབུ་ཁྲིད་རླབས་པོ་ཆེ་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་༣༣པ་མཁན་ཆེན་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་འཛམ་གླིང་བོན་པོ་ཡོངས་ཀྱི་གཟི་བརྗིད་དུ་ནམ་ཡང་མི་ནུབ་པར་གྱུར་ཅིག སྐྱབས་རྗེ་ཁྲི་འཛིན་རིན་པོ་ཆེ་མཆོག་ནི་ང་ཚོའི་སེམས་ནང་ཇི་སྲིད་བར་གནས་ངེས་ཡིན།
གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ།
རྩེ་ཞིག་ཚང་༧ཤེས་རབ་བསྟན་པའི་ཟླ་བ་ནས།
སྤྱི་ལོ་༢༠༡༧/༡༡/༤/ཉིན་ལ།
734 total views, 2 views today


c: text/html

text:
༢༠༡༧ ཟླ་ ༩ ཚེས་ ༡༤ རེས་གཟའ་ཕུར་བུ།
༄༅། །ཕྱི་ལོ་ ༢༠༡༧ ཟླ་ ༩ ཚེས་ ༡༣ ཉིན་བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འཇར་མན་གྲོང་ཁྱེར་ཕེརེངྐ་ཕོཌ་ Frankfurt ནང་སྦེལ་ཇམ་དང་སུད་སི། ཧོལ་ལེན་ཌི་སོགས་ནས་མཇལ་བཅར་ཆེད་ཕེབས་པའི་བོད་རིགས་རྣམས་ལ་བཀའ་སློབ་སྩལ་དོན།
ཁྱེད་རང་ཚོ་ས་ཁུལ་ཁག་ཁ་ཤས་ནས་འདིར་འགྲོ་སོང་བཏང་ནས་ཡོང་བ་རེད། འོན་ཀྱང་དགའ་ཞིང་སྤྲོ་ཞིང་དེ་རིང་འདིར་འདུས་པ་རེད། ཐུགས་རྗེ་ཆེ་ཟེར་གྱི་ཡིན།
ང་རང་ཚོ་བོད་མི་རིགས་ཀྱི་ལ་རྒྱ་དང་། ཞེན་ཁོག དེ་བཞིན་དད་པ་དང་འདུན་པ་གཡོ་བ་མེད་པའི་ཐོག་ནས་དེ་རིང་འདིར་ཡོང་བ་མ་ཟད། དུས་རྒྱུན་དུ་ནས་བོད་པ་ཡིན་བསམ་པའི་འདུ་ཤེས་འཁྱེར་ནས་ལུས་པོ་ས་གནས་གང་དུ་ཡོད་ཀྱང་། བསམ་བློའི་ནང་བོད་མི་ཞིག་ཡིན་བསམ་པའི་འདུ་ཤེས་ང་ཚོ་བོད་རིགས་ཚང་མར་ཡོད་པ་གཅིག་གྱུར་ཡིན། བོད་ནང་ཡོད་པའི་གཞིས་ལུས་རྒྱ་ཆེའི་མི་མང་དེ་དག་ཐ་ན་སོ་སོའི་སྲོག་ལའང་རང་དབང་མེད་པའི་བཟོ་འདྲ་བོ་དཀའ་ངལ་ཆེན་པོ་ཡོད་ནའང་བོད་མི་རིགས་ཀྱི་ལ་རྒྱ་དང་ཞེན་ཁོག་གཡོ་བ་མེད་པར་གནས་ཡོད།
ཕྱི་ལོ་ ༡༩༥༦ ནས་ཁམས་ཁུལ་དུ་ཟང་ཟིང་དང་ངོ་ལོག་བྱུང་། དེ་ནས་ཕྱི་ལོ་ ༡༩༥༧ ལོར་མདོ་སྨད་ཨ་མདོ་ཁུལ། ཕྱི་ལོ་ ༡༩༥༧།༡༩༥༨ ལོར་དབུས་གཙང་ཁུལ་དུ་ཟང་ངི་ཟིང་ངི་ཆགས་ཏེ་གང་ལྟར་དེའི་གོང་ལ་མདོ་སྟོད་སྨད་ཁུལ་དུ་དྲག་གནོན་ཧ་ལས་པ་བྱས་ཡོད།
དེ་ནས་ཕྱི་ལོ་ ༡༩༥༩ ལོར་ལྷ་སར་དྲག་གནོན་ཧ་ལས་པ་བྱས་ཡོད། དེ་དུས་ཕལ་ཆེར་རྒྱ་མིའི་དམག་དཔོན་ཁ་ཤས་ཀྱི་བསམ་བློའི་ནང་དྲག་གནོན་བྱས་ཏེ་བོད་མི་རིགས་ཀྱི་སེམས་ཤུགས་རྩ་མེད་བཟོ་ཐུབ་པ་བྱུང་སོང་བསམ་པ་དེ་འདྲ་ཕལ་ཆེར་ཚོད་དཔག་བྱས་ཡོད་ཀྱི་རེད།
དེ་དུས་རྒྱ་མིའི་དཔོན་པོ་ཚོའི་ནང་དུ་ཕྱི་ལོ་ ༡༩༥༩ ནས་ལོ་ལྔ་བཅུ་ལྔ་གྲངས་ཕྱིན་པའི་རྗེས་སུ་བོད་པའི་གནས་ཚུལ་དེ་ལྟར་སྡོད་ཀྱི་རེད་བསམ་པའི་ཚོད་དཔག་བྱས་མེད། ལོ་ ༦༠ ལྷག་ཕྱིན་པའི་རིང་དེར་བོད་པའི་སེམས་ཤུགས་གཙོ་ཆེ་ཤོས་བོད་ནང་ཡོད་པའི་གཞིས་ལུས་རྒྱ་ཆེ་མི་མང་དེ་དག་བོད་ཀྱི་དོན་གྱི་བདག་པོ་ལྟ་བུ་རེད། བོད་ནས་གཉེན་འཕྲད་ལ་ཡོང་མཁན་དེ་དག་ཐུག་པའི་སྐབས་སུ་ངོས་ཀྱི་རྟག་པར་འདི་ལྟར་བཤད་ཀྱི་ཡོད། ཁྱེད་རང་ཚོ་གཞིས་ལུས་རྒྱ་ཆེ་མི་མང་དེ་དག་ང་ཚོའི་བོད་ཀྱི་དོན་གྱི་བདག་པོ་རེད། རྒྱ་གར་ནང་ཡོད་མཁན་དེ་ཚོའི་གྲས་དོན་གྱི་བདག་པོའི་ཆ་ཤས་ཆགས་ཡོད།
བརྙན་འཕྲིན་གཟིགས་སླད་འདིར་གནོན།
བོད་ནང་གི་གཞིས་ལུས་རྒྱ་ཆེའི་མི་མང་གི་དངོས་གནས་དྲང་གནས་ཧ་ལས་པའི་སེམས་ཤུགས་དང་སྙིང་སྟོབས་འཁྱེར་ནས་གནས་པ་ཡིན་སྟབས། ང་ཚོ་བོད་མི་བཙན་བྱོལ་བ་བྱས་ནས་ཡོད་པའི་སྐབས་འདིར་སྤོབས་པ་བྱེད་ནས་སྡོད་ཆོག་པ་ཞིག་ཡོང་གི་འདུག དེར་བརྟེན་གང་ལྟར་ང་ཚོ་བོད་པ་གཙོ་ཆེ་གཞིས་ལུས་རྒྱ་ཆེ་མི་མང་དང་། ཡང་སྒོས་བོད་མི་བཙན་བྱོལ་བ་མང་ཤོས་རྒྱ་གར་ནང་ཡོད། དེ་ནས་སུད་སི་དང་། སྦེལ་ཇམ། ཨ་རི། ཁེ་ན་ཌ། ཨོ་སི་ཊོ་ལི་ཡ་སོགས་ཡུལ་གྲུ་མང་པོའི་ནང་བོད་མི་མང་ཉུང་ལ་མ་ལྟོས་པར་ཕྲན་བུ་ཡོད་པ་རེད། དེ་དག་ཚང་མ་དངོས་གནས་བོད་རྒྱ་ཆེ་མི་མང་གི་ཚབ་བྱེད་མཁན་ཞིག་ཕལ་ཆེར་བྱས་ཡོད། ཧ་ཅང་ཡག་པོ་རེད་འདུག
དེ་རིང་འདིར་འདུས་པའི་བོད་མི་ཚང་མར་ཕལ་ཆེར་ངོས་ཀྱིས་བོད་རྒྱ་ཆེ་མི་མང་ཚབ་བྱས་ནས་ཁྱེད་རང་ཚོ་ཚང་མས་ཧུར་ཐག་བྱེད་ཀྱི་འདུག ཐུགས་རྗེ་ཆེ་ཞེས་བརྗོད་འདོད་བྱུང་།
ང་ཚོ་ཐོག་མར་རྒྱ་གར་དུ་འབྱོར། དེ་ནས་བོད་མི་ཁྲི་ཕྲག་འགའ་ཤས་ཤིག་མི་ས་མ་རིར་ (Missamari,Assam) འབྱོར་སྐབས་སུ་ཧ་ལམ་ང་ཚོ་ངོ་ཤེས་པ་གནམ་དང་ས་མ་གཏོགས་མེད་པའི་བཟོ་འདྲ་ཞིག་རེད། ད་གང་འདྲ་བྱེད་ཡོང་བསམ་པ་ཞིག་དང་། དེ་ནས་རིམ་པས་གཙོ་ཆེ་རྒྱ་གར་གཞུང་གིས་རྒྱབ་སྐྱོར་དང་རོགས་རམ། དེ་བཞིན་རོགས་རམ་ཚོགས་པ་དེ་འདྲས་རྒྱབ་སྐྱོར་ཐོག་ནས་སྔོན་ལ་རྒྱ་གར་ནང་གཞིས་ཆགས་ཁག་དེ་དག་བཙུགས། དེ་ནས་སློབ་གྲྭ་ཁག་དེ་དག་བཙུགས། དེ་ནས་མི་ས་མ་རིར་རྒྱ་གར་གཞུང་གི་འཆར་གཞི་ནང་དུ་མི་ ༣༠༠ རེད། དེ་ཉུང་དྲགས་འདུག མི་ ༡༥༠༠ བཞུགས་ས་བྱུང་ན་ཡག་པོ་འདུག ཅེས་ཞུས་པར། ཕྱིས་སུ་ ༡༥༠༠ བྱུང་བ་རེད།
འོན་ཀྱང་སྦག་ས་ས་གནས་འདི་ཁ་རླུང་བཙོག་པ་དང་འགྲིམ་འགྲུལ་བདེ་བོ་མེད་སྟབས། ཟ་ཆས་རིགས་དེ་དག་སོས་པ་མེད་པར་རྙིང་པ་ཆགས་པ་དེ་འདྲའི་ཐོག་ནས་གློ་ནད་ TB ན་མཁན་ཧ་ཅང་མང་པོ་བྱུང་སོང་། དེ་ལྟར་བྱས་ནས་མར་གཞིས་ཆགས་ཁག་ནང་སྤོ་རྒྱུ་བྱས་པ་རེད། རིམ་པས་བོད་མི་བཙན་བྱོལ་བ་དེ་དག་སོ་སོའི་འཕྲལ་སེལ་ལྟོ་གོས་ཙམ་མིན་པར་བོད་མི་རིགས་མཚོན་པའི་སྤྱི་ཚོགས་ཤིག་ཆགས་ནས་ཆོས་དང་རིག་གཞུང་དེ་དག་བདག་པོ་རྒྱག་པའི་གནས་སྟངས་དེ་ལྟར་རེད།
དེ་ནས་རིམ་པས་ཕྱི་ལོ་ ༡༩༧༣ ལོར་ངོས་རང་ཡུ་རོབ་ནང་ལྟ་སྐོར་སླེབས་པ་རེད། ཕྱི་ལོ་ ༡༩༧༩ ལོར་ཨུ་རུ་སུ་དང་ཨ་རིར་སླེབས་པ་རེད། དེ་ཡང་རྒྱ་གར་སྡོད་པའི་རིང་ལའང་ངོས་ལ་མི་མང་པོ་ཐུག་གི་ཡོད། ནང་པའི་ཡུལ་གྲུ་ཁག་མང་པོ་ཞིག་གི་མི་སྣ་དེ་འདྲ་ཆོས་པ་དང་། མཁས་དབང་དེ་འདྲ་མང་པོ་ཐུག་གི་ཡོད། དེ་བཞིན་ནུབ་ཕྱོགས་ནས་ཚན་རིག་པ་མང་པོ་ཐུག་གི་ཡོད།
དེ་ལྟར་ཕྱོགས་བསྡོམས་རྒྱག་ཡོང་སྐབས་མཁན་ཆེན་ཞི་བ་འཚོས་རྩིས་སྤྲོད་གནང་བའི་དཔལ་ནཱ་ལེནྡྲའི་རིག་པའི་གནས་ལྔ། རིག་གནས་ཆེ་བ་ལྔ་ཞེས་ལབ་ཐུབ་ཀྱི་རེད། རྩིས་སྤྲོད་གནང་བ་དེ་དག་ང་ཚོ་བོད་པའི་མེས་པོ་དེ་དག་གིས་མི་རབས་ནས་མི་རབས་བདག་པོ་ཧ་ལས་པ་བརྒྱབ་འདུག དཔལ་ནཱ་ལེནྡྲའི་མཁས་དབང་ཚོའི་ཤེས་ཡོན་ཟེར་ན་མི་འདུག དགོངས་པ་གླེགས་བམ་ལ་བཀོད་ནས་ཡོད་པ་དེ་ཚོའི་གྲས་ང་ཚོས་རྩ་བ་བློ་ལ་འཛིན། འགྲེལ་བ་ཚིག་རེ་རེ་ནས་མར་རྒྱ་འགྲེལ་དང་། གལ་ཏེ་རྒྱ་འགྲེལ་མེད་ན་བོད་འགྲེལ་གྱི་ཐོག་ནས་འགྲེལ་བཤད་བརྒྱབ་ནས་ཧ་ཅང་ཡག་པོ་རེད་འདུག
དེ་སྔ་བོད་ལ་བཤད་སྲོལ་ཡོད། ཨ་ནིའི་ཁོག་པར་བཟང་སྤྱོད་མི་ཆུབ། ཅེས་མཐོང་ཆུང་བྱེད་བཞིན་ཡོད། སྔ་མོ་ངོས་ཀྱིས་རྒྱ་གར་ལྷོ་ཕྱོགས་སུ་ད་ཆ་ང་ཚོས་མ་འོངས་པར་ཨ་ནིའི་དགེ་བཤེས་མ་དགོས་པའི་བསམ་ཚུལ་བཤད་པ་ཡིན། སྐབས་དེར་མཁན་པོ་འགའ་ཤས་ཀྱིས་དེ་འདྲ་གང་འདྲ་ཆགས་ཡོང་གསུང་ནས་ཕྲན་བུ་ཐུགས་ལ་མ་བབ་པ་གནང་བྱུང་། ངོས་ལའང་སྐབས་དེར་རྒྱུ་མཚན་ཡག་པོ་ཞིག་དྲན་བྱུང་། སངས་རྒྱས་བཅོམ་ལྡན་འདས་ཀྱིས་དགེ་སློང་མ་གནང་འདུག དགེ་བཤེ་མ་ཏན་ཏན་ཡོང་རྒྱུ་རེད། ཅེས་དེ་འདྲ་ཞུ་མྱོང་། ད་ཆ་དགེ་བཤེས་མ་ཐོན་ནས་དངོས་གནས་སྤོབས་པ་བྱེད་ཐུབ་པ་ཞིག་ཆགས་ཡོད། དེར་བརྟེན་ང་ཚོས་འབད་བརྩོན་བྱས་ནས་སྔར་མེད་གསར་གཏོད་བྱ་རྒྱུ་ཧ་ཅང་གལ་ཆེན་པོ་རེད། ང་ཚོས་སྔར་ལམ་ཟེར་ནས་སྔ་མོ་དེ་འདྲ་མེད། སྡུག་ཉེས་ན་༸རྒྱལ་བ་རིན་པོ་ཆེས་མི་བྱེད་དགུ་བྱེད་བྱས་པ་རེད། བྱེད་རྒྱུ་འབེལ་དྲགས་པ་རེད། ཟེར་མཁན་དེ་འདྲ་ཡོང་མདོག་ཁ་པོ་རེད། སྔར་མེད་གསར་གཏོད་བྱས་ནས་ང་ཚོ་ཡར་རྒྱས་འགྲོ་དགོས།
བོད་རིགས་ན་གཞོན་ཚོས་བོད་ཡིག་ངེས་པར་དུ་ཤེས་པ་བྱེད་དགོས། བོད་ཡིག་འདི་ཧ་ཅང་རྩ་བ་ཆེན་པོ་རེད་འདུག ང་ཚོའི་མི་རིགས་ཀྱི་མཚོན་བྱེད་ཙམ་མིན་པར་རིག་པའི་གནས་ལྔ་གཏིང་ཟབ་པོའི་ཐོག་ཕྱིན་པ་ཡིན་ན་བོད་ཡིག་ལ་མ་བརྟེན་པར་ཐབས་མེད། མཐའ་ན་མི་ཚེ་རྒས་ནས་མཐའ་མཇུག་མཚམས་ད་འཆི་རན་སོང་བསམ་པའི་བསམ་བློ་འཁོར་སྐབས། ཚེ་རབས་ནས་ཚེ་རབས་ཟེར་བ་དེ་ཚོའི་གྲས་འགྲེལ་བཤད་རྒྱག་སྐབས་འཆི་ཁར་ཡིན་ཡང་རེ་བ་རྒྱག་ས་ཡོད་པ་ཞིག་ཡོད། དེར་བརྟེན་ཁྱེད་རང་ཚོ་གཞོན་དུས་ཏོག་ཙམ་དོ་སྣང་བྱོས། སློབ་སྦྱོང་བྱོས། དེ་ལྟར་བྱས་ཚེ་མི་ཚེ་རིམ་བཞིན་ཡར་རྒས་འགྲོ་སྐབས་ཏན་ཏན་ཕན་ཐོགས་ཡོང་རྒྱུ་རེད། ཅེས་སོགས་ཀྱི་བཀའ་སློབ་སྩལ།།

robotstxt: allowed

filter: keep


text:
ཐེངས་འདིའི་སྒྲ་བརྙན་གླེང་སྟེགས་ཀྱི་ལས་རིམ་ནང་དུ་བོད་མིའི་སྒྲིག་འཛུགས་ནས་ཉམས་ཐག་རྣམས་ལ་གཟིགས་སྐྱོང་དང་མཐུན་རྐྱེན་གང་འདྲ་གནང་བཞིན་པའི་སྐོར་གླེང་མོལ་ཞུས་ཡོད།
Tourism in Tibet; Money Making Machine of China - a discussion with Dr. Rinzin Dorjee, a research fellow at the Tibet Policy Institute.
བདུན་ཕྲག་འདིའི་རེས་གཟའ་མིག་མར་ཉིན་ཤེས་རིག་ལས་ཁུངས་བརྡ་ཆད་ཚན་པའི་དྲྭ་ཚིགས་གསར་པ་དང་བརྡ་ཆད་དེབ་ཕྲེང་ ༡༡ དབུ་འབྱེད་གནང་ཡོད་པ་རེད། ཐེངས་འདིའི་ལས་རིམ་ནང་དུ་བརྡ་ཆད་ཚན་པའི་རྩོམ་སྒྲིག་པ་ཨོ་རྒྱན་བསྟན་འཛིན་ལགས་དང་མཉམ་དུ་བགྲོ་གླེང་ཞུས་ཡོད།
བཙན་བྱོལ་བོད་མིའི་མང་ཚོགས་འཕྲོད་བསྟེན་གོ་རྟོགས་གོང་མཐོར་སླད་འདི་ག་བོད་ཀྱི་བརྙན་འཕྲིན་གྱི་སྒྲ་བརྙན་གླེང་སྟེགས་ལས་རིམ་ཐོག་ལོ་འཁོར་མ་གཅིག་རིང་གཞི་རིམ་འཕྲོད་བསྟེན་དང་འབྲེལ་བའི་སྐོར་བརྗོད་གཞི་འདྲ་མིན་ཐོག་བགྲོ་གླེང་རྒྱང་སྲིང་ཞུས་ཡོད་པ་དང་། མུ་མཐུད་ནས་མང་ཚོགས་འཕྲོད་བསྟེན་གོ་རྟོགས་འཕེལ་བའི་ཆེད་དུ་ཟླ་རེར་འཕྲོད་བསྟེན་དང་འབྲེལ་བའི་བརྗོད་གཞི་འདྲ་མིན་ཐོག་བགྲོ་གླེང་ཞུ་རྒྱུ་ཡིན་པ་བཞིན། ཐེངས་འདིའི་ལས་རིམ་ནང་དུ་ཚ་བའི་ནད་ཀྱི་རྒྱུ་རྐྱེན་དང་སྔོན་འགོག་བྱ་ཚུལ་སྐོར་སྨན་རམས་པ་ཚེ་རིང་མཚོ་མོ་ལགས་དང་སྨན་རམས་པ་པ་སངས་དབང་འད...
ཐེངས་འདིའི་གླེང་མོལ་ལས་རིམ་ཐོག་བོད་ཀྱི་སྲིད་བྱུས་ཉམས་ཞིབ་ཁང་གི་ཉམས་ཞིབ་པ་འབུམ་རམས་པ་རིག་འཛིན་རྡོ་རྗེ་ལགས་དང་མཉམ་དུ་རྒྱ་ནག་གཞུང་གིས་བོད་ནང་ཡུལ་སྐོར་སྤྲོ་འཆམ་ཇེ་མང་དུ་གཏོང་བཞིན་པའི་སྲིད་བྱུས་ལག་སྟར་སྐོར་བགྲོ་གླེང་ཞུ་རྒྱུ་ཡིན། སྤྱིར་ཉམས་ཞིབ་པ་འབུམ་རམས་པ་རིག་འཛིན་རྡོ་རྗེ་ལགས་ཀྱིས་ཉེ་སྔོན་ཕྱི་ཟླ་གཉིས་པའི་ནང་ ༼བོད་ནང་ཡུལ་སྐོར་སྤྲོ་འཆམ་ནི་རྒྱ་ནག་གི་དཔལ་འབྱོར་ཡོང་ཁུངས་གཙོ་བོ་ཞིག༽ ཞེས་པའི་རྩོམ་ཡིག་ཞིག་སྤེལ་གནང་ཡོད་པས་དེ་དང་འབྲེལ་ནས་གླེང་མོལ་ཞུས་ཡོད།
བཙན་བྱོལ་བོད་མིའི་མང་ཚོགས་འཕྲོད་བསྟེན་གོ་རྟོགས་གོང་མཐོར་སླད་འདི་ག་བོད་ཀྱི་བརྙན་འཕྲིན་གྱི་སྒྲ་བརྙན་གླེང་སྟེགས་ལས་རིམ་ཐོག་ལོ་འཁོར་མ་གཅིག་རིང་གཞི་རིམ་འཕྲོད་བསྟེན་དང་འབྲེལ་བའི་སྐོར་བརྗོད་གཞི་འདྲ་མིན་ཐོག་བགྲོ་གླེང་རྒྱང་སྲིང་ཞུས་ཡོད་པ་དང་། མུ་མཐུད་ནས་མང་ཚོགས་འཕྲོད་བསྟེན་གོ་རྟོགས་འཕེལ་བའི་ཆེད་དུ་ཟླ་རེར་འཕྲོད་བསྟེན་དང་འབྲེལ་བའི་བརྗོད་གཞི་འདྲ་མིན་ཐོག་བགྲོ་གླེང་ཞུ་རྒྱུ་ཡིན་པ་བཞིན། ཐེངས་འདིའི་ལས་རིམ་ནང་དུ་སྐྱ་རྦབ་ནད་གཞིའི་སྐོར་སྨན་རམས་པ་ཚུལ་ཁྲིམས་སྐལ་བཟང་ལགས་དང་སྨན་རམས་པ་ངག་དབང་སྦྱིན་པ་ལགས་གཉིས་དང་མཉམ་དུ་བ...
Panel Discussion with Newly appointed Education kalon of CTA: Dr Pema Yangchen la and her husband Mr. Kalsang Dorjee la
ཉེ་ལམ་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས་ཐེངས་ ༣༧ པ་མ་འཚོགས་སྔོན་གྱི་བདུན་ཕྲག་གཅིག་ཙམ་གོང་ལ་ཇི་ནི་ཝ་འགྲོ་བ་མིའི་ཐོབ་ཐང་དང་མང་གཙོ་སྲུང་སྐྱོབ་ལྷན་ཚོགས་ཐེངས་ ༡༠ པ་དེ་ཚོགས་གནང་ཡོད་པ་དང་། དེའི་ནང་བོད་དོན་དང་འབྲེལ་བའི་ཆབ་སྲིད་བཙོན་ཟུར་གྲྭ་མགོ་ལོག་འཇིགས་མེད་ལགས་ཀྱིས་གཏམ་བཤད་གནང་ཡོད་པ་རེད། དེ་དང་མཉམ་དུ་སུད་སི་ཇི་ནི་ཝར་རྟེན་གཞི་བྱས་པའི་སྐུ་ཚབ་དོན་གཅོད་ལས་ཁུངས་ཀྱི་མཐུན་འགྱུར་འོག་བོད་མིའི་སྒྲིག་འཛུགས་ཀྱི་ཕྱི་འབྲེལ་དྲུང་ཆེ་དྭགས་པོ་བསོད་ནམས་ནོར་བུ་ལགས་དང་ཕྱི་དྲིལ་འགྲོ་བ་མིའི་ཐོབ་ཐང་ཚན་པའི་འག...


text:
རབ་གནས་ཤིང་རྟ་ལོའི་རྒྱ་ནག་གི་ཆབ་སྲིད་ལ་མགོ་ནས་མཇུག་བར་དུ་ཕྲེང་ཐག་བཞིན་བརྒྱུས་པ་ནི་ཞི་ཅིན་ཕེང་གི་རུལ་སུངས་ལ་རྒོལ་རྡུང་གི་ལས་འགུལ་དེ་རེད།
རྒྱ་ནག་གི“གོང་མ་རྒྱལ་བོ”གཙོ་འཛིན་ཞི་ཅིན་ཕེང་ལ་མཚོན་ན། ཤིང་རྟ་ལོ་དེ་ནི་རླུང་རྟ་རབ་ཏུ་བརྒྱུགས་པའི་ལོ་ཡག་ལོ་བཟང་དེ་ཡིན།
རྒྱ་ནག་དམར་ཤོག་ཚོགས་པའི་ཆེས་མཐོའི་དབུ་ཁྲིད་ཀྱི་གོ་ས་ཐོབ་ནས་ལོ་གཉིས་ཀྱི་ནང་ཚུན་དུ“མི་དམངས་སྤྱི་མཐུན་རྒྱལ་ཁབ” ཀྱི་ཆབ་སྲིད་དབང་ཤེད་ཅན་ཁོ་ན་དེ་རུ་གྱུར་ཡོད་ལ། དེ་རིང་གི་ཞི་ཅིན་ཕེང་སྔོན་བསྐོས་དཔོན་རིམ་ལ་ལ་དང་མཉམ་ཞིང་། ཡང་ལ་ལ་ལས་རྦད་དེ་བརྒལ་ཡོད། ལྐོག་ཟ་རུལ་སུངས་ལ་རྒོལ་རྡུང་གི་ལས་འགུལ་བརྒྱུད་ཁོང་ལ་མི་དམངས་ཀྱི་ཡིད་ཆེས་དང་རྒྱབ་སྐྱོར་རེག་ཡོད་ལ། དེ་དང་ཆབས་ཅིག་དམར་ཚོགས་ནང་ཁུལ་གྱི་འགལ་ཟླའང་རེ་ཞིག་ལ་སྙོམས་མར་བསྒྲིགས་པའི་སྲོལ་ཡིན། ཡིན་ན་ཡང་། མི་ཐོབ་[1]མི་སྣ་དང་ལས་འགུལ་བར་མཚོན་ན། དབང་ཆ་གཅིག་བསྡུས་རིང་ལུགས་པའི་གདུག་རྩུབ་ཀྱི་མུན་པས་ཀུན་ཏུ་བཀླུབས་པའི་ལོ་ཟླ་ཞིག་ལས་མ་འདས།
ཕྱི་ལོ ༢༠༡༤ལོ་དེ་ལས་བཟོ་བའི་ཁེ་ཕན་སྲུང་སྐྱོབ་མཁན་དང་མི་སེར་ལས་འགུལ་བ་སྐུ་ཞབས་ཞིའུ་ཀྲི་མེན་ལ་ལོ་བཞིའི་ཁྲིམས་ཐག་བཅད་པ་ནས་མགོ་བཙུགས་ཏེ། “འཆར་གཞི་འགྱུར་ལྡོག་གི་རྗེས་སུ་མ་སོན་པའི”“མི་བཞི་ཤོག་ཁག་གསར་བ་བཞིའི”[2] ཡ་གྱལ“ཕྱག་མཛོད་ཆེན་མོ”ལིང་ཅི་ཧྭ་ལ་ཁྲིམས་འཛིན་ཞིབ་བཤེར་གྱིས་མཇུག་བསྡུས།
དབང་ཆ་གཅིག་བསྡུས་རིང་ལུགས་པ་ཞིག་ལ་མཚོན་ན་མི་དམངས་ཀྱི་བསམ་འཆར་ལ་རྣའི་ཟུར་སྣེ་ཙམ་ལ་མི་གཡར་པ་མ་ཟད། སངས་རྒྱས་ཀྱིས་ཀྱང་མི་ཆོད་པའི་མི་དམངས་ཀྱི་ཁ་དེ་རྒྱ་ཡན་དུ་གཏོང་མི་རུང་བའི་རྣམ་འགྱུར་བཟུང་ཡོད། དེ་བས། ཏང་དང་རྒྱལ་ཁབ་ཀྱི་གཙོ་འཛིན་ཞི་ཅིན་ཕེང་གིས་སྐྱོན་བརྗོད་རིགས་ཀྱི་སྐད་གདངས་ཡོད་ཚད་འགོག་ཐབས་སུ་ལས་སྣ་ཚོགས་ཤིག་སྤེལ་ཡོད་ལ། ད་ལྟ་དངོས་གནས་འཇམ་ཐིང་ངེར་བཏང་འདུག རྒྱལ་སྤྱིའི་ཉེ་ཡང་ཚོགས་པའི་བསྡོམས་རྩིས་ལ་གཞིགས་ན། འདས་པའི་ཟླ ༡༢ ནང་དུ། མི་སེར་གྱི་ཐོབ་ཐང་སྲུང་སྐྱོབ་མཁན་དང་སྐྱོན་བརྗོད་ཀྱི་རང་བཞིན་ལྡན་པའི་ཁྲིམས་རྩོད་པ་སོགས ༢༠༠ ལྷག་འཛིན་བཟུང་བཙོན་འཇུག་བྱས་ཡོད་པས། གྲངས་ཀ་དེ་འདས་པའི་ལོ་ཤས་ཀྱི་བསྡོམས་གྲངས་ལས་ཀྱང་མང་ཞིང་། དེ་རིང་གཞུང་དང་ལྟ་གྲུབ་མི་མཐུན་པའི་རྒྱ་རིགས་མང་པོར་འཇིགས་སྣང་ཞིག་ངང་གིས་སྐྱེས་ཡོད་ལ། དེ་ཡང་པེ་ཅིང་གི་སྐད་གྲགས་ཆེ་བའི་ཐོབ་ཐང་སྲུང་སྐྱོབ་ཁྲིམས་རྩོད་པ་མའོ་ཧྲོ་ཕེང་གིས “ཁྲིམས་རྩོད་པ་ཀུན་པོར་འཇིགས་སྣང་སྐྱེས་ཡོད། དུས་དང་རྣམ་པ་ཀུན་ཏུ་ཉེས་མིང་གང་འདོད་ཅིག་བཏགས་ནས་འཛིན་བཟུང་བྱ་སྲིད”། ཞེས་པས་མཚོན།
རྒྱ་རིགས་ཕིའུ་ཀྲི་ཆང་དང་། གསར་འགོད་པ་ཀའོ་ཡེས། དབུས་མི་རིགས་སློབ་ཆེན་གྱི་དཔལ་འབྱོར་རིག་པ་བ་དགེ་རྒན་ཆེན་མོ་ཡུ་གུར་བ་ཨེལ་ཧེམ དྷོ་ཧི་དྷི། བོད་རིགས་ཁོར་ཡུག་སྲུང་སྐྱོབ་མཁན་དབང་འདུད་དང་གཞས་པ་སྐལ་བཟང་ཡར་འཕེལ་སོགས་ནི་འདས་པའི་ལོ་གཉིས་ཀྱི་ནང་དུ་འཛིན་བཟུང་བཙོན་འཇུག་བྱས་ཟིན་པའི་བྲིས་ཀྱང་ཚར་དཀའ་བའི་མིང་ཐོ་རེད།
བཤད་མི་ཤེས་གེ་སར་གྱི་སྒྲུང་འདྲ་བའི་རྒྱ་ནག་གི་ཆབ་སྲིད་དེ་དངོས་གནས་ཡ་མཚར་རེད། སྨྲ་བརྗོད་དང་གསར་འགྱུར་རང་དབང་ལ་དམ་དྲག་བྱེད་ཞོར་དུ་རྒྱ་དམར་གཞུང་གི་སྲོལ་རྒྱུན་སྟོན་ཀའི་ཚོགས་ཆེན་སྟེང“ཁྲིམས་ལུགས་ལྟར་རྒྱལ་ཁབ་སྐྱོང་བར”གྲོས་བསྡུར་ཐོག་མ་དེ་བྱས་པ་རེད། ནེམ་ནུར་ཐེ་ཚོམ་མེད་པར་ཡིད་ཆེས་བྱས་ཆོག་པ་ཞིག་ནི“ཁྲིམས་ལུགས་ལྟར།་རྒྱལ་ཁབ་སྐྱོང་བ”ཟེར་བ་དེ་ཁྲིམས་འཛིན་རང་དབང་དང་འབྲེལ་བ་ཁབ་རྩེ་ཙམ་ཡང་མེད་པ་དང་། ཡོད་པ་ནི་དམར་ཤོག་ཚོགས་པས་ཁྲིམས་ལུགས་བརྒྱུད་འགོ་ཁྲིད་བྱེད་སྟངས་ལ་ལེགས་བཅོས་བྱེད་རྒྱུ་དེ་རེད། འོན་ཀྱང་། སྔོན་འགྲོའི་ཆ་རྐྱེན་ནི་ཚོགས་པ་གཅིག་གི་སྒྲིག་གཞི་ཁོ་ན་དེ་ཡིན་དགོས། སྔོན་འགྲོའི་ཆ་རྐྱེན་དེའི་འོག་ཏུ་ཚོགས་པ་གཅིག་གི་སྒྲིག་གཞི་ལ་མི་མོས་པ། ནུབ་ཕྱོགས་ཀྱི་རྣམ་པའི་དམངས་གཙོ་འདོད་པའི་དགོས་འདུན་ཡོད་ཚད་ལ་སྔར་བཞིན་མུ་མཐུད་ནས་རྡུང་རྡེག་གཏོང་ངེས་ཡིན།
ལོ་རྒྱུས་སྨྲ་བ་ཀྲང་ལེ་ཧྥན་ལགས་ཀྱིས་བརྗོད་པ་ནང་བཞིན། དེང་རབས་བསམ་བློས་དབུལ་ཞིང་། སྲོལ་རྒྱུན་རིག་གནས་ཀྱིས་མི་ཕྱུག་ཀྱང་གཡམ་རྒྱུགས་ལ་འབད་པའི་གཙོ་འཛིན་ཞི་ཅིན་ཕེང་གིས་མི་རྣམས་ལ་ཚོར་བ་འདྲ་མིན་སྣ་ཚོགས་ཤིག་བསྐྲུན་ཡོད། ཨོ་བྷ་མས“ཕལ་ཆེར་ཏིན་ཞོ་ཕེང་གི་རྗེས་སུ་དུས་ཡུན་ཐུང་ངུ་ཞིག་ཏུ་དབང་ཆ་ཡོད་ཚད་ཟིན་པའི་རྒྱ་ནག་གི་དབུ་ཁྲིད་དེ་རེད། མི་རྣམས་ལ་ཚོར་བ་ཟབ་མོ་བཞག་ཡོད”།ཅེས་ཞི་ཅེན་ཕེང་དང་པེ་ཅེང་ནས་མཇལ་འཕྲད་རྗེས་བརྗོད་ཡོད། ཡིན་ན་ཡང་། མི་རྣམས་ལ་བཞག་པའི་ཚོར་བ་ཡང་གཅིག་མཚུངས་མིན་ལ། མི་ལ་ལས་ཞི་ཅིན་ཕེང་མའོ་ཙེ་ཏུང་དང་ཡང་ན་ཏིན་ཞོ་ཕེང་དང་བསྡུར་ཡོད་པ་དང་། ཡང་ལ་ལས་ཁོང་ནི་རྒྱ་ནག་གི་ཕོའུ་ཀྲེན་རེད་ཟེར། ཡང་ལ་ལ་ཞིག་གིས་ཞི་ཅིན་ཕེང་གི་རྒྱལ་ཁབ་སྐྱོང་སྟངས་དེ་རྒྱ་ནག་གི་སྲོལ་རྒྱུན་གོང་མ་རྒྱལ་བོའི་ཁྱད་ཆོས་ལྡན་པས་ཁོང་ལ་རྒྱ་ནག་གི“གོང་མ་རྒྱལ་བོ”གཙོ་འཛིན་ཞི་ཅིན་ཕེང་ཞེས་བཏགས་ཡོད།
ཞི་ཅིན་ཕེང་གིས་འཇིག་ཉེན་གྱི་ཚོར་བ་ཞིག་དང་འགན་འཁྲིའི་ཚོར་བ་ཞིག་བཅངས་ནས་བསླེབས་ཡོད། རྒྱ་ནག་གི་དཔལ་འབྱོར་འཕེལ་རྒྱས་ལ་ལེགས་འགྲུབ་བྱུང་ཡོད་ཀྱང་། དམར་ཤོག་ཚོགས་པར་ཉིན་རེ་ཞག་རེར་འགོ་ཁྲིད་ཀྱི་འཇིག་ཉེན་ལ་འཕྲད་ཀྱིན་ཡོད། ལྐོག་ཟ་རུལ་སུངས་མེད་སའི་ལས་ཁུངས་དང་འགོ་ཁྲིད་ཅིག་རྒྱ་ནག་རྒྱལ་ཡོངས་སུ་རྙེད་དཀའ་ཞིང་། འདུ་ཤེས་འཛིན་སྟངས་ལ་ཡིད་འགུག་ལུས་འགུག་གི་ནུས་པ་སྤུ་རྩེ་ཙམ་ཡང་མེད་པ། མི་དམངས་ཀྱི་ཡིད་ཆེས་བརླགས་པ། སྤྱི་ཚོགས་སུ་མི་རིགས་གནད་དོན་གྱིས་གཙོས་གནད་དོན་སྣ་མང་ཡོད་པ། དེ་མིན་ཡག་གྲས་སུ་བཞག་པའི་དཔལ་འབྱོར་འཕེལ་རྒྱས་ཀྱི་གོམ་སྟབས་ཀྱང་ཇེ་ཞན་ཇེ་དལ་དུ་སོང་དང་འགྲོ་བཞིན་ཡོད།
ཤུགས་ཟད་སྟོབས་ཉམས་པའི་ངང་ཚུལ་དེར་ཐུག་དུས། ཞི་ཅིན་ཕེང་གིས་དབང་ཆ་གཅིག་བསྡུས་ཀྱི་རལ་གྲི་དགུང་ལ་འཕྱར་ནས་གདོང་ལེན་བྱས་ཤིང་། གདོང་ལེན་བྱེད་སྟངས་དེས་ཞི་ཅིན་ཕེང་གི་སྙིང་དབུས་སུ་འཇགས་པའི་ཏང་དང་རྒྱལ་ཁབ་ལ་བཅངས་པའི་འགན་འཁྲིའི་ཚོར་བ་དེ་མཚོན་ཡོད་ལ། གལ་ཏེ་ཞི་ཅེན་ཕེང་གི་བཅོས་བསྒྱུར་དེ་ལེགས་འགྲུབ་བྱུང་ཚེ། འབྱུང་འགྱུར་གྱི་རྒྱ་ནག་དེ་གོ་ལར་ཤུགས་རྐྱེན་ཐེབས་ནུས་པའི་ཚོགས་པ་གཅིག་ཁོ་ནའི་སྒྲིག་གཞི་ཅན་གྱི་རྒྱལ་ཁབ་ཅིག་ཏུ་འགྱུར་ངེས་ཡིན། དེ་འདྲའི་གནས་སྟངས་ཤར་ཚེ་གོ་ས་ཧྲིལ་བོའི་གནོད་འཚེ་ཞིག་ཡིན་པ་སྨོས་མ་དགོས།
ཞི་ཅེན་ཕེང་གིས་རྒྱ་ནག་ལ་འགྱུར་བ་ཁ་ཤས་ཤིག་བཏང་ཡོད། གཅིག་དེ་སྲོལ་རྒྱུན་འགོ་ཁྲིགས་མ་དཔེ་འམ་ཐུན་མོང་འཛིན་སྐྱོང་མ་དཔེ་ལ་འགྱུར་བ་བཏང་ནས། ཏང་སྲིད་དམག་གསུམ་ཀྱི་དབུ་ཁྲིད་གཅིག་ལྕོགས་བྱས་པ་མ་ཟད། རྒྱལ་ཁབ་ནང་ཁུལ་གྱི་དཔལ་འབྱོར་ལས་དོན་ཡང་སྒེར་གཅོད་བྱས་པས། སྲིད་བློན་ལའེ་ཁི་ཆང་ལས་མེད་དུ་གྱུར་ཉེན་ཡོད།
ད་ལོའི་ཕྱི་ཟླ་གསུམ་པ་ནས་བཟུང་། དབུས་བཅོས་བསྒྱུར་འགོ་ཁྲིད་ཚོགས་ཆུང་དང་། རྒྱལ་ཁབ་བདེ་འཇགས་ཚོགས་ཆུང་། དྲྭ་ཚུགས་བདེ་འཇགས་དང་བརྡ་འཕྲིན་ཅན་འགོ་ཁྲིད་ཚོགས་ཆུང་། དམག་དོན་རྒྱལ་སྲུང་དང་དམག་ཁུལ་བཅོས་བསྒྱུར་འགོ་ཁྲིད་ཚོགས་ཆུང་སོགས་ཚོགས་ཆུང་མོད་པོ་ཞིག་གསར་དུ་བཙུགས་ཏེ་ཞི་ཅིན་ཕེང་རང་ཉིད་ཚོགས་ཆུང་དེ་དག་ཚང་མའི་དབུ་ཁྲིད་དུ་བསྐོས་པ་མ་ཟད། ད་དུང་ཐེ་ཝན་དང་ཕྱི་འབྲེལ་ལས་དོན་གྱི་འགན་ཡང་ཁོང་གིས་དངོས་སུ་ཁུར་ཡོད། ཆེན་པོ་ཆུང་ངུར་བཏང་ནས་ཆུང་ངུ་གཅིག་ཏུ་བསྒྱུར་ཐབས་འདི་ཞི་ཅིན་ཕེང་གིས་མའོ་ཙེ་ཏུང་གི་འཛིན་སྐྱོང་རིག་ལམ་ལ་ལད་ཟློས་བྱས་པ་ཤར་སྟག་རེད།
“དམར་རབས་གཉིས་པ” དང“རྒྱལ་སྲས་གཉིས་པ”ཡི་གོ་ས་གཉིས་ལྡན་གྱི་དབུ་ཁྲིད་དང་། མི་རྣམས་པས་རྒྱ་ནག་གི“གོང་མ་རྒྱལ་བོ”གཙོ་འཛིན་དུ་འབོད་པའི་ཞི་ཅིན་ཕེང་གིས་དེང་ཐོག་གི“སྟག”དང“སྦྲང་མ”མཉམ་གསོད་བྱེད་རྒྱུའི་དམ་བཅའ་ལག་ལེན་དུ་བསྟར་ཡོད་ལ། ད་བར་དུ“སྟག”རྒན་གཉིས་དང“སྟག”དྲུག་ཅུ་ལྷག་ཕམ་པར་བརྒྱབས་ཡོད། རྒྱ་ནག་གི་ཆབ་སྲིད་རྒྱུན་ལས་ཟུར་བ་ཀྲུག་ཡོན་ཁང་དང་དམག་དོན་ལྷན་ཁང་གི་གཙོ་འཛིན་གཞོན་པ་ཟུར་བ་ཞིས་ཚེ་ཧུག་ནི་རུལ་སུངས་ཉེས་དོན་ལ་ཐུག་པའི་རྩོད་མེད་ཀྱི“སྟག་རྒན”གཉིས་ཡིན།
༼ཀུ་ཤུ་ཉིན་རེའི་ཚགས་པར༽གྱིས་རྒྱ་དམར་དབུས་ཆབ་སྲིད་རྒྱུན་ལས་ཟུར་བ་ཀྲུག་ཡོན་ཁང་དང་། དབུས་ཆབ་སྲིད་འཐུས་མི་དང་དབུས་དམག་དོན་ལྷན་ཁང་གི་གཙོ་འཛིན་གཞོན་པ་ཟུར་བ་ཞིས་ཚེ་ཧུག དབུས་ཆབ་སྲིད་འཐུས་མི་དང་ཁྲོན་ཆིན་གྲོང་ཁྱེར་གྱི་དམར་ཚོགས་དྲུང་ཆེ་ཟུར་བ་པོའོ་ཞི་ལའེ། རྒྱ་ནག་གི་སྲིད་འཛིན་ཟུར་བ་ཧོའོ་ཅིན་ཐའོ་ཡི“ཕྱག་མཛོད་ཆེན་མོ”རུ་འབོད་པའི་རྒྱ་ནག་སྲིད་གྲོས་ཀྱི་ཚོགས་གཙོ་གཞོན་པ་དང་དབུས་འཐབ་ཕྱོགས་གཅིག་གྱུར་ལྷན་ཁང་གི་བློན་ཆེན་ལིན་ཅི་ཧྭ་བཞི་ནི“མི་བཞི་ཚོགས་ཁག་གསར་བ”ཡིན་པ་དང་། “མི་བཞི་ཚོགས་ཁག་གསར་བས”ཏང་གི་ཚོགས་ཆེན་བཅོ་བརྒྱད་པའི་སྔོན་དུ་སྲིད་འགྱུར་བརྩམས་ནས་ཞི་ཅིན་ཕེང་གི་དབང་ཆ་འཕྲོག་རྩིས་བྱས་ཀྱང་། པོའོ་ཞི་ལའེ་སྐྱོན་ལ་ཐོགས་པའི་སྟབས་ཀྱིས་ཁོང་ཚོའི་ལྐོག་ཇུས་ལྷིང་ལ་བུད་ལུགས་བཀོད་འདུག
འོན་ཀྱང་། རྒྱ་ནག་དེང་གཞུང་གི་མཐོ་རིམ་ལྐོག་ཟ་རུལ་སུངས་ལ་རྡུང་རྡེག་གི་ལས་འགུལ་ཁྲོད་ཧ་ཅང་ནན་ཏན་གྱི་འདེམས་སྒྲུག་རང་བཞིན་ཡོད་པ་འདྲ། ད་སྔར་འཛིན་བཟུང་བྱས་ཟིན་པའི་མཐོ་རིམ་དཔོན་རིགས་ཁྲོད“དམར་རབས་གཉིས་པ”ཡི་རྒྱབ་ལྗོངས་ཅན་གྱི་མི་སྣ་གཅིག་ཀྱང་མེད།
ལྐོག་ཟ་རུལ་སུངས་ལ་རྡུང་རྡེག་གི་ལས་འགུལ་དེས“སྟག”འགའ་དང “སྦྲང་མ”སྐོར་ཞིག་ཕམ་པར་བརྒྱབས་པ་མ་གཏོགས། ལས་འགུལ་དེའི་ཚ་འདེད་དང་འགྲོས་མཉམ་དུ་དམར་ཤོག་དབུ་ཁྲིད་ཞི་ཅིན་ཕེང་དང་དམར་ཤོག་སྒྲིག་ཁྲིམས་ཞིབ་བཤེར་ལྷན་ཁང་གི་དབུ་ཁྲིད་ཝང་ཆི་ཧྲན་གཉིས་ཀྱིས་གཙོས“ཞི་ཝང་སྒྲིག་གཞི”ཞིག་ངང་གིས་གྲུབ་ནས། དེས་ཅང་ཙེ་མེན་དང་ཧོའོ་ཅིང་ཐོའོ་ཡིས་གཏན་འབེབས་གནང་པའི་ཞི་ཅིན་ཕེང་དང་ལའེ་ཁི་ཆིང་གིས་གྲུབ་པའི“ཞི་ལའེ་སྒྲིག་གཞི”ཡི་ཚབ་བྱས་ཡོད། ཨ་རིའི་ནིའུ་ཡོག་གྲོང་ཁྱེར་སློབ་ཆེན་གྱི་ཆབ་སྲིད་རིག་པའི་དགེ་རྒན་ཆེན་མོ་ཞཱ་མེན་ལགས་ཀྱི་དཔྱད་བརྗོད་ཇི་བཞིན། རྒྱ་དམར་གྱི་ལྐོག་ཟ་རུལ་སུངས་ལ་རྡུང་རྡེག་གི་ལས་འགུལ་ལ་གཅིག་གོ་གསུམ་ཆོད་ཀྱི་འབྲས་བུ་སྨིན་ཡོད། དང་པོ་ནི། ཞི་ཅེན་ཕེང་རང་ཉིད་ཀྱི་དབང་ཆ་སྲ་ཞིང་བརྟན་པར་གྱུར་། གཉིས་པ་ནི། “ཞི་ཝང་སྒྲིག་གཞི”གསར་འཛུགས། གཙོ་བོ་དེ“རྒྱལ་སྲས་ཚོགས་པ”དང་། “དམར་རབས་གཉིས་པ”རྒྱ་ནག་དམར་ཚོགས་ཀྱི་ཡང་གཙོ་དང་རྨང་གཞི་རུ་གྱུར་རྒྱུར། གསུམ་པ་ནི། ལྐོག་ཟ་རུལ་སུངས་ལ་རྡུང་རྡེག་གི་ལས་འགུལ་བརྒྱུད་རྒྱལ་ནང་མི་དམངས་ཀྱི་རྒྱབ་སྐྱོར་ཐོབ་ཐབས།
དེ་བཞིན་པེ་ཅིན་གྱི་ལོ་རྒྱུས་རིག་པ་བ་ཀྲང་ལའེ་ཧྥན་ལགས་ཀྱིས་དམར་ཤོག་ཚོགས་པ་ཁྲིམས་ལུགས་ཀྱི་གོང་ན་ཡོད་པའི་གནས་སྟངས་ལ་འགྱུར་བ་གཏོང་འདོད་མེད་ལ་བཏང་ཡང་མེད་པར་ངོས་འཛིན་བྱས་ཡོད་པ་དེ་བཞིན་དུ། ཞི་ཅིན་ཕེང་དང་ཝང་ཆི་ཧྲན་གཉིས་ཀ“རྒྱལ་སྲས་ཚོགས་པར”གཏོགས་ཤིང་། དེ་བས་ཁོང་གཉིས་ཀར་ཁྱིམ་ཚང་གི་མི་བསྲུན་སྐྱེ་བོ་དག་གཙང་བྱེད་རྒྱུའི་འགན་འཁྲི་ཡི་སེམས་པ་ལས་བྱུང་བའི་བསམ་བློ་ཡོད་པ་དང་། དེ་ནས་ད་གཟོད་མེས་པོས་བསྐྲུན་པའི་ཕ་ས་བདག་སྐྱོང་བྱེད་རྒྱུའི་རེ་འདུན་ཡོད། ཡིན་ན་ཡང་། གནད་དོན་ནི་རྣམ་པ་ཅི་ཞིག་བཀོལ་ནས་རྡུང་རྡེག་བྱེད་རྒྱུ་དེ་རེད་ལ། ཁྲིམས་སྲིད་ཀྱི་རྣམ་པས། ཡང་ན་སྲིད་དབང་སྒེར་གཅོད་ཀྱི་རྣམ་པས། ཞི་ཅིན་ཕེང་གིས་སྐབས་སྐབས་སུ་ཁྲིམས་སྲིད་དང་ཁྲིམས་སྐྱོང་གླེང་སློང་བྱས་ཡོད་ཀྱང་། མ་མཐའ་ཡང་ད་བར་དུ་ཞི་ཅིན་ཕེང་གིས་སྲིད་དབང་སྒེར་གཅོད་ཀྱི་རྣམ་པས་གདོང་ལེན་བྱས་འདུག
“སྟག”འགའ་བསད་པས་དམར་ཚོགས་ནང་ཁུལ་གྱི་སྲིད་དོན་དགྲ་ཡ་ཚར་བཅད་པའི་མ་ཚད། ཞི་ཅིན་ཕེང་གི་གོ་སའང་བརྟན་པོར་ཆགས་ཡོད། དེ་དང་མཉམ་དུ་ཝང་ཆི་ཧྲན་གྱིས་གཙོ་སྐྱོང་གནང་གིན་པའི་དམར་ཤོག་སྒྲིག་ཁྲིམས་ཞིབ་བཤེར་ལྷན་ཁང་དེ་ཚད་ལས་བརྒལ་བའི་ལས་ཁང་ཞིག་ཏུ་གྱུར་ཡོད་པ་དང་། དམར་ཤོག་སྒྲིག་ཁྲིམས་ཞིབ་བཤེར་ལྷན་ཁང་དེ་མེན་རྒྱལ་རབས་སྐབས་ཀྱི་ཏུང་ཁྲང་ཞེས་པའི་གོང་མ་རྒྱལ་བོའི་གསང་བའི་ཉེན་རྟོག་རྩ་འཛུགས་དང་གཅིག་མཚུངས་རེད། ཝང་ཆི་ཧྲན་གྱིས་ཁྲིམས་ལུགས་ལས་བརྒལ་བའི་བྱ་ཐབས་སྤྱད་ནས་ལྐོག་ཟ་རུལ་སུངས་ལ་རྡུང་རྡེག་གི་ལས་འགུལ་ཟེར་བ་བརྒྱུད། ཞི་ཅིན་ཕེང་གི་ཆབ་སྲིད་དགྲ་ཡ་དང་ངོ་རྒོལ་མཁན་ཡོད་ཚད་གཙང་སེལ་བྱས་དང་བྱེད་ཀྱིན་ཡོད། དེ་ལ་ཁྲིམས་ལུགས་དང་སྒྲིག་སྲོལ་སུ་གཅིག་གི་བཀག་རྒྱ་དང་ལྟ་སྐུལ་མེད།
རྒྱ་ནག་མཐོ་རིམ་དབང་འཛིན་པ་རེ་རེར་རུལ་སུངས་ལ་ཁ་གཡར་ནས་ཕམ་པར་བརྒྱབས་རྗེས། རྒྱ་གཞུང་གི་སྨྱན་བྱད་དག་གིས་དམར་ཚོགས་ཀྱི་ལྐོག་ཟ་རུལ་སུངས་ལ་རྡོང་རྡེག་གི་ལས་འགུལ་གྱི་རྒྱལ་ཁ་གཞན་ཞིག་ཅེས་འུད་བསྟོད་བྱེད་ཀྱིན་པ་ནང་བཞིན། རྒྱ་ནག་གཞུང་འབྲེལ་ཞིན་ཧྭ་གསར་ལས་ཁང་གིས། “ཤ་གསེང་རུས་གསེང་གི་རྣག་འབྲུམ་གཞོག་འབྲད་ནུས་པའི་སྲིད་ཚོགས་ཤིག་ནི་དཀའ་ཚེགས་ཡོད་དོ་ཅོག་ལས་རྣམ་པར་རྒྱལ་རྒྱུ་ལས་དཀའ་ངལ་གྱིས་དུས་གཏན་དུ་གནོན་མི་སྲིད་པའི་སྲིད་ཚོགས་དེ་ཡིན་”ཞེས་ངན་པས་རང་བསྟོད་དང་ཁྭ་ཏས་སྒྲོ་བསྟོད་བྱས་ཡོད། འོན་ཀྱང་། རྒྱ་དམར་དེང་གཞུང་གི་ད་ལྟའི་སྒྲིག་སྲོལ་ཅན་མིན་ཞིང་ལྐོག་ཟ་རུལ་སུངས་བྱུང་རྐྱེན་ལམ་ལུགས་ལ་འགྱུར་བ་མི་གཏོང་པའི་ལྐོག་ཟ་རུལ་སུངས་ལ་རྡོང་རྡེག་གི་ལས་འགུལ་དེས་དམར་ཚོགས་ནང་ཁུལ་གྱི་དབང་ཆའི་སྙོམས་སྒྲིག་དོ་མི་མཉམ་པར་བཏང་ཡོད་པས། རྒྱ་ནག་གི་འབྱུང་འགྱུར་ཆབ་སྲིད་གནས་བབ་ལ་ཤུགས་རྐྱེན་གཞལ་དུ་མེད་པ་བྱུང་མི་སྲིད་པ་མིན།
ཞི་ཅིན་ཕེང་གི་སྲིད་དབང་བཟུང་བའི་ལོ་གཉིས་ནི་དབང་ཆ་འཐབ་རྩོད་དང་ཏང་ནང་ཁུལ་གྱི་མི་བསྲུན་སྐྱེ་བོ་གཙང་སེལ་གྱི་ལོ་གཉིས་ཡིན་པས། སྤྱི་ཚོགས་ཀྱི་གནད་དོན་ཐད་བསམ་བློ་ཆེར་གཏོང་ཁོམ་བྱུང་མེད་ལ། སྒོས་སུ་མི་རིགས་ཀྱི་གནད་དོན་ཐད་དེ་བས་ཀྱང་བསམ་བློ་བཏང་མེད། ད་ལོའི་ཕྱི་ཟླ་བཞི་བར་ཞི་ཅིན་ཕེང་གིས་ཞིན་ཅང་ངམ་ཤར་ཏི་ཀི་སི་ཐན་ནས“ཡུ་གུར་འཇིགས་སྐུལ་བ་ཡོད་ཚད་བསད་ན་ཉེས་ཆད་མེད”ཟེར་སྲོལ་ལ་བལྟས་ན། ཞི་ཅིན་ཕེང་ལའང་རྒྱ་དམར་གྱི་དེ་སྔོན་གཏན་འབེབས་དང་ལག་ལེན་དུ་བསྟར་གྱིན་པའི“སྤྱི་ཚོགས་བདེ་འཇགས་དང་དཔལ་འབྱོར་འཕེལ་རྒྱས”ཟེར་བ་ལས་གུ་ཡངས་ཀྱི་རྣམ་འགྱུར་ཞིག་དང་ཡང་ན་རིག་ལམ་གསར་བ་ཞིག་ཡོད་པ་ད་བར་དུ་མཐོང་མ་སོང་། དུས་དེ་རིང་བར་དུ་ང་ཚོས་སྣང་བ་རྣམ་དག་གིས་ཞི་ཅིན་ཕེང་གི་ཕ་དམ་པ་དེ༧རྒྱལ་བ་པན་ཆེན་གྱིས་གཙོས་བོད་དང་འབྲེལ་བ་དམིགས་བསལ་ཞིག་ཡོད་པ་དེའི་རྐྱེན་གྱིས་ཕ་ཤུལ་བུས་བཟུང་ནས་ཕ་རྒྱུད་བུས་དེད་ནས་བོད་ལ་སྔོན་ཆད་དང་མ་འདྲ་བའི་སྲིད་ཇུས་ལམ་ལུགས་ཤིག་དང་། ནང་སྒོས་སུ་བོད་དོན་ལ་རེ་བ་ཞིག་ཨེ་ཡོད་ཀྱི་རེ་བ་ཞིག་བཅངས་ཡོད་ས་རེད། ཡིན་ན་ཡང་། རེ་བ་དེ་རེ་སྟོང་ཡིན་པ་རྒྱ་ནག་གི་སྲོལ་རྒྱུན་རིག་གནས་དང་ཆབ་སྲིད་རིག་གནས་ལ་རྒྱུས་མངའ་ཡོད་མཁན་ཚོའི་སེམས་ན་གསལ་བོ་ཡིན། ལྷག་དོན་དུ་ཞི་ཅིན་ཕེང་ནི་མི་རིགས་རིང་ལུགས་པ་ཞིག་དང་། རྒྱུད་འཛིན་རིང་ལུགས་པ་ཞིག་ཡིན་པ་ལྷོ་དང་ཤར་རྒྱ་ནག་རྒྱ་མཚོ་རུ་བསླངས་བའི་གླིང་ཕྲན་དུ་མའི་བདག་དབང་གི་དོན་རྐྱེན་ལས་ཀྱང་ཟུར་བསྟན་ལེབས་མཐོང་མ་རེད་དམ།
[1] འགྲོ་བ་མིའི་ཐོབ་ཐང་གི་བསྡུས་ཚིག
[2]པའོ་ཞི་ལའེ། ཀྲུག་ཡོང་ཁང་། ཞིས་ཚེ་ཧུག ལིན་ཅི་ཧྭ།


text:
དེ་སྔོན་འཇར་མན་གྱི་སློབ་གསོ་ཆེད་མཁས་ཤིག་གིས་བརྗོད་དོན་མི་ཞིག་སྤྱི་ཚོགས་ལ་མཁོ་མིན་དང་དེའི་བཟང་ངན་གྱི་དབྱེ་བ་གཙོ་བོ་ནི་སློབ་གསོ་ཁོ་ནས་འབྱེད་པ་ཡིན། ཞེས་པའི་སྡོམ་ཚིག་མི་ཕྱེད་པ་ཞིག་བཞག་ཡོད། སློབ་གསོས་འཛམ་གླིང་གི་སྲིད་འབྱོར་རིག་གསུམ་འཕེལ་རྒྱས་ཐད་ལ་ནུས་པ་ག་འདྲ་ཞིག་འདོན་བཞིན་ཡོད་པ་ལུང་ཚིག་དྲི་མ་བྲལ་བ་འདི་དག་གིས་ཕྱི་གསལ་ནང་གཙང་གི་སྒོ་ནས་བདེན་དཔང་བསྙོན་མེད་ཅིག་བྱས་ཡོད། ང་ཚོ་བོད་ཀྱི་ནང་ཆོས་ཀྱི་གཞུང་ཤིང་མདོ་ལས་ཀྱང་ནན་དུ་བསྟན་དོན།དག་པ་དྭངས་པ་འོད་གསལ་བ། ། མི་འཁྲུགས་འདུས་མ་བྱས་པ་སྟེ། ། བདེ་བར་གཤེགས་པའི་སྙིང་བོ་དེ། ། ཡེ་ནས་གནས་པའི་ཆོས་ཉིད་དོ།། ཞེས་པ་ཀྱང་མིའི་རིགས་ཀྱི་འཇོན་ཐང་དང་ནུས་པ་སྲིད་ན་དཀོན་པ་དེར་ལུང་རིགས་རྡོ་རྗེ་ལྟ་བུས་མངོན་གསལ་དུ་ར་སྤྲད་འདུག་པ་ལས་ང་ཚོར་གསང་བ་ལྐོག་གྱུར་གྱི་གནས་སྟངས་ཡན་གར་བ་ཞིག་གཏན་ནས་སྟོན་གྱིན་མེད། རང་རེའི་བསིལ་ལྡན་ཁ་བའི་ལྗོངས་ཀྱི་སྔོན་བྱོན་གྱི་མཁས་དབང་ཉི་ཟླས་ས་གབ་པ་ལྟ་བུ་མང་དུ་བྱོན་པ་དག་ལས་ཀྱང་དཔེར་ན་ཚེ་གཅིག་ལུས་གཅིག་ལ་སངས་རྒྱས་པའི་རྣལ་འབྱོར་གྱི་དབང་ཕྱུག་ཆེན་མོ་རྗེ་བཙུན་མི་ལ་རས་པ་དང་འཇམ་མགོན་རྒྱལ་བ་གཉིས་པ་རྗེ་བློ་བཟང་གྲགས་པ་ཆེན་མོ། གཞན་ཡང་གྲུབ་མཐའ་རིས་མེད་ཀྱི་མཁས་བཙུན་བཟང་གསུམ་དང་སྐྱེ་ཆེན་དམ་པ།ཐ་ན་འཛམ་གླིང་ནུབ་ཕྱོགས་ཀྱི་སྙན་གྲགས་ཅན་གྱི་ཚན་རིག་པ་ཨན་སེ་ཐན། ནོ་པེར། ཉིའུ་ཏུན་སོགས་ཇི་སྙེད་བྱུང་བ་རྣམས་ཀྱང་ཁྱད་པར་ཅན་གྱི་སློབ་གསོའི་བྱེད་ནུས་ལ་བརྟེན་ནས་འཚར་ལོངས་བྱུང་བ་ཤ་སྟག་རེད།
དོན་དུ་གནའ་དེང་དང་ཕྱི་ནང་གི་རྒྱལ་ཁབ།མི་རིགས་སུ་ཞིག་གི་སློབ་གསོ་ག་འདྲ་ཞིག་ཡིན་རུང་མི་ནུས་སྔོག་འདོན་བྱེད་རྒྱུ་ནི་དེ་ཉིད་ཀྱི་བྱེད་ནུས་གཙོ་བོའམ་བླ་སྲོག་ལྟ་བུར་གྱུར་ཡོད།
གཅིག སློབ་གསོས་ཡང་དག་པར་མི་ནུས་ངོས་འཛིན་དགོས།
སློབ་གསོའི་ཁྱབ་ཁོངས་ཁྲོད་མི་ནུས་ནི་བག་ལ་ཉལ་བའི་ཚུལ་དུ་གནས་པའི་གཏེར་རྡོ་ལྟ་བུ་ཡིན་ལ།དེ་ཉིད་བདེ་བླག་ངང་སྔོག་འདོན་བཟང་བོ་ཞིག་བྱེད་ན། ཐོག་མར་ཆེས་རིན་ཐང་ལྡན་པའི་མི་ནུས་ལ་ངོས་ཟིན་བཟང་བོ་ཞིག་བྱེད་རྒྱུ་ནི་ཤིན་ཏུ་གལ་ཆེ། དམིགས་ཡུལ་ལྡན་ཞིང་སྒྲིག་གཞི་ཚགས་དམ་པ།མ་ལག་འཐུས་ཚང་ཅན་གྱི་སློབ་གསོའི་ཁོར་ཡུག་མི་འདྲ་བར་ཉིན་མཚན་དུས་དྲུག་ཏུ་བརྩོན་ཞིབ་བགྱི་བའི་མདོར་དོན་ཧྲིལ་གྱིས་དྲིལ་ནའང་བྱེད་ཐབས་སྣ་མང་སྤྱད་དེ་སློབ་གསོ་མྱོང་མཁན་གྱི་རྒྱུད་དུ་གསལ་དྭངས་ཀྱི་ཚུལ་དུ་གནས་པའི་ཤེས་པ་རྣོན་པོ་དེ་ཡང་དག་པར་ངོས་བཟུང་སྟེ། དུས་དང་རྣམ་པ་ཀུན་ཏུ་དེ་ཉིད་ཀྱི་འཕེལ་རྒྱས་ལ་ཤིན་ཏུ་སྨན་པའི་མཐུན་རྐྱེན་ལེགས་པོ་ཞིག་བསྐྲུན་རྒྱུ་དེ་རེད། དོན་དངོས་སུ་མི་ནུས་ནི་སྣ་གཅིག་རང་བཞིན་ཅན་གྱི་ནུས་ཤུགས་ཤིག་གཏན་ནས་མིན་པར། དེ་ནི་སྣ་མང་རང་བཞིན་ཅན་གྱི་ནུས་པའི་རིགས་ཤིག་ཏུ་ཆགས་ལ། སློབ་གསོ་བྱ་བའི་ཁྲོད་མི་ནུས་ལ་དབྱེ་ཞིབ་དང་དཔྱད་བསྡུར། འདྲི་རྟོག་ནན་མོ་བྱེད་རྒྱུ་ནི་མི་ནུས་ངོས་འཛིན་བྱ་བའི་ཐད་ཀྱི་གོ་རིམ་གཙོ་བོ་ཞིག་ཡིན། སློབ་ཁང་སློབ་ཁྲིད་ནི་དམིགས་ཡུལ་ལྡན་ཞིང་སྒྲིག་གཞི་ཚགས་དམ་པ། མ་ལག་འཐུས་ཚང་ཅན་གྱི་སློབ་གསོའི་ཁོར་ཡུག་མི་འདྲ་བར་མི་ནུས་ངོས་འཛིན་དང་སྔོག་འདོན་བྱེད་པའི་ཐབས་ལམ་ཉག་གཅིག་ཏུ་འཛིན་པ་ནི་ང་ཚོའི་སློབ་གསོའི་ལས་གནས་སྟེང་གི་བཅོས་ཐབས་མེད་པའི་ནད་ཡམས་ཆེན་པོ་ཞིག་རེད། གནས་སྟངས་འདི་འདྲའི་འོག་ང་ཚོས་ཤིན་ཏུ་རྙེད་དཀའ་བའི་མི་ནུས་འབོར་ཆེན་ཇི་སྙེད་ཅིག་དོན་མེད་དུ་ཆུད་ཟོས་སུ་བཏང་དང་གཏོང་བཞིན་ཡོད། ཞིབ་ཏུ་བསམ་ན། ང་ཚོས་མི་ནུས་ལ་ངོས་ཟིན་གསལ་བོ་མ་བྱས་པའི་གླེན་རྟགས་དང་ནམ་ཡང་འཕོ་འགྱུར་མེད་པའི་ཡིག་རྒྱུགས་ཀྱི་གཡུལ་འགྱེད་ཁྲོད། རླབས་ཆེན་གྱི་མི་སྣ་ཇི་འདྲ་མང་པོ་ཞིག་གི་མི་ཚེ་འཕྲོ་བརླག་ཏུ་བཏང་ཡོད་པ་རེད་ཨང་། དེ་སྔོན་འཛམ་གླིང་གི་དུས་རབས་གསར་བའི་སློབ་གསོའི་གླེང་སྟེགས་ཤིག་གི་སྟེང་། ཀྲུང་གོའི་སློབ་གསོ་ཆེད་མཁས་ཤིག་ཆེད་དུ་ལྗར་པན་དུ་སློབ་གསོ་ལྟ་ཞིབ་ཏུ་བསྐྱོད་པའི་གནས་ཚུལ་ཞིག་བརྗོད་སྐབས། ཁོ་རང་ལྗན་པན་གྱི་སློབ་གྲྭ་ཆེ་གེ་མོ་ཞིག་ཏུ་བསྐྱོད་དེ་དེ་གའི་འཛིན་གཙོ་ཞིག་ལ་ཁྱེད་རང་གི་འཛིན་གྲྭ་རུ་སློབ་སྦྱོང་ལ་ཕུལ་དུ་བྱུང་བའི་སློབ་མ་ག་ཚོད་ཡོད། ཅེས་འདྲི་དུས། དེས་སྦ་གསང་མེད་པར་བཤད་རྒྱུར་ངས་མི་ཤེས་ཞེས་ལན་བཏབ། ཁོས་ཡང་བསྐྱར་དྲིས་དོན་དེས་ན་ཁྱོད་ཀྱི་འཛིན་གྲྭ་རུ་སློབ་སྦྱོང་ལ་ཆེས་ཞན་པའི་སློབ་མ་ཚོད་ཡོད། ཅེས་བརྗོད་དུས། ངས་མི་ཤེས་ཞེས་ཡང་བསྐྱར་དེ་ལྟར་ལན་བཏབ་རྗེས། ང་ཚོའི་འཛིན་གྲྭའི་ནང་གི་སློབ་མ་ཆེ་གེ་མོ་ཞིག་རོལ་དབྱངས་ལ་ཤིན་ཏུ་མཁས་ཤིང་ཡང་ཆེ་གེ་མོ་ཞིག་ལུས་རྩལ་ལ་མཁས། ཆེ་གེ་མོ་ཞིག་སྨྲ་བརྗོད་ལ་མཁས་ཤིང་ཡང་ཆེ་གེ་མོ་ཞིག་རི་མོ་ལ་མཁས་པོ་ཡོད་ཅེས་སློབ་མ་རེ་རེའི་ནུས་པ་དེ་མགྲིན་པ་གཟེངས་སུ་བཏེགས་ནས་ཞིབ་བརྗོད་ཅིག་བྱས་བྱུང་། དོན་དངོས་སུ་དེ་ནི་སློབ་མའི་ནུས་པ་ལ་ངོས་ཟིན་དང་གདེང་འཇོག་བྱེད་པའི་ལྟ་གྲུབ་ཚད་ཐུབ་ཅིག་ཡིན་ལ། ལྗར་པན་གྱི་སློབ་གསོའི་སྟེང་གི་མི་ནུས་སྔོག་འདོན་བྱེད་པའི་བརྟན་བརླིང་གི་གོམ་ཁ་དང་པོ་དེའང་རེད།
ལྗར་པན་གྱི་སློབ་གསོ་ལ་དེ་ལྟ་བུའི་མི་ནུས་ངོས་འཛིན་ཐད་ཀྱི་ལངས་ཕྱོགས་བརྟན་པོ་ཞིག་མེད་ན། འདི་ཉིད་ཨ་ཤེ་ཡའི་སྟོབས་ལྡན་གྱི་རྒྱལ་ཁབ་ཅིག་ཏུ་འགྱུར་ཐབས་ཡེ་ནས་མེད། མི་ནུས་གཙིགས་འཛིན་དང་སྔོག་འདོན་བཟང་བོ་བྱེད་རྒྱུ་ནི་འཛམ་གླིང་གི་སྔོན་ཐོན་རྒྱལ་ཁབ་ཁག་གི་སློབ་གསོ་གཉེར་སྟངས་ཤིན་ཏུ་རྩོལ་མེད་དུ་ཆགས་འདུག དུས་རབས་གསར་བའི་སློབ་གསོའི་འཕེལ་འགྱུར་གྱི་འགྲོས་དང་བསྟུན་ནས་མི་ནུས་ངོས་འཛིན་དང་སྔོག་འདོན་གྱི་ཁྱབ་ཁོངས་ཀྱང་མྱུར་སྟབས་ཀྱིས་འཕེལ་བ་མ་ཟད། མི་ནུས་མཁོ་སྤྲོད་དང་བེད་སྤྱོད་ཀྱི་རིན་ཐང་སྔར་ལས་སྣ་འཛོམས་ཅན་དུ་གྱུར་པ་དང་མི་ནུས་མི་འདྲ་བ་སྔོག་འདོན་བྱེད་པའི་སློབ་གསོའི་དགོས་མཁོ་ལྡབ་འགྱུར་གྱིས་ཆེ་རུ་ཕྱིན་པ་དང་མི་ནུས་ལའང་སྔར་ལས་གདེང་འཇོག་ཤུགས་ཆེན་མཛད་པས་ཁྱོན་ཡོངས་ནས་མིའི་རིགས་ཀྱི་ནུས་ཤུགས་བླ་ན་མ་མཆིས་པ་དེར་ངོས་ཟིན་བཟང་བོ་ཞིག་བྱེད་རྒྱུ་ནི་སློབ་གསོ་བྱ་བའི་སྲོག་རྩ་ལྟ་བུར་མངོན་གསལ་དུ་ཆགས་ཡོད།
གཉིས། སློབ་གསོས་ཡང་དག་པར་མི་ནུས་སྔོག་འདོན་བྱེད་དགོས།
སློབ་གསོའི་མ་ལག་ཁྲོད་མི་ནུས་ལ་ངོས་ཟིན་ཡང་དག་པ་ཞིག་བྱས་རྗེས། ད་གཟོད་མི་ནུས་སྔོག་འདོན་བྱེད་པའི་ཐབས་ལམ་ལག་ཏུ་བསྟར་དགོས། མིའི་རིགས་ཀྱི་ནུས་ཤུགས་ནི་རྒྱ་ཆེ་ཞིང་འཛད་མཐའ་མེད་པ་ཞིག་ཡིན་པས། དེ་ཉིད་སྔོག་འདོན་བཟང་བོ་བྱེད་རྒྱུ་ནི་གཙོ་བོ་སློབ་གསོ་ལ་བརྟེན་དགོས། སློབ་གསོ་ཡང་དག་པའི་སྒོ་ནས་མི་ནུས་སྔོག་འདོན་བྱེད་རྒྱུ་ནི་རྒྱལ་ཁབ་དང་མི་རིགས། ས་གནས་གང་འདྲ་ཞིག་ཡིན་རུང་རང་ཉིད་བདེ་བླག་ངང་ཡར་རྒྱས་སུ་འགྲོ་ཐུབ་མིན་གྱི་རྩ་བར་ཆགས་ཡོད།
མིའི་རིགས་ཀྱི་ཞུམ་མེད་ཀྱི་སྙིང་སྟོབས་དང་བླ་མེད་ཀྱི་མཛད་སྤྱོད། འགྲན་མེད་ཀྱི་བློ་གྲོས་ལ་བརྟེན་ནས་འཛམ་གླིང་སྟེང་གི་ཚན་རྩལ་རིག་གནས་དང་སྲིད་འབྱོར་རིག་གསུམ།ཐོན་ལས་གསར་སྤེལ། ཁེ་ལས་བདག་གཉེར།འགྲིམ་འགྲུལ་སྐྱེལ་འདྲེན། སྐྱེས་ཁམས་སྲུང་སྐྱོབ། རྩོམ་རིག་ལོ་རྒྱུས་སོགས་ཀྱིས་མཚོན་པའི་ཁྱབ་ཁོངས་མི་འདྲ་བར་འཛད་མཐའ་མེད་པའི་ནུས་པ་བླ་ལྷག་ཏུ་ཐོན་པ་ནི་སློབ་གསོ་ལ་བརྟེན་ནས་མི་ནུས་སྔོག་འདོན་དང་བེད་སྤྱོད་བྱས་པའི་གྲུབ་འབྲས་བླ་ན་མ་མཆིས་པ་དེ་རེད། ཁ་སང་དེ་རིང་གི་དུས་རབས་གསར་བའི་འཕེལ་རྒྱས་ཀྱི་རྣམ་པ་ངོ་མཚར་བ་འདི་དག་ཀྱང་ཉིན་མོའི་སྐར་མ་ལྟར་འགྱུར་ངེས་རེད།
དོན་དངོས་སུ་སློབ་གྲྭ་ནི་སློབ་གསོ་བྱ་བའི་མ་ལག་གཙོ་བོ་ཞིག་དང་མི་ནུས་སྔོག་འདོན་བྱེད་པའི་བཟོ་གྲྭ་ལྟ་བུར་ཆགས་ཡོད། སློབ་གསོ་དོ་དམ་པ་དང་སློབ་གསོ་གཏོང་མཁན་གྱིས་ཤེས་རིག་དང་ཐབས་ལམ། བརྩོན་ཞིབ།སློབ་གསོའི་སྒྲིག་ཆས་བཅས་ཀྱི་སྤུས་ཀ་ལ་བརྟེན་ནས་དུས་རབས་དང་སྤྱི་ཚོགས་ཀྱི་དགོས་མཁོ་དངོས་ལ་འཚམས་པའི་མི་འཇོན་ཐང་ཅན་གྱི་ནུས་ཤུགས་སྔོག་འདོན་བཟང་བོ་བྱེད་ཐུབ་མིན་ནི་སློབ་གྲྭ་དེ་ཉིད་ཀྱི་རྒྱལ་ཕམ་འབྱེད་བྱེད་ཀྱི་སྲང་མདའ་ལྟ་བུར་གྱུར་ཡོད།
སློབ་གསོ་དོ་དམ་པ་ཞིག་གི་ངོས་ནས་བརྗོད་ན། ཤེས་རིག་གི་བྱང་ཚད་མཐོ་ཞིང་ཉམས་མྱོང་ལྡན་པ། སློབ་མར་སྙིང་ནས་གཅེས་པའི་སློབ་གསོ་གཏོང་མཁན་དགེ་རྒན་གྱི་ནུས་ཤུགས་དེ་ཐབས་ལམ་སྣ་ཚོགས་སྤྱད་དེ་སྔོག་འདོན་བཟང་བོ་ཞིག་བྱེད་ཐུབ་མིན་ནི། ང་ཚོ་མི་རིགས་ཀྱི་ཚད་ལྡན་གྱི་རྗེས་རབས་པ་ཇི་སྙེད་ཅིག་གི་མི་ནུས་སྲིད་ན་དཀོན་པ་དེ་སྔོག་འདོན་བྱེད་ཐུབ་མིན་ལ་ཐད་ཀར་དུ་འབྲེལ་ཡོད།
ང་ཚོ་ནང་བསྟན་གྱི་གཞུང་ནས་ཀྱང་སྣོད་ལྡན་གྱི་སློབ་མས་མཚན་ཉིད་དང་ལྡན་པའི་བླ་མ་བཟང་བོ་ཞིག་བསྟེན་རྒྱུ་ནི་ཐར་བའི་ལམ་སྣ་ཟིན་ཐུབ་མིན་གྱི་རྩ་བར་གསུངས་ལ། བླ་མའི་མཚན་ཉིད་ཀྱི་ཟུར་མི་འདྲ་བ་མང་པོ་སྤྲས་པ་མཛད་པའི་དགོངས་བྱ་ཉག་གཅིག་པོའང་དེ་ཀར་ཐུག་ཡོད། རྒྱུད་བརྟགས་གཉིས་ལས་ཀྱང་སེམས་ཅན་རྣམས་ནི་སངས་རྒྱས་དངོས།།འོན་ཀྱང་གློ་བུར་དྲི་མས་སྦགས། ། དྲི་མ་དེ་བསལ་སངས་རྒྱས་དངོས། ། ཞེས་དཔལ་འབྱོར་གྱི་ལུས་རྟེན་ཚང་བའི་འགྲོ་བ་མིའི་རིགས་ཀྱི་རྒྱུད་དུ་འཛད་མཐའ་མེད་པའི་ནུས་པ་ཞིག་ཡོད་པ་དངོས་སུ་བསྟན་ལ། བཀའ་གདམས་པའི་ལྕེ་སྒོམ་གྱི་བསྟན་པ་ལ་འཇུག་པའི་ལག་ལེན་སྤུངས་པ་ལས། སློབ་དཔོན་མཚན་ཉིད་འཕྲད་གྱུར་ན། ། ཐར་བའི་རྒྱུ་རྐྱེན་ཚང་བ་ཡིན། ། སློབ་དཔོན་མཚན་ཉིད་མི་ལྡན་ན། །སྡིག་པའི་གྲོགས་དང་བདུད་ལས་ཡིན། ། ཞེས་གསུངས་པ་བཞིན་མཚན་ཉིད་ལྡན་པའི་དགེ་རྒན་ཞིག་གི་མཛུབ་སྟོན་འོག ད་གཟོད་མི་ནུས་སྔོག་འདོན་བྱ་བར་ཚགས་ཆེན་པོ་མེད་མོད། དེ་ལའང་ལས་སྨོན་གྱི་མཐུ་བཙན་པོ་ཞིག་མེད་ན། བླ་མས་གདམས་ངག་ཟབ་ཟབ་ཏུ་གནང་ཡང་སློབ་མར་ཡར་བསྐྱེད་མེད་པར་ཆོས་དང་གང་ཟག་ཡ་བྲལ་དུ་འགྲོ་བ་དཔེར་ན་ཚེ་གཅིག་ལུས་གཅིག་ལ་སངས་རྒྱས་ཀྱི་གོང་འཕང་རིན་པོ་ཆེ་ལ་མངའ་བརྙེས་པའི་རྣལ་འབྱོར་གྱི་དབང་ཕྱུག་ཆེན་མོ་རྗེ་བཙུན་མི་ལ་རས་པས་བླ་མ་རོང་སྟོན་ལྷ་དགའ་བསྟེན་པ་ལྟ་བུ་རེད། དེ་ཉིད་ཀྱང་དང་བོ་བླ་མ་བརྟགས་ལ་མཁས་པ་དང་། །བར་དུ་བླ་མ་བསྟེན་ལ་མཁས་པ་ཡི། །ཐ་མར་དགོངས་སྤྱོད་བསླབ་ལ་མཁས་པ་ཡི། །སྐྱེས་བུ་དེ་ནི་ཡང་དག་ལམ་དུ་འགྲོ།།ཞེས་དང་། ཨོ་རྒྱན་རིན་པོ་ཆེས་ཀྱང་བླ་མ་མ་བརྟགས་དུག་འཐུང་འདྲ།། སློབ་མ་མ་བརྟགས་གཡང་མཆོངས་འདྲ།། ཞེས་པ་ལྟ་བུའི་ལུང་ཚིག་དྲི་མ་བྲལ་བ་དག་གིས་ཀྱང་མི་ནུས་སྔོག་འདོན་དེ་གཙོ་བོ་བླ་སློབ་གཉེར་ཀར་འབྲེལ་བར་ཁ་ཚ་དགོས་གཏུགས་སུ་ཡོད་པར་བདེན་དཔང་བསྙོན་མེད་ཅིག་བྱས་པ་མ་ཟད། མི་ནུས་ནི་འཛད་ཐབས་མེད་པའི་སྟོབས་ཤུགས་ཀྱི་འབྱུང་རྩ་ཡིན་པ་གསལ་བཤད་ཁུངས་ཐུབ་ཅིག་བྱས་འདུག
གསུམ། སློབ་གསོ་ཡང་དག་པར་མི་ནུས་ལེགས་བཅོས་བྱེད་དགོས།
སློབ་གསོས་དུས་རྒྱུན་མི་ནུས་ལེགས་བཅོས་ཀྱི་ཐད་ནུས་པ་བླ་ལྷག་ཏུ་འདོན་བཞིན་ཡོད།དོན་དངོས་སུ་ང་ཚོ་མི་རྣམས་ནི་སློབ་གསོའི་ཐོན་དངོས་ཡིན་པ་མ་ཟད།མི་ནི་སློབ་གསོ་དང་ཁ་འབྲལ་ཐབས་ཡེ་ནས་མེད། ང་ཚོ་མིའི་རིགས་འཚོ་སྡོད་བྱེད་སའི་ཡུལ་དུས་དང་ཁོར་ཡུག ཡུལ་སྲོལ།རིག་གནས།ཆོས་ལུགས་སོགས་སྣང་ཚུལ་མི་འདྲ་བས་མིའི་རིགས་ཀྱི་བསམ་བློ་དང་ལྟ་སྤྱོད། ནུས་པའང་ཐད་ཀར་དུ་གོ་འབྱེད་བཞིན་པ་རེད། ལྷག་པར་དུ་མི་ཞིག་ཡིན་ཕྱིར་རྣམ་པ་དང་བྱེད་ནུས་མི་འདྲ་བའི་སློབ་གསོའི་རྒྱུད་རིམ་མང་པོ་ཞིག་བརྒྱུད་དགོས། དཔེར་ན་ཁྱིམ་ཚང་གི་སློབ་གསོ་དང་སློབ་གྲྭའི་སློབ་གསོ། སྤྱི་ཚོགས་ཀྱི་སློབ་གསོ། ཁྲིམས་ལུགས་ཀྱི་སློབ་གསོ། ཆབ་སྲིད་ཀྱི་སློབ་གསོ། ཆོས་ལུགས་ཀྱི་སློབ་གསོ་སོགས་སློབ་གསོའི་ཁོར་ཡུག་མི་འདྲ་བའི་ཁྲོད་ནས་ང་ཚོ་འཚར་ལོངས་འབྱུང་བཞིན་མཆིས། སློབ་གསོས་ཅི་ཡང་མི་ནུས་པའི་བྱིས་པ་བཙས་མ་ཞིག་ནས་མི་རྣམས་ཀྱི་ནུས་པ་གསོ་སྐྱོང་དང་ལེགས་བཅོས་བྱས་ཏེ་རང་ལ་གཅེས་པ། ཐུན་མོང་ལ་དགའ་བ།ཕ་མ་ལ་སྲི་ཞུ་ཆེ་བ། ཆེ་ལ་བརྩི་བཀུར་ལྡན་པ། ཆུང་བར་བྱམས་སྐྱོང་ཡོད་པ། ཀུན་ལ་འགྲོགས་བདེ་བ། ཁྲེལ་དང་ངོ་ཚ་ཤེས་པ། ཕུགས་བསམ་ལྡན་པའི་མི་ནུས་གསོ་སྐྱོང་དང་ལེགས་བཅོས་ཐད་ལ་ནུས་པ་བླ་ལྷག་ཏུ་འདོན་བཞིན་ཡོད་པ་ཚང་མས་མཁྱེན་གསལ་ལྟར་ལགས། སློབ་གསོའི་རྣམ་པ་དང་བྱེད་ནུས་མི་འདྲ་བའི་ཁྲོད། མིའི་ནུས་པ་ལེགས་བཅོས་བྱེད་པའི་གནས་བབས་ཀྱང་གཏན་ནས་མི་འདྲ་སྟེ། དཔེར་ན་ཆབ་སྲིད་སློབ་གསོ་ཁོ་ན་མྱོང་བཞིན་པའི་སྲིད་འཛིན་པ་དང་དམག་དོན་སློབ་གསོ་གཅིག་པུ་མྱོང་བཞིན་པའི་བདེ་སྲུང་པ། མཐར་ཐུག་གི་ཞི་བདེ་ལ་མཐའ་གཅིག་ཏུ་བརྩོན་པའི་ཆོས་ལུགས་པ་བཅས་ཀྱི་བསམ་སྤྱོད་དང་ནུས་པ། ཕུགས་བསམ་བཅས་གང་ཅིའི་ཐད་ནས་སློབ་གསོའི་རྣམ་པ་མི་འདྲ་བ་བརྒྱུད་པས་མི་ནུས་ལེགས་བཅོས་ཀྱི་མཇུག་འབྲས་ཀྱང་རྟ་མོག་གི་རྒྱབ་ཀྱི་སྤུ་བཞིན་གྱུར་ཡོད་པ་རེད། མི་ནུས་ལེགས་བཅོས་ཀྱི་ཐད་ནས་སློབ་གསོའི་བརྗོད་དོན་དང་སྒྲིག་གཞི། རྣམ་པ། དམིགས་ཡུལ་མི་འདྲ་བས་ང་ཚོ་མིའི་རིགས་ཀྱི་བསམ་སྤྱོད་ལེགས་བཅོས་ལའང་ཐད་ཀར་དུ་འགྱུར་བ་གཏོང་བཞིན་ཡོད། ངེས་པར་དུ་སློབ་གསོས་མི་ནུས་ལེགས་བཅོས་དེ་དུས་རབས་དང་སྤྱི་ཚོགས་ཀྱི་ལས་གནས་སོ་སོའི་འཕེལ་རྒྱས་ཁོ་ན་ལ་མི་དམིགས་པར་མི་གཤིས་བཟང་བོ་ཞིག་ལེགས་བཅོས་བྱེད་རྒྱུ་ནི་ཤིན་ཏུ་གལ་ཆེ་བ་རེད། གལ་ཏེ་སྤྱི་ཚོགས་ལས་གནས་སོ་སོའི་ཤེས་རིག་གི་འཇོན་ཐང་ལྡན་པའི་མི་སུ་ཡིན་རུང་མི་གཤིས་བཟང་བོ་ཞིག་མེད་ན་ནི་འཕེལ་རྒྱས་ཟེར་བ་གླེང་ཐབས་ཡེ་ནས་མེད། དོན་དངོས་སུ་མི་གཤིས་བཟང་བོ་ནི་རང་དོན་ཁོ་ན་ཙམ་དོན་དུ་མི་གཉེར་བར་བྱམས་སྙིང་རྗེ་བྱང་ཆུབ་ཀྱི་སེམས་ལ་གཞི་བཅོལ་ནས་ཅི་ནུས་ཀྱིས་གཞན་ཕན་སྒོམ་རྒྱུ་དེ་རེད། འཛམ་གླིང་གི་ཚན་རྩལ་རིག་གནས་དང་སྤྱི་ཚོགས་དཔལ་འབྱོར། བརྡ་འཕྲིན་ལག་རྩལ། འགྲིམ་འགྲུལ་སྐྱེལ་འདྲེན།ལྗོངས་རྒྱུ་ལྟ་སྐོར་སོགས་ཀྱིས་མཚོན་པའི་སྲིད་འབྱོར་རིག་གསུམ་དབྱར་མཚོ་རྒྱས་པ་བཞིན་འཕེལ་བ་དང་། འཛམ་གླིང་གི་རྒྱལ་ཁབ་སོ་སོའི་འགྲོ་འོང་སྔར་ལས་ལྡབ་འགྱུར་གྱིས་ཇེ་བདེར་གྱུར་པས་སའི་གོ་ལ་ཡུལ་སྡེ་གཅིག་ཅན་དུ་ཆགས་བཞིན་པ་ནི་དངོས་གནས་དགའ་འོས་པ་ཞིག་ཡིན་མོད། མིའི་རིགས་ཀྱི་ཆེས་རིན་ཐང་ལྡན་པའི་བསམ་སྤྱོད་བཟང་བོ་དེ་སྔོག་འདོན་བྱེད་པར་དོ་སྣང་དང་བརྩོན་ཤུགས་མ་བསྐྱེད་པས། སྤྱིར་བཏང་དུ་མི་རྣམས་ཆེ་ལ་བརྩི་བཀུར་དང་ཆུང་ལ་བྱམས་སྐྱོང་། ཕ་མ་ལ་སྲི་ཞུ་མེད་པར་འདོད་པ་དང་ཧམ་སེམས་ཇེ་ཆེར་ཕྱིན་ཏེ་གཡོ་དང་སྒྱུ་ལ་དགའ་ཞིང་ཕྲག་དོག་ཆེ་བ། ངོ་ཚ་མེད་པ། རང་དོན་ཕྲན་ཙམ་གྱི་ཆེད་དུ་སེམས་ཅན་གྱི་བདེ་སྐྱིད་དང་སྲོག་འཕྲོག་པར་ཐེ་ཚོམ་མེད་པ། ཐ་ན་རང་གི་ཤ་རུས་གཅིག་པའི་སྤུན་ཟླ་དང་དྲིན་ཆེན་གྱི་ཕ་མ་ཡིན་ཡང་འཆི་ལམ་དུ་འདེད་པའི་བྱ་སྤྱོད་ངན་པའི་རིགས་ཀྱང་ཆར་རྗེས་ཀྱི་ཤ་མོ་བརྡོལ་བ་ལྟར་བྱུང་དང་འབྱུང་བཞིན་པ་འདི་ནི་ཤིན་ཏུ་མི་ཟད་པའི་ཡིད་སྐྱོ་བ་རེད།
གལ་ཏེ་ང་ཚོས་འཚེ་མེད་ཞི་བདེའི་རང་ཚུགས་མ་འཆོར་བའི་མི་ནུས་བཟང་བོ་དེ་བརྟན་བརླིང་སྒོས་མུ་མཐུད་དུ་ལེགས་བཅོས་མ་བྱས་ན། མིའི་རིགས་ནི་སྲོག་ལ་རྔམ་ཆེ་ཞིང་གདུག་རྩུབ་ཆེ་བ། སྐྱི་གཡའ་བ།རང་ཁོ་ན་ལས་གཞན་དོན་སྤུ་ཙམ་ཡང་མི་སེམས་པའི་འཇིགས་རུང་གཅན་གཟན་ལྟ་བུ་ཞིག་ཏུ་འགྱུར་ངེས་རེད། མིག་སྔར་ཞང་ཀང་གི་དངོས་འབྲིའི་མུ་འབྲེལ་བརྙན་འཕྲིན་འགའ་ལས་གསལ་བརྗོད་བྱས་པ་ལྟར་ན། མིའི་རིགས་ཀྱི་སྨྱོ་ཧམ་ཆེན་པོས་རང་གི་ཁ་ཟས་ཀྱི་ཆེད་དུ་ཆུ་ནང་གི་སྲོག་ཆགས། ནམ་མཁའ་ཡི་འདབ་ཆགས། ས་ཐོག་གི་རྨིག་ཐོགས་དང་སྡེར་ཐོགས་ཐམས་ཅད་ཀྱི་གཅེས་པའི་སྲོག་འཕྲོག་ནས་ཟད་སུ་གསོལ་བས་ཧ་ལམ་སའི་གོ་ལའི་སྲོག་ཆགས་ཇི་སྙེད་ཅིག་རྩ་བརླག་ཏུ་བཏང་ཚར། ཆོས་ཐམས་ཅད་ནི་རྟེན་འབྱུང་གི་རང་བཞིན་དུ་ཚུགས་ཐུབ་ཏུ་གྲུབ་པས། ཅིག་ཤོས་བསད་ན་ཅིག་ཤོས་གསོན་ཐུབ་པའི་ངེས་པ་གཏན་ནས་མེད་པས། ད་ལྟ་མངོན་སུམ་འཛེམས་མེད་དུ་མིའི་རིགས་ཀྱི་འཚོ་གནས་ལ་དངོས་སམ་བརྒྱུད་ནས་འཇིགས་སྣང་ཚབས་ཆེན་སྐུལ་བཞིན་པའི་རྩ་བའི་ཆ་ནས་གཞིགས་ནའང་། སློབ་གསོའི་མ་ལག་ཏུ་མི་ནུས་ལེགས་བཅོས་ཀྱི་ཐད་ནས་གཞན་ཕན་དང་སྙིང་རྗེའི་ལྟག་ཆུ་རྩ་བ་ནས་ཆད་པའི་རྟགས་མཚན་མ་ནོར་བ་དེ་ལགས། ཉེ་ཆར་འཛམ་གླིང་གི་ས་ཁུལ་ཁ་ཤས་སུ་མི་ཤ་ནི་འཚོ་བཅུད་འཛོམས་པའི་ཟས་རིགས་ཤིག་ཏུ་ངེས་བཟུང་བ་དང་། དེ་ཟ་མཁན་ནི་མི་འཇོན་ཐང་ཅན་དུ་བགྲང་བཞིན་ཡོད་པ་ནི་དཔེ་མཚོན་འཕེར་བའི་གནས་ཤིག་རེད། གལ་ཏེ་ང་ཚོས་རྡོག་རྩ་གཅིག་སྒྲིམ་གྱིས་བྱམས་སྙིང་རྗེ་གཞི་མར་བཅོལ་ནས་མི་ནུས་ལེགས་བཅོས་བྱེད་པར་མཐའ་གཅིག་ཏུ་མ་བརྩོན་ན། དཔེར་ན་མི་ཤ་ཟ་བའི་སྣང་ཚུལ་འདི་ཡང་ཁ་སང་དེ་རིང་ལ་གྲོང་ཁྱེར་དང་གྲོང་བརྡལ་དག་ཏུ་རྒྱ་མཚོའི་ནང་གི་སྡིག་སྲིན་དང་སྦལ་བ། ཞྰ་སོགས་ཟ་མི་ཤེས་པའི་མི་ནི་ཐོས་རྒྱ་དང་མཐོང་རྒྱ་མེད་པའི་མི་ཐ་ཆད་དུ་བརྩི་བ་ལྟ་བུའི་གོམས་གཤིས་ཤིག་མི་འགྱངས་པར་ང་ཚོའི་འདྲེན་བྱེད་ཟུང་གི་དགའ་སྟོན་དུ་འགྱུར་ངེས་ཡིན་པས། སློབ་གསོས་མི་ནུས་ལེགས་བཅོས་ཐད་ལ་ཐོན་པའི་ནུས་པར་དོ་སྣང་དང་གདེང་འཇོག་ཆེས་ཆེར་བྱ་རྒྱུ་ནི་རྒྱལ་ཁབ་དང་མི་རིགས། མི་སྒེར་སོགས་མདོར་ན་མིའི་རིགས་འཕེལ་རྒྱས་སུ་འགྲོ་ཐུབ་མིན་གྱི་རྩ་བར་ཆགས་ཡོད་པས། ང་ཚོས་དཔེ་ཁྲིད་མི་སྐྱོང་གི་རླབས་ཆེན་བྱ་གཞག་ཁྲོད་འདི་ཉིད་ལ་དོ་འཁུར་དང་ཡིད་འཇོག་བྱ་རྒྱུ་ནི་འཛམ་གླིང་ཞི་བདེ་དང་སྤྱི་ཚོགས་འཕེལ་འགྱུར་ལ་མེད་དུ་མི་རུང་བའི་རྒྱུ་མ་ནོར་བ་ཞིག་ཡིན་པར་སྒོ་ཀུན་ནས་སྙམ་མོ།།


text:
ཡུན་ནན་ཞིང་ཆེན་གྱི་བོད་རིགས་ནི་གཙོ་བོ་བདེ་ཆེན་བོད་རིགས་རང་སྐྱོང་ཁུལ་གྱི་མངའ་ཁོངས་སུ་བཀྲམ་ནས་བསྡད་ཡོད། གཏེར་མ་རོང་ནི་བདེ་ཆེན་བོད་རིགས་རང་སྐྱོང་ཁུལ་རྒྱལ་ཐང་རྫོང་གི་ཁོངས་སུ་གཏོགས་པའི་ཡུལ་ཤོག་ཅིག་ཡིན། ས་ཆ་དེའི་ཁོངས་སུ་གནའ་ནས་ད་བར་འཚོ་གནས་བྱེད་པའི་མི་རིགས་བོད་ལས་གཞན་མེད་དོ།། གཏེར་མ་རོང་གི་གཉེན་སྒྲིག་གི་རྣམ་པ་ནི་སྤྱི་བཏང་ཅན་གྱི་རྣམ་པ་དང་དམིགས་གསལ་ཅན་གྱི་རྣམ་པ་རིགས་ཆེན་པོ་གཉིས་སུ་དབྱེ་བ།སྤྱི་བཏང་ཅན་གྱི་རྣམ་པ་ལས་ཁྱོ་གཅིག་ཤུག་གཅིག་གི་གཉེན་སྒྲིག་ལམ་ལུགས་ནི་གནའ་སྔ་མོ་ནས་གཙོ་ཁྲིད་ཀྱི་གོ་གནས་འཛིན་པའི་གཉེན་སྲོལ་ཞིག་ཡིན། འོན་ཀྱང་དམིགས་གསལ་ཅན་གྱི་རྣམ་པ་ཁྱོ་གཅིག་ཤུག་མང་དང་ཤུག་གཅིག་ཁྱོ་མང་གི་གཉེན་སྒྲིག་རྣམ་པ་ཡང་མི་ཉུང་བ་ཞིག་ཡོད།དུས་ཀྱི་འཕེལ་འགྱུར་དང་བསྟུན་ནས་ས་ཆ་མང་ཤོས་ལ་ཁྱོ་གཅིག་ཤུག་མང་དང་ཤུག་གཅིག་ཁྱོ་མང་གི་གཉེན་སྒྲིག་རྣམ་པ་ཡང་རིམ་བཞིན་ཇེ་ཉུང་དུ་ཕྱིན་པ་དང་མེད་པར་འགྱུར་བཞིན་པའི་སྒང་དེར། གཏེར་མ་རོང་གི་ཡུལ་འདིར་དེང་དུས་ཀྱང་ད་རུང་ཡང་སྔ་སྲོལ་མ་ཉམས་པར་ཁྱོ་གཅིག་ཤུག་མང་དང་ཤུག་གཅིག་ཁྱོ་མང་གི་གཉེན་སྲོལ་ཡོད། དེ་ནི་ས་ཆ་རང་རང་གི་ཐུན་མོང་མ་ཡིན་པའི་ས་བབ་གནས་ཚུལ་དང་ཡུལ་སྲོལ་གོམས་གཤིས། མི་དམངས་ཀྱི་བསམ་བློ་སོགས་དང་འབྲེལ་བ་ཆེན་པོར་སྙམ་མོ།།
རང་རྒྱལ་གྱི་ཡངས་ཤིང་རྒྱ་ཆེ་བའི་ས་ཁོངས་སུ་མི་རིགས་སྣ་ཚོགས་ཡོད་པས་གཉེན་སྒྲིག་གི་རྣམ་གྲངས་ཡང་འདྲ་མིན་སྣ་ཚོགས་ཡོད། གཉེན་སྟོན་གྱི་ཆོ་ག་སྤེལ་སྟངས་དེ་བས་ཀྱང་མང་ཞིང་ཕུན་སུམ་ཚོགས་པ་ཞིག་རེད། གཤམ་དུ་ངས་གཏེར་མ་རོང་གི་གཉེན་སྒྲིག་ཆོ་ག་ཡི་བརྒྱུད་རིམ་སྐོར་ཅུང་ཟད་བཤད་པ་བྱའོ།།
༡. གཉེན་སློང་བའི་དུས་རིམ།
འདི་ལ་བཤད་པའི་གཉེན་སློང་བ་ནི་རྒྱའི་རིག་གནས་ཁྲོད་སྨྱན་བཤད་པའི་སྲོལ་དང་ཕལ་ཆེར་འདྲ་བ། གནའ་ནས་གཉེན་སློང་རྗེས་ད་གཟོད་ཕོ་མོ་ཕན་ཚུན་ཁྱིམ་བདག་གིས་མོས་མཐུན་མིན་ལ་གཏན་ཁེལ་བྱེད་དགོས། གཉེན་སློང་བའི་དུས་རིམ་ནི་གཏེར་མ་རོང་གི་གཉེན་སྟོན་ཆོ་ག་ནང་གལ་ཆེ་བའི་དུས་རིམ་ཤིག་ཡིན། གཏེར་མ་རོང་གི་བོད་མི་དག་གི་རིན་ཐང་ལྟ་བ་གཞིར་བཟུང་ན། ལས་ལ་བརྩོན་ཞིང་སེམས་བཟང་པོ་ནི་ན་གཞོན་ཕོ་མོ་གང་ལ་བསྟུན་ཏེ་བཤད་ན་ཡང་གཉེན་སློང་གི་ཆ་རྐྱེན་གལ་ཆེ་ཤོས་ཞིག་ཡིན། ད་དུང་རང་ཁྱིམ་དང་འཁོས་འབྱོར་མཉམ་མིན་ལ་ཡང་ལྟ་དགོས་པ་ཞིག་རེད། གཉེན་སློང་མཁན་ནི་རང་གི་གཉེན་འབྲེལ་ནས་ལོ་ན་རྒན་ཞིང་བསམ་ཤེས་སྨྲ་ལྕེ་བདེ་པ་ཞིག་བར་བ་བཏང་སྲོལ་ཡོད།སྤྱིར་བཏང་དུ་གཏེར་མ་རོང་ལ་བར་བ་གཉེན་སློང་པར་ཐེངས་གཉིས་འགྲོ་སྲོལ་ཡོད། ཐེངས་དང་པོ་འགྲོ་ཁར་ལན་གསལ་པོ་ཞིག་འཐོབ་མི་སྲིདརྒྱུ་མཚན་ནི་གཉེས་སློང་སའི་གཉེན་ཉེ་ཚོས་ད་དུང་གྲོས་བསྡུར་ཞིབ་ཚགས་བྱེད་དགོས་པ་དང་། སློང་མཁན་ཚོས་བུ་དང་བུ་མོའི་ལོ་རྟགས་དང་སྐྱེས་སྐར་སོགས་བླངས་རྗེས་མོ་པའི་མདུན་དུ་ལོ་རིས་བག་སྐལ་མཐུན་མིན་ལ་བརྟག་དགོས་པ་རེད། བག་སྐལ་མི་མཐུན་ན་བཟའ་ཟླའི་བར་ལ་འཁོན་འཛིང་མང་ཞིང་འཆམ་མཐུན་དཀོན་པ་སོགས་བཀྲ་མི་ཤིས་པ་ཡོང་བར་ངོས་འཛིན་བྱེད། སྐལ་མཐུན་ན་ཐེངས་གཉིས་པའི་གཉེན་སློང་ཡོད།ཐེངས་འདི་བར་བས་གཉེན་སློང་པའི་རྒྱུ་མཚན་སོགས་བཤད།མ་ཁྱིམ་གྱི་རང་གི་བུའམ་བུ་མོ་མངགས་འདོད་ཡོད་མེད་ཀྱི་ལན་གསལ་པོ་ཞིག་སྟེར་རྒྱུ་རེད།མངགས་འདོད་ཡོད་ན་གཉེན་རྟགས་བཀོད་པའི་ཆོ་ག་གྲ་སྒྲིག་བྱེད་དགོས།
༢ གཉེན་རྟགས་བཀོད་པའི་ཆོ་ག
གཉེན་རྟགས་བཀོད་པའི་ཆོ་ག་ནི་གཞོན་ནུ་ཕོ་མོ་གཉིས་ལ་གཉེན་སྟོན་གྱི་ཆོ་ག་མ་སྤེལ་སྔོན་དུ་ངེས་པར་དུ་སྤེལ་དགོས་པའི་ཆོ་ག་ཞིག་ཡིན། ཁྱིམ་མི་དང་གཉེན་སྟོན་སྤེལ་མཁན་གྱི་གཞོན་ནུ་ཕོ་མོ་དག་ལ་མཚོན་ན་གཉེན་སྟོན་གྱི་ཆོ་ག་དང་འདྲ་མཚུངས་ཀྱི་གལ་ཆེ་བ།སྔོན་ལ་རྩིས་པའི་མདུན་དུ་གཉེན་རྟགས་བཀོད་ཆོག་པའི་བཀྲ་ཤིས་པའི་དུས་བཟང་ཞིག་རྩིས་ནས་གཉེན་སློང་མཁན་མ་ཚད་ད་དུང་ཁོ་ལ་རོགས་པ་གཉིས་ནས་གསུམ་བཙལ་ཏེ་གཉེན་ཚང་ལ་གཉེན་རྟགས་བཀོད་འགྲོའདིར་གཉེན་རྟགས་བཀོད་པའི་རྟེན་དུ་གཉེན་ཆང་ཞེས་སྤྱིར་བཏང་དུ་ནས་ཆང་གི་སྐལ་ཁྱེར་སྲོལ་ཡོད། དེ་མ་ཟད་ད་དུང་ཁ་བཏགས་དང་ཇ་སོགས་ཀྱ་གྲ་སྒྲིག་བྱེད་དགོས། དེ་ཡང་གཙོ་བོ་གཉེན་སློང་པའི་ཁྱིམ་ཚང་གི་རྒྱུ་འབྱོར་བ་དང་ཆ་རྐྱེན་བཟང་ངན་སོགས་ལ་བསྟུན་ནས་ཁྱེར་པ་རེད། དུས་འདིར་གཉེན་ཚང་གི་གཉེན་ཉེ་ཡོངས་སུ་འཛོམས་ཏེ་བར་བ་ལ་གཉེན་ཚང་གི་གཉེན་སྟོན་སྤེལ་པར་གྲ་སྒྲིག་གང་དག་བྱེད་དགོས་པ་དང་། རྗེས་སུ་ཁྱིམ་གཉིས་ཕན་ཚུན་གང་འདྲ་མཉམ་གཤིབ་དགོས་པ་སོགས་ཁ་བརྡ་བྱས། གནའ་ནས་ད་བར།གཏེར་མ་རོང་ལ་ཕ་མས་བཀོད་སྒྲིག་བྱེད་པའི་གཉེན་སྒྲིག་མང་ལ་རང་དབང་རང་འཐད་ཀྱི་གཉེན་སྒྲིག་ཧ་ཅང་ཉུང་། གཉེན་རྟགས་བཀོད་པའི་བུ་མོ་དེ་ཡང་ན་ཕོ་གསར་དེ་རང་གི་མ་འོངས་པའི་བཟའ་ཟླར་ཡིད་མོས་མེད་ན། ཡུན་རིང་གི་ངུ་གདོང་སྟོན་པས་གཉེན་རྟགས་ཕྱིར་སློག་སྟེ་གཉེན་ཚང་བར་འགལ་བ་ཆེན་པོ་ཆགས་ཏེ་ཕན་ཚུན་དགྲ་རུ་འཛིན་པ་ཡང་འགའ་རེ་ཡོད་མོད། ཡིན་ན་ཡང་མང་ཤོས་ཀྱི་ཕ་མའི་ངོ་ཟློག་མི་བཟོད་པར་གཉེན་སྒྲིག་བྱས་ཏེ་བརྩེ་དུང་མེད་པའི་བཟའ་ཟླའི་འཚོ་བ་མི་ཚེ་གཅིག་ལ་མི་རོལ་ཀ་མེད་བྱུང་། ཡང་གཞོན་ནུ་ཕོ་མོ་གཉེན་སྒྲིག་བྱེད་རྗེས་ལོ་ཁ་ཤས་ནང་ཁྱིམ་བདག་ཕ་མར་དགོངས་འགལ་བྱུང་ནས་སྒོར་ཕུད་པའང་མང་པོ་ཡོད་པ་རེད། རྒྱུ་རྐྱེན་གང་ལ་བརྟེན་ནས་ཕྱིར་རང་གི་མ་ཁྱིམ་དུ་ལོག་པའི་ན་གཞོན་ཕོ་མོ་དག་ནི་ཀུན་གྱི་རིགས་དམན་གྱི་གྲལ་དུ་བརྩི་སྲོལ་ཡོད།སྤྱིར་བཏང་དུ་བུ་དང་བུ་མོ་དག་ལོ་བཅོ་བརྒྱད་ཀྱི་ཡས་མས་ལ་གཉེན་སྒྲིག་བྱེད་དགོས་པ་དང་དེ་ཡང་བུ་དག་ལ་མཚོན་ན་དེ་འདྲ་དོ་སྣང་མི་བྱེད་མོད།བུ་མོ་རྣམས་ལ་མཚོན་ན་མོ་ལོ་ཉི་ཤུ་ཡོལ་རྗེས་ད་དུང་གཉེན་སློང་མཁན་མེད་ན་ཕ་མ་གཉེན་ཉེ་དག་སེམས་འཚུབ་པ་མ་ཟད་གྲོང་པའི་མི་རྣམས་ཀྱིས་ཀྱང་འཕྱ་སྨོད་བྱེད་པ་རེད། དེ་ལས་ཕོ་མོ་གཉིས་ཀྱི་སྤྱི་ཚོགས་གོ་གནས་མི་འདྲ་བ་མངོན་པར་ཐོན་ནོ།།
༣. གཉེན་སྟོན་གྱི་གྲ་སྒྲིག་བརྒྱུད་རིམ།
དེ་ཡང་གཉེན་སྟོན་སྤེལ་རན་པའི་བུ་དང་བུ་མོ་དག་ལ་ཕ་མས་མ་མཐའ་ཡང་ཟླ་བ་གསུམ་ནས་ལྔའི་སྔོན་དུ་གྲ་སྒྲིག་བྱེད་དགོས་པ་རེད།ཕ་མས་རང་ཁྱིམ་གྱི་ལོ་ཁ་ཤས་རིང་ལ་གསོག་འཇོག་བྱས་པའི་རྒྱུ་ནོར་གྱིས་བུ་དང་བུ་མོ་ལ་གོས་ཕྲུག་ཚར་གསུམ་དང་གསེར་དངུལ་གཡུ་བྱུར་གྱི་རྒྱན་ཆ་སོགས་གྲ་སྒྲིག་བྱེད་པ། ད་དུང་རྨོ་ཞིང་དང་ནོར་ལུག་འཛིན་ཆས་ཟས་རིགས་སོགས་ཀྱི་སྐོར་ལ་ཡང་རང་ཁྱིམ་དཔལ་འབྱོར་ཆ་རྐྱེན་དང་བསྟུན་ནས་གྱ་ནོམ་པ་ཞིག་གྲ་སྒྲིག་བྱེད་སྲོལ་ཡོད། གཉེན་སྟོན་སྤེལ་བ་དེ་ནི་ཕ་མ་དག་ལ་མཚོན་ན་དཔལ་འབྱོར་དང་ལུས་སེམས་ཡོངས་ཀྱི་འགན་ཁུར་ཆེན་པོ་ཞིག་ཡིན། གཉེན་སྟོན་རྒྱ་ཆེན་པོ་ནོམ་པ་ཞིག་སྤེལ་ནས་རྟེན་འབྲེལ་ལེགས་ན་མི་རྣམས་ཀྱི་བསྟོད་བསྔགས་བྱེད་སའི་དཔེ་རུ་གྱུར་པ་དང་།དེ་ལས་ལྡོག་ན་ཡང་མི་རྣམས་ཀྱི་འཕྱ་དམོད་དང་ཟུར་ཟ་བྱེད་སའི་དཔེ་རུ་གྱུར་འགྲོ་བ་རེད། གཏེར་མ་རོང་ལ་ཁྱིམ་ཚང་སུས་གཉེན་སྟོན་ཆོ་ག་སྤེལ་ན་ཡང་གྲོང་པའི་མི་རྣམས་གྱིས་རོགས་རམ་བྱེད་འོང་བ། གཉེན་སྟོན་སྤེལ་རན་པའི་ཉིན་གཉིས་ནས་གསུམ་གྱི་སྔོན་དུ་གཉེན་སྒྲིག་བྱེད་དགོས་པའི་ཁྱིམ་ཚང་གཉིས་སོ་སོས་འབྲི་གཡག་ལུག་ཕག་དང་ཁྱིམ་བྱ་བསད་ནས་རང་གི་གྲོང་པའི་མི་རྣམས་དང་གྲོང་གཞན་གྱི་གཉེན་ཉེ་ལ་སྟོན་མོའི་ཉི་མ་སོགས་གསལ་བསྒྲགས་བྱས་ནས་མགྲོན་དུ་འབོད་པ་རེད། ཉིན་དེའི་བྱ་བ་གཙོ་བོ་ད་དུང་སྟོན་མོའི་ལས་རིགས་བཀོད་སྒྲིག་བྱེད་དགོས།སྟོན་མོའི་ལས་རིགས་བཀོད་སྒྲིག་བྱེད་མཁན་སྤྱི་དཔོན་ཞིག་འདེམས་ནས་སྟོན་མོའི་ཁྲོད་བཀོལ་སྦྱོད་བྱེད་དགོས་པའི་སྣོད་ཅ་ལག་དང་། ཇ་ཆང་ཟས་རིགས། སྟོན་མོའི་ལས་རོགས་པ་དག་མངགས་པ་སོགས་ཀྱི་དབང་ཆ་དེ་ལ་སྤྲད་པ་ཡིན། ཁོས་ཀྱང་སྟོན་མོའི་ཉིན་ཇ་སྐོལ་བ་དང་ཇ་འདྲེན་བ་ལ་ཇ་དཔོན་དང་། ཆང་བདག་གཉེར་དང་འདྲེན་པ་ལ་ཆང་དཔོན་ཟེར་སྲོལ་ཡོད། འདི་ལ་ངེས་པར་དུ་བཤད་དགོས་པ་དང་གཉེན་སྟོན་ཆོ་ག་ལ་ཆད་མི་ཆོག་ནི་ནས་ཆང་ཡིན། གཏེར་མ་རོང་གི་ཕོ་མོ་རྒན་གཞོན་གང་ཡང་ཡིན་ན་རང་རང་ཁྱིམ་ནང་སྙོལ་བའི་ནས་ཆང་འཐུང་རྒྱུ་ལ་ཧ་ཅང་དགའ་བ།དེར་བརྟེན་གཉེན་སྟོནགྱི་སྔོན་དུ་གྲོང་མི་རྣམས་ཀྱིས་ཡོན་བདག་ཚང་ལ་ནས་ཆང་ལེགས་སྐྱེས་སུ་སྟེར་ནས་རྟེན་འབྲེལ་ཞུ་བ་སྲོལ་ཡོད།།
༤. སྤུན་མཆེད་སྐྱེལ་བ།
སྟོན་མོའི་ནངས་སྔ་ཡི་སྐྱ་རེངས་མ་ཤར་གོང་ལ་བག་མའང་མག་པའི་ཚང་དུ་ཟིང་ཟིང་ལིང་ལིང་བྱེད་པའི་སྒང་ཡིན།སྤྱིར་བཏང་དུ་བག་རོགས་མི་གྲངས་བརྒྱད་ནས་བཅུ་དགོས་པ།ཁོ་ཚོ་ཚང་མ་ནི་བག་མའང་མག་པའི་གཉེན་ཉེ་དང་གྲོགས་པོ་ཡིན། ཁ་ཚོས་སྐྲ་སླས་པར་དང་རྒྱན་གོས་སོགས་གཟབ་པར་སྤྲོས་ཏེ། བག་མའི་ཨ་མས་བག་མ་ཁྲིད་དེ་རང་ཁྱིམ་གྱི་མཆོད་ཁང་དུ་མཆོད་མེ་སྒྲོན་པ་དང་ཕྱག་ཕུལ་ནས་མཆོག་གསུམ་ལ་རང་ཉིད་ཀྱི་མི་ཚེ་གང་པོར་མི་ལ་ནད་གཞི་དང་ཕྱུགས་ལ་གོད་ཀ་གང་ཡང་མེད། ཀུན་གྱི་བྱ་བ་ལམ་འགྲོ་ཡང་པའི་སྐྱབས་འཇུག་ཡང་ཡང་ཞུས།བག་མ་མཆོད་ཁང་ནས་ཕྱིར་འོང་ན་ཁོ་གི་གཉེན་ཉེ་དང་གྲོགས་པོ་ཚོས་ཁོ་སྐོར་ནས་དབྱངས་རྟ་སྙན་ཞིང་འཇེབས་མོད་འོན་ཀྱང་སྡུག་པའི་ཚུལ་གྱིས་བག་ངུ་ལེན་སྲོལ་ཡོད།ལེན་ཞོག་དུ་ཁོ་ཚོས་བག་མ་དཀྱིལ་དུ་སྐོར་ནས་རང་ཁྱིམ་གྱི་མེ་གཞོང་སྐོར་གསུམ་རྒྱག་པ་ཡིན། དེ་ཡང་བག་མས་རང་གི་ཕ་མའི་དྲིན་ལན་མི་བརྗེད་པའི་དོན་དང་ཁྱིམ་འདི་ལ་གཡང་འཁྱིལ་པའི་སྨོན་ལམ་དུ་ཡིན་ནོ། །
སྔོན་མར་རླངས་འཁོར་མེད་དུས་སྤུན་མཆེད་སྐྱེལ་སྐབས་རྟ་བཞོན་དགོས་པ། བག་མ་སྐྱེལ་མཁན་ནི་བག་རོགས་དང་བར་བ་མ་ཚད་ཡང་སྐྱེལ་མཁན་ཕོ་གསར་ཁ་ཤས་དང་བག་མ་བསུ་མཁན་མི་གཉིས་ནས་གསུམ་མི་གྲངས་མང་པོ་ཡོད། ཕོ་གསར་ཚོས་རྟ་བཞོན་ཏེ་བག་མ་བག་རོགས་དཀྱིལ་ལ་བསྐོར་ནས་བར་བ་དང་ཕོ་གསར་དག་མཐའ་འཁོར་ནང་འགྲོ་བཞིན་ཡོད་པ་རེད། བག་མ་ཡིན་གཅིག་མིན་གཅིག་སྐྱ་རེངས་མ་ཤར་གོང་ལ་སྐྱེལ་དགོས་དོན་ནི་བག་མ་རང་ཁྱིམ་ནས་སྒོར་བུད་དེ་གཉེན་ཚང་གི་ཁྱིམ་ལ་མ་སླེབས་པའི་ལམ་བར་དུ་ཟོ་སྟོང་པ་དང་། སྣོད་སྟོང་པ་ཁྱེར་མཁན་སོགས་བཀྲ་མི་ཤིས་པ་དེ་དག་གཡོལ་པའི་ཆེད་དུ་ཡིན་པའི་བཤད་སྲོལ་ཡོད་དོ།།
༥. བག་མ་བསུ་བ།
བག་མ་བསུ་བ་ནི་གཉེན་སྒྲིག་གི་བྱ་བའི་ནང་ཧ་ཅང་གལ་ཆེ་པོ་ཞིག་ཡིན། རྒྱུ་མཚན་ནི་འདིས་བག་མ་བསུ་མཁན་ཁྱིམ་གྱི་སྤྲོ་སེམས་དང་གུས་ཞབས་མཚམས་འདྲི་དཔལ་འབྱོར་གྱི་ནུས་ཤུགས་སོགས་མཚོན་ཐུབ་ཡོད། ཉིན་འདིར་མག་པའི་ཁྱིམ་མི་ཡོངས་ནི་བྲེལ་འཚུབ་ཆེ་ཞིང་ལུས་ལ་རང་གཟབ་མཆོར་ལེགས་པར་སྤྲས་ནས་སྤྲོ་སེམས་འཁོལ་པོའི་ངང་ནས་བརྟེན་འབྲེལ་གྱི་གྲ་སྒྲིག་་ལེགས་པར་བྱེད་པ་མ་ཟད་ད་དུང་བག་མ་སྐྱེལ་མཁན་གྱི་རྟ་པ་རྣམས་ལ་ལམ་དཀྱིལ་དུ་ཚ་ཕོག་རྒྱག་པ་ཞེས་ཤ་མར་རྩམ་གསུམ་དང་ཇ་ཆང་སོགས་ཟས་རིགས་སྣ་ཚོགས་གྲ་སྒྲིག་བྱེད་དགོས།ཚ་ཕོག་ནི་རྟ་པ་རྣམས་ལམ་བར་དུ་ངལ་གསོའི་ས་ཚིགས་ཞིག་ཡིན་ལ་དེར་གནས་སྐབས་ཚ་ཕོག་རྒྱག་ས་ཁག་ལྔ་བཙུགས་ཏེ་མག་པའི་ཁྱིམ་གྱི་ཆུ་འཁྱེར་བུ་མོ་ལྔ་མངག་ཏེ་ས་ཚིགས་རེ་ལ་བུ་མོ་རེ་སྔོན་ལ་སོང་ནས་ས་ཁོད་སྙོམས་པོ་ཞིག་བཙལ་ནས་ས་གདན་དམར་པོ་རེ་འདིང་སྲོལ་ཡོད། དེ་བཞིན་དུ་འོ་མ་དང་མར་ཇ། ནས་ཆང་སོགས་གྲ་སྒྲིག་བྱས་ནས་བག་མ་སྐྱེལ་མཁན་གྱི་རྟ་པ་རྣམས་བསུ་མ་བྱེད་པ།དེའི་དགོས་པ་གཙོ་བོ་ནི་གཅིག་ནས་ཡོན་བདག་ཚང་གི་སྤྲོ་སེམས་དང་གཞུང་སེམས་དྲང་པོ་མཚོན་པ་དང་། གཉིས་ནས་བོད་པའི་ཞིང་འབྲོག་གི་གྲོང་སྡེ་དག་གི་དུད་ཁྱིམ་ཁ་འཐོར་ཡིན་པས་ཕན་ཚུན་བར་ས་ཐག་རིང་བས་མགྲོན་པོ་རྣམས་ངལ་གསོ་བར་སྟབས་བདེ་ཡོང་བར་བྱེད་པ་རེད། གནའ་མ་སྐྱེལ་མཁན་གྱི་རྟ་པ་རྣམས་སླེབས་དུས་གླུ་མ་ཚོས་དངུལ་ཕོར་ནང་ནས་ཆང་བཏེགས་ཏེ་བསུ་གླུ་བཏང་བ་དང་། སྐྱེལ་མཁན་རྣམས་རྟ་ཐོག་ནས་འབབ་སྟེ་ཕན་ཚུན་མཚམས་འདྲི་ཞུ།མགྲོན་པོ་རྣམས་བཞུགས་གདན་དུ་བཞུགས་རྗེས་གླུ་མས་ཁ་བཏགས་འདྲེན་ཞིང་མཆོད་ཆང་བཀྱག་པ། ལམ་བར་གྱི་ངལ་གསོའི་དུས་ཚོད་ནི་ཐུང་ངུ་ཞིག་ཡིན་རུང་གླུ་མ་ཚོའི་སྙན་པའི་གླུ་གཞས་ལ་རྫོགས་པ་མེད། ཚ་ཕོག་ཀྱི་བྱེད་སྒོ་མཇུག་སྒྲིལ་རྗེས་གཞི་ནས་མག་པའི་ཁྱིམ་དུ་འབྱོར།སྒོ་འགྲམ་ན་མི་ཚོགས་འཐུག་པོ་གྱང་ཆེན་པོ་བཞིན་དུ་འགྱུར་ཟིན། ཟབ་མཆོར་ལེགས་པར་སྤྲས་པའི་མི་ཚོགས་ཀྱི་ནང་གཞས་ཞབས་བྲོ་ལ་མཁས་པའི་ན་གཞོན་ཕོ་མོ་ཁ་ཤས་ཀྱི་ལག་དུ་ཁ་བཏགས་དང་ནས་ཆང་བླུགས་པའི་དངུལ་ཕོར་འཁྱེར་ཏེ་བསུ་གླུ་ལེན། སྐྱེལ་མ་རྣམས་རྟ་ཐོག་ནས་རིམ་བཞིན་འབབ། ཆང་དངུལ་ཕོར་གསུམ་མ་འཐུང་ན་སྒོ་རྭའི་ནང་འཛུལ་བར་དཀའ། ཁོ་ཚོས་སྒོ་མོ་མ་འཛུལ་སྔོན་ལ་ཁང་སྟེང་ནས་མི་ཁ་ཤས་ཀྱིས་བཀྲ་ཤིས་གཡང་ཆུ་འཕོས་ཏེ“གཉེན་སྒྲིག་བྱེད་འདོད་ཡོད་དམ”ཞེས་དྲི་བ་འདོན། ཞོལ་ན་ཡོད་པའི་མིས་སྐད་ཤུགས་ཆེན་པོས“བྱེད་འདོད་ཡོད་”ཞེས་ལན་བཏབ། མགྲོན་པོ་རྣམས་རྒྱ་ཆེ་བའི་ཚོམས་ཆེན་དུ་འཛུལ་དུས་མགྲོན་བདག་གི་རྒན་རབས་གཉིས་བཞུགས་གྲལ་གྱི་མགོ་རུ་བཞུགས་པ་དང་།དེ་མིན་རྣམས་ན་ལོ་རྒན་གཞོན་གྱི་གོ་རིམ་ལྟར་བཞུགས་གྲལ་དུ་བསྡད་པ། ཕྱོགས་གཉིས་ཀའི་མི་རྣམས་ངོ་སྤྲོད་བྱས་ཚར་རྗེས་མགྲོན་བདག་རྣམས་ཕན་ཚུན་མཚམས་འདྲི་དང་བཅས་པའི་རྗེས་སུ།བདག་པོས་གསོལ་ཇ་བསྲུབས་མ་དང་ཕྱུར་ར་རྩམ་པ་ནས་ཆང་སོགས་ཀྱིས་སྐྱེལ་མ་དག་ལ་སྣེ་ལེན་གཟབ་རྒྱས་ཞིག་བྱས་སོ། །
༦. གཉེན་སྒྲིག་མཛད་སྒོ།
གཉེན་སྒྲིག་ཆོ་གའི་བརྒྱུད་རིམ་ཚང་མ་ནང་གཉེན་སྒྲིག་གི་མཛད་སྒོ་ནི་འཁྲུག་ཤོས་ཀྱི་གནས་ཚུལ་གཅིག་ཡིན།ཕྱི་དྲོ་ཆུ་ཚོད་དྲུག་གི་ཡས་མས་ལ་རང་གི་སྡེ་མི་དང་གྲོང་གཞན་གྱི་གཉེན་ཉེ་སོགས་ཐག་རིང་གི་མགྲོན་པོ་ཡོངས་རྗོགས་གཉེན་ཚང་ལ་འཛོམས་པ་ཡིན།
མགྲོན་པོར་བསུ་བར་མག་གསར་དང་གཉེན་ཚང་གི་སྐད་ངག་བདེ་བའི་མི་ཁ་ཤས་ཀྱིས་སྒོ་ཁར་སྒུག་ནས་མགྲོན་གླུ་གྱེར་ནས་བསུ་བ་བྱེད་དགོས།སྐབས་འདིར་གཉེན་ཚང་གི་ཁྱིམ་ནང་དུ་སྔར་ནས་གྲལ་སྒྲིག་སྟེ་ཇ་ཆང་གི་མཚོ་མོ་འཁྱིལ་བ་དང་། ཀ་ར་སིལ་ཏོག་དང་ཤ་སོགས་ཀྱི་སྡེར་སྐལ་རི་རབ་བརྩིགས་ཡོད། གཉེན་ཚང་གི་ཆང་མ་གཞོན་ནུ་ཕོ་མོ་དག་གིས་སྟོན་མོའི་གྲལ་དུ་བཞུགས་པའི་མགྲོན་པོ་ཡོངས་ལ་ཇ་དང་ཆང་འདྲེན་ལ།མག་གསར་གྱི་ཨ་ཕས་ལག་ཏུ་ཁ་བཏགས་དཀར་པོ་ཞིག་བསྣམས་ནས་གྲལ་རེ་རེའི་གྲལ་འདབས་སུ་སོང་སྟེ་མགྲོན་པོ་རྣམས་ལ་ཇ་ཞིག་བཞེས་རོགས་ཞེས་སྐད་མཐོན་པོས་བརྗོད་པ། སྟོན་མོ་ལ་གཉེན་ཚང་གིས་ཇ་ཐུན་བཞི་གྲ་སྒྲིག་བྱས་ཡོད།ཇ་ཐུན་དང་པོ་ནས་གཉིས་པ་ནི་གླུ་བ་དང་པོའི་གླུ་སྒོ་ཕྱེ་ནས་མགྲོན་པོ་ཡོངས་གླུ་ལེན་གར་རྩེད་བྱེད་ཡིན།ཇ་ཐུན་གསུམ་པ་ལ་གཉེད་ཉེ་དང་མགྲོན་པོ་ཡོངས་ཀྱིས་གཉེན་ཚང་ལ་ལེགས་སྐྱེས་ཕུལ་དགོས།དེ་ཡང་ལེགས་སྐྱེས་ཕུལ་བ་ལ་སྔོན་མ་ཨ་ཞང་ཚང་གི་ཨ་ཞང་གཙོ་བོ་ནས་འགོ་འཛིན་པ་རེད།ཨ་ཞང་ཚང་དང་མག་གསར་གྱི་གཉེན་ཉེའི་ལེགས་སྐྱེས་ནི་མགྲོན་པོ་ཡོངས་ལས་ཆེས་རྩ་ཆེ་བ་ཡིན། ལེགས་སྐྱེས་ཕུལ་དུས་བཀྲ་ཤིས་པའི་གཏམ་དང་གཡང་འབོད་བྱེད་ཞོར་ཕུལ་བ་ཞིག་ཡིན།སྤྱིར་བཏང་དུ་མགྲོན་པོ་དག་གིས་ཇ་སྡེར་མ་གཅིག་དང་ཁ་བཏགས་རེ་ནི་ངེས་པར་དུ་གྲ་སྒྲིག་བྱེད་དགོས། ཡང་རང་ཁྱིམ་གྱི་ཆ་རྐྱེན་དང་བསྟུན་ནས་སྒོར་མོ་སྟེར་ཆོག ལེགས་སྐྱེས་ཕུལ་ཚར་དུས་མཚན་མོ་ཆུ་ཚོད་གཉིས་ཡས་མས་ཙམ་དུ་ཡོལ་ཟིན།དུས་འདིར་བག་མདང་མག་གསར་གཉིས་ཡིན་གཅིག་མིན་གཅིག་བཞུགས་གྲལ་འདུག་མི་དགོས་ལ། ཕྱིར་ལོག་ནས་ཟས་བཟའ་བ་དང་ངལ་གསོ་བྱེད་ཆོག དེ་ཡང་ལེགས་སྐྱེས་ཕུལ་པའི་ཆོ་ག་མཇུག་རྫོགས་ལ་མགྲོན་པོ་རྣམས་གཉེན་ཚང་གི་སྨྲ་ལྕེ་བདེ་པའི་ཕོ་གསར་ཞིག་གིས་ཇ་བཤད་ལ་གསན་ཞོར་ཟས་རིགས་སྣ་ཚོགས་དང་གླུ་གར་ལ་གང་དགར་རོལ་པ་ཡིན། ཇ་ཐུན་བཞི་པ་ནི་གཉེན་སྒྲིག་མཛད་སྒོ་མཇུག་རྫོགས་པའི་རྟགས་རེད། མགྲོན་ཡོངས་ཀྱིས་ཟས་ཞིམ་པོ་དང་གླུ་ལེན་གར་རྩེད་ལ་ཡིད་ཚིམས་པ་ཞིག་རོལ་རྗེས་ཕྱིར་རང་ཁྱིམ་དུ་འགྲོ་བའི་གྲ་སྒྲིག་བྱས།འདིར་དུས་གཉེན་ཚང་གིས་ཞང་མགྲོན་ཚང་མ་ལ་རྫོངས་བ་ཕུལ་དགོས།ཡིན་ན་ཡང་སྟོན་མོའི་མགྲོན་པོ་ཁ་ཤས་དང་སྡེ་བའི་ཕོ་མོ་གཞོན་ནུ་ཚོས་མུ་མཐུད་དུ་གཉེན་ཚང་ནང་གླུ་ལེན་གར་རྩེད་ལ་རོལ་ཏེ་ཕྱི་ཉིན་སྐྱ་རེངས་ཤར་དུས་བར་དུ་རྩེད་སྲོལ་ཡོད་པ་རེད།
མཇུག་གཏམ།
གཉེན་སྟོན་གྱི་ཆོ་ག་དེ་ནི་དམངས་སྲོལ་རིག་གནས་ཀྱི་ཁོངས་སུ་གཏོགས་པའི་རིག་གནས་ཀྱི་སྣང་ཚུལ་ཞིག་ཡིན་པས་དེ་ལ་མི་རིགས་དང་ས་ཁུལ་གྱི་ཁྱད་ཆོས་ལྡན་པ་རེད། མི་རིགས་དང་ས་གནས་ཀྱི་ཁྱད་པར་ཡོད་ཅིང་དེ་དག་ཚང་མ་གཞོན་ནུ་ཕོ་མོ་གཉིས་གཉེན་སྒྲིག་པར་རྟེན་འབྲེལ་ཞུ་པའི་ཆོ་ག་ཡིན་པས་ཡང་མཐུན་པའི་ཆའང་ཡོད་པར་འདོད། ལྷག་པར་དུ་མི་རིགས་གཅིག་ཡིན་པས་གཉེན་སྟོན་ཐད་ཁྱད་པར་ཆེན་པོ་མེད།ས་གནས་སོ་སོའི་གཉེན་སྟོན་ཁྲོད་ཀྱི་ཆོ་ག་དག་ལ་དུས་ཀྱི་སྔ་རྗེས་ཡང་ན་སྤེལ་པའི་རྣམ་པ་བཅས་ཀྱི་ཆ་ནས་ཅུང་ཙམ་མི་འདྲ་ས་ཡོད་པ་རེད།དུས་དང་སྤྱི་ཚོགས་ཀྱི་འཕེལ་འགྱུར་དང་བསྟུན་ནས་ས་ཆ་མང་ཤོས་ཀྱི་གཉེན་སྟོན་གྱི་རྣམ་པ་དང་ཆོ་གའི་བརྒྱུད་རིམ་ཡང་འགྱུར་ཡོད།འོན་ཀྱང་གཏེར་མ་རོང་གི་ཐུན་མོང་མ་ཡིན་པའི་ས་བབ་གནས་ཚུལ་ཡང་ཡུལ་སྲོལ་གོམས་གཤིས་མི་དམངས་ཀྱི་བསམ་བློ་སོགས་དབང་གིས་གནའ་ནས་དར་པའི་གཉེན་སྒྲིག་གི་རྣམ་པ་དང་གཉེན་སྟོན་ཆོ་གའི་བརྒྱུད་རིམ་སོགས་འགྱུར་བ་ཆེན་པོ་མེད་པ། དཔེར་ན། གནའ་ནས་དར་བའི་ཁྱོ་ཅིག་ཤུག་མང་དང་ཤུག་ཅིག་ཁྱོ་མང་ཀྱི་རྣམ་པ་གཏེར་མ་རོང་ལ་དེང་དུས་ཀྱང་ལྡན་པ་རེད། ད་དུང་གནའ་ནས་དེང་དུས་ཕ་མས་བཀོད་སྒྲིག་བྱས་པའི་གཉེན་སྒྲིག་མང་ཆེ་བས་རང་དབང་རང་འཐད་ཀྱིས་དགའ་རོགས་བསྒྲིགས་མཁན་ཧ་ཅང་ཉུང་བ། གཉེན་སྒྲིག་ཆོ་གའི་བརྒྱུད་རིམ་ཚང་མའང་འགྱུར་བ་ཆེན་པོ་མེད་པ། ཡིན་ན་ཡང་དུས་དང་སྤྱི་ཚོགས་ཀྱི་འཕེལ་རྒྱལ་དང་བསྟུན་ནས་རྗེས་སུ་དེ་དག་ཚང་མ་རིམ་བཞིན་འགྱུར་སྲིད་ཡོད།ངས་འདིར་གཏེར་མ་རོང་གི་གཉེན་སྟོན་གྱི་ཆ་ག་གོ་རིམ་དང་རྣམ་པ་སོགས་བྲིས་དགོས་རྒྱུ་མཚན་ནི་བོད་རིགས་མང་ཚོགས་རང་རང་གི་སྲོལ་རྒྱུན་རིག་གནས་མ་བརྗེད་པ་དང་སྲུང་སྐྱོང་བྱེད་དགོས་རེ་འདོད་ཡོད། གཉེན་སྟོན་གྱི་ཆོ་ག་རིམ་ལྡན་ཆ་ཚང་ཞིག་སྤེལ་བ་ནི་མི་རིགས་ཀྱི་སྲོལ་རྒྱུན་རིག་གནས་དར་སྤེལ་གཏོང་བའི་སྐུལ་འདེད་ཀྱི་ནུས་པ་གལ་ཆེ་ཐོན་བཞིན་ཡོད། གཉེན་སྟོན་ཆོ་གའི་སྦྱོར་དངོས་རྗེས་གསུམ་གྱི་ཐད་ནས། མི་རིགས་དེའི་རིག་གནས་གསལ་བོ་ངོམས་བཞིན་ཡོད། སྲོལ་རྒྱུན་རིག་གནས་སྲུང་སྐྱོང་བྱེད་དགོས་ན། དང་ཐོག་དེ་ཉིད་དར་སྤེལ་གཏོང་དགོས།དེ་བས་བོད་རང་གི་ཐུན་མོང་མ་ཡིན་པའི་གཉེན་སྟོན་དང་བཅས་པའི་ཆོ་ག་དག་ཚུལ་ལྡན་གྱིས་སྤེལ་བ་ནི་དེ་དག་རྒྱུན་འཛིན་དང་དར་སྤེལ་གཏོང་བའི་ཐབས་ལམ་ཆེས་བཟང་ཤོས་ཡིན་ནོ། །
༼རྩོམ་པ་པོ། ཚེ་རིང་དབྱངས་སྒྲོན་ཡིན། ཡུན་ནན་དགེ་འོས་སློབ་གྲྭ་ཆེན་མོའི་ཞིབ་འཇུག་སློབ་མ། དཀར་མཛེས་བོད་ཡིག་གསར་འགྱུར་ཁང་གིས་རྩོམ་ཡིག་འདོན་སྤེལ་བྱས།༽
རྩོམ་སྒྲིག་པ། (ཚེ་རིང་དོན་འགྲུབ།)


text:
ཚོ་དྲགས་པ་ནི་ནད་རིགས་ཤིག་ཡིན་པར་མ་ཟད། ད་རུང་དལ་གཤིས་རང་བཞིན་གྱི་ནད་རིགས་རྣམ་པ་སྣ་ཚོགས་འབྱུང་བའི་རྒྱུ་རྐྱེན་གཙོ་བོའང་ཡིན། ཆེད་མཁས་པས་བསྟན་དོན། ཉེ་བའི་ལོ་འདི་འགར་མི་ཚོན་པོ་ཇེ་མང་ནས་ཇེ་མང་ཡིན་པས། དེ་ལས་བྱུང་བའི་བདེ་ཐང་གནད་དོན་ཡང་ཇེ་མང་ནས་ཇེ་མང་རེད།
རྒྱལ་ཁབ་ཕྱི་ནང་གི་དུས་ཡུན་རིང་པོའི་ཞིབ་འཇུག་མང་པོ་ལས་མངོན་པ་ལྟར་ན། ཚོ་དྲགས་པ་ནི་སྙིང་གི་ཁྲག་རྩའི་ནད(ཏོག་དབྱིབས་ཁྲག་རྩ་སྲ་འགྱུར་དང་ཀླད་པའི་གཟའ་གྲིབ་ནད། ཁྲག་ཤེད་མཐོ་བའི་ནད)འབྱུང་བའམ་ཤི་ཚད་ཀྱི་རྒྱུ་རྐྱེན་གཙོ་བོ་ཞིག་རེད། མིའི་ལུས་ལ་ཤ་རྒྱས་ན་ལུས་སྟེང་གི་སྙིགས་དོར་བཅུད་ལེན་བྱེད་པར་འགྱུར་ལྡོག་མང་པོ་འབྱུང་བ་དང་། ཁྲག་རྒྱུན་ཁྲོད་ཀྱི་མཁྲིས་ཟུངས་ཕྲུན་ངན་པ་དང་ཚིལ་འདུས་ཚད་ཇེ་མཐོར་འགྲོ་བས། ཁྲག་རྩར་སྲུང་སྐྱོབ་ཀྱི་ནུས་པ་ལྡན་པའི་མཁྲིས་ཟུངས་ཕྲུན་ཇེ་ཉུང་དུ་བཏང་བ་རེད། ཚིལ་ཇེ་མང་དུ་སོང་བ་དེས་སྙིང་གི་གནོན་ཤུགས་དང་དབང་པོ་གཞན་པའི་ཁུར་པོ་ཇེ་ལྗིད་དུ་བཏང་བས། འཕར་རྩ་འཇམ་འདྲའི་སྲ་འགྱུར་དང་ཁྲག་ཤེད་མཐོ་བའི་ནད་ཧ་ཅང་འབྱུང་སླ་ཞིང་། ཚབས་ཇེ་ཆེར་སོང་ན་ཏོག་དབྱིབས་ཁྲག་རྩ་སྲ་འགྱུར་དང་ཀླད་པའི་གཟའ་གྲིབ་ནད་འབྱུང་བ་རེད། སྔོན་ཆད་ནད་པ་ཞིག་ལ་ལུས་པོ་ཚོ་དྲགས་པ་ལས་གཞན་པའི་ནད་རིགས་གང་ཡང་མེད་མོད། འོན་ཀྱང་རྗེས་སུ་གཉིད་དུས་ཀྱི་འབྱིན་རྔུབ་མཚམས་ཆད་པའི་འདུས་ནད་བྱུང་བར་མ་ཟད། ད་རུང་སྙིང་ཤའི་ནད་ཀྱང་བྱུང་བ་རེད། དེ་དག་བྱུང་བའི་རྒྱུ་རྐྱེན་གཙོ་བོ་ནི་ཚོ་དྲགས་པས་ཡིན་ནོ།
ཚོ་དྲགས་ན་ཚོ་དྲགས་རང་བཞིན་གྱི་སྙིང་ཤའི་ནད་འབྱུང་སླ་བ་རེད། སྔོན་ཆད་མི་རྣམས་ཀྱིས་ནད་རིགས་དེའི་རིགས་ལ་རྒྱུས་ལོན་བྱེད་ཚད་ཧ་ཅང་ཉུང་ཞིང་། ཉེ་བའི་ལོ་འདི་འགར་ད་གཟོད་དེ་ལ་དོ་སྣང་བྱེད་ཀྱིན་འདུག ནད་པ་མང་ཆེ་ཤས་ནི་ཚོ་དྲགས་པའི་ན་གཞོན་སྐྱེས་པ་ཡིན་ལ། སྔོན་ལ་ནད་རྟགས་གང་ཡང་མེད་པར། རྒྱུན་དུ་གློ་བུར་སྙིང་གི་ནུས་པ་ཉམས་ཏེ་ཤི་བ་རེད། ནད་རྟགས་མེད་པར་དུས་ཡུན་རིང་ཙམ་འགོར་བ་དང་། དེ་ནས་འགུལ་སྐྱོད་བྱས་རྗེས་དབུགས་ལེན་དཀའ་བའི་ནད་རྟགས་འབྱུང་བ་རེད། དེ་ནི་ཆེས་སྔ་བ་དང་ཆེས་རྒྱུན་མཐོང་གི་ནད་རྟགས་ཡིན། ནད་རྟགས་དེ་དག་ནི་སྙིང་གི་ནུས་པ་ཉམས་པ་ལས་བྱུང་ཞིང་། ལུས་པོའི་ལྗིད་ཚད་ཇེ་མཐོར་སོང་ན་ནད་རྟགས་ཀྱང་ཇེ་ལྗིད་དུ་འགྲོ་བ་རེད། ནད་པ་ཁ་ཤས་ལ་ད་རུང་གཉིད་ཉལ་འབྱིན་རྔུབ་སྐབས་སྡོད་འདུས་རྟགས་འབྱུང་བ་རེད། ནད་རིགས་འདིའི་རིགས་གསོ་བཅོས་བྱེད་སྐབས་སྨན་ལ་བསྟེན་དགོས་པ་ལས་གཞན་ད་རུང་ཧུར་བརྩོན་གྱིས་ཚོ་བྱང་དུ་བཅུག་ནས། ལུས་པོའི་ལྗིད་ཚད་རྒྱུན་ལྡན་དུ་གཏོང་རྒྱུ་ནི་ཚོ་དྲགས་རང་བཞིན་གྱི་སྙིང་ཤའི་ནད་གསོ་བཅོས་བྱེད་པའི་ནུས་ལྡན་གྱི་ཐབས་ལམ་ཞིག་རེད།
མི་རྣམས་ཀྱིས་ཚོ་དྲགས་པས་བདེ་ཐང་ལ་གནོད་པའི་གནད་དོན་ངོས་འཛིན་གང་ལེགས་བྱས་ཏེ། ཧུར་བརྩོན་གྱིས་ཡོ་བསྲང་བྱེད་པ་དང་། འཚོ་བའི་གོམས་གཤིས་ངན་པ་བསྒྱུར་ནས། ལུས་པོའི་ལྗིད་ཚད་བདེ་ཐང་གི་ཆུ་ཚད་དུ་རྒྱུན་སྲུང་བྱེད་དགོས། དེ་ལ་བདེ་ཐང་གི་བཟའ་བཏུང་སྤྱོད་པར་དོ་སྣང་བྱེད་དགོས་པར་མ་ཟད། འོས་འཚམ་གྱི་འགུལ་སྐྱོད་བྱེད་དགོས་པ་སྟེ། དཔེར་ན་མགྱོགས་མྱུར་གྱིས་རྐང་ཐང་ལ་འགྲོ་བ་དང་ཆུ་རྐྱལ་བ། ཡོ་ག་སྦྱོང་བ་སོགས་བྱས་ན་བཟང་ངོ་། །
རྩོམ་སྒྲིག་པ། མཁའ་མཚོ་སྐྱིད།


text:
རེ་སྨོན།
这篇影评可能有剧透
ཧི་ལོ་ཁྭ་ཛུ་ Hirokazu Koreeda 是枝裕和)ནི་ཉི་ཧོང་གི་དེང་རབས་འཁྲབ་ཁྲིད་པ་རླབས་ཆེན་ཞིག་ཡིན་ཞིང་སྦོ་ལེན་དང་ཀྭ་ནག་སོགས་འཛམ་གླིང་གློག་བརྙན་མཛད་སྟོན་མང་པོའི་བྱ་དགའ་ལེན་མྱོང་བའི་གསར་བུ་ཞིག་ཡིན། ཁོང་གི་རྩམས་ཆོས་ཀྱི་བརྗོད་བྱ་ལ་སྤྱི་ཚོགས་ཀྱི་སྣང་ཆེན་དང་སེམས་ཁུར་ཡོད་ལ་མི་གཤིས་རིང་ལུགས་ཁ་དོག་གིས་རྒྱན། ད་དུང་དངོས་བཤུས་པར་ལེན་གྱི་ཇུས་ཐབས་དང་ཡིད་ཀྱི་སྤྲུལ་པའི་བག་ཉལ་མངོན་གྱུར་སྒྲུང་ཐུང་གིས་ཤི་གསོན་གྱེས་བྲལ་དང་ཁྱིམ་ཚང་དང་སྤྱི་ཚོགས་སོགས་ཀྱི་གནད་དོན་ལ་འདང་རྒྱགས་བྱེད་པའི་ཉི་ཧོང་བའི་སྲོལ་རྒྱུན་མི་ཆོས་རིང་ལུགས་ཀྱི་རྒྱུད་འཛིན་པ་ཞིག་ཡིན། ཁོས་ཆོག་སེམས་མེད་པར་ཉི་ཧོང་གི་མིའི་སྤྱི་ཚོགས་ཀྱི་འབྲེལ་བ་དང་ཧ་ཅང་རྙོག་འཛིང་ཆེ་བའི་མི་གཤིས་ཀྱི་གནད་དོན་ཐད་ལ་ཞིབ་ལྟ་བྱེད་རྒྱུར་དགའ། ད་དུང་ཁོའི་གློག་བརྙན་རེ་རེའི་ནང་ངེས་པར་མིའམ་སྲོག་ཆག་ཞིག་ཤི་སྲིད་པ་དེ་ཡང་ཁོང་གི་ཁྱད་ཆོས་ཞིག་ཡིན།
གློག་བརྙན་འདི་ནི་༢༠༡༡ལོར་ཕབ་བསྐྲུན་བྱས་པ་དང་ཁོང་རང་ཉིད་ཀྱི་གློག་བརྙན་དེ་པར་ལེན་བྱེད་སྐབས་སེམས་གཏིང་དུ་གློག་བརྙན་འདི་དེ་ལོ་ལོ་གསུམ་ལ་སླེབས་པའི་རང་གི་བུ་མོ་ལོ་བཅུར་ནར་སོན་སྐབས་བལྟ་བྱེད་ཐུབ་པའི་གློག་བརྙན་ཞིག་ཡིན་དགོས་བསམ་ནས་འཁྲབ་ཁྲིད་བྱས་ཡོད་སྐད་འདུག་པས་གློག་བརྙན་དེ་ཡང་ཁོང་གི་རྩམས་ཆོས་( སུས་ཀྱང་ཧ་མི་གོ་བ་ Nobody Knows) དང་མི་འདྲ་བར་ འདིའི་ནང་གི་བྱེས་པ་ཚོ་དེ་བས་ཚར་སྡུག་ལྡན་ཞིང་གསོན་ཤུགས་ཀྱང་ཆེ་བས་མི་སེམས་ལ་ཐག་ཇེ་ཉེ་ཡིན་པའི་སྣང་བ་ཞིག་འདུག།
(ལོའུ་གྲོང་ kagoshima 鹿儿岛)དུ་ཡོད་པའི་(ཧང་ཅི་ hanji 航一)སེམས་ལ་མ་འདོད་པས་ཁེངས་ཤིང་དབུགས་རིང་གཏང་ནས་རང་གི་དཔེ་ཁུག་དང་དོ་ཅོག་སྟེང་གི་མེ་རི་ནས་ལང་པའི་ཐལ་བ་དག་ཕྱིས། ཁོ་ས་ཆ་འདིར་དེ་ཙམ་གྱི་མི་དགའ་ལ་མེ་རི་བྱུང་བའི་གོ་ཐལ་དེ་ཚོར་སེམས་སྟེང་ནས་ཚིག་པ་ཟ་མོད། ཁོའི་ཕ་རྒན་དང་མ་གཉིས་འཚོ་བའི་གནད་དོན་གྱི་རྐྱེན་པས་བཟའ་ཚང་ཁ་བྲལ་དགོས་བྱུང་ལ་ཁོ་དང་ནུ་བོ་(ལུང་ཅི་ yonosuki 龙)ཡང་སོ་སོའི་ཕ་མ་མཉམ་དུ་ས་ཆ་མི་གཅིག་པས་གནས་སྐབས་ཁ་བྲལ། འོན་ཀྱང་ཁོ་གཉིས་ཀྱི་དམ་བཅའ་བཞག་ནས་ནུས་ཤུགས་ཡོད་ཚད་ཀྱིས་ཕ་མ་གཉིས་སླར་ཡང་མཉམ་དུ་སྒྲིག་ཐུབ་པ་བྱེད་རྒྱུ་བྱས།
ཁོ་གཉིས་ཀྱི་ཕ་ནི་རོལ་དབྱངས་ལ་སེམས་ཆགས་ནས་རང་གི་ཁྱིམ་གསོ་བའི་ལས་འགན་དེ་བསྐྱུར་བ་མ་ཟད་ད་དུང་ཁོའི་རོལ་དབྱངས་དེ་ཙམ་ཀྱི་གྲིམ་པོ་མེད་པས་ཨ་མས་ལུང་ཅི་དང་ཧང་ཅི་མཉམ་དུ་གསོ་སྐྱོང་བྱེད་འདོད་ཡོད། འོན་ཀྱང་ལུང་ཅི་ནི་དེ་ཙམ་གྱི་གནང་བ་མེད་པར་རང་ཉིད་ཀྱི་འཇིག་རྟེན་ཆེན་པོའི་ནང་གྲོགས་པོ་ཆུང་ཆུང་ཚོ་དང་རྩེད་ལ་རོལ་བའི་ན་ཚོད་ཡིན་པས་ཁོས་ཕུ་བུའི་སེམས་ཀྱི་གང་ལྟར་ཀྱང་ཕ་མ་མཉམ་དུ་སྒྲིག་རྒྱུ་ལ་དེ་ཙམ་གྱི་སེམས་ཆགས་མེད་པས། ཧང་ཅིས་དུས་དང་ནམ་ཡང་སེམས་གཏིང་སུ་མེ་རི་དེ་འབར་གས་ཆེན་པོ་བྱུང་ནས་མ་དང་མཉམ་དུ་ཕའི་འགྲམ་དུ་ལོག་རྒྱུའི་རེ་བ་བཅངས་ནས་ཡོད།།
མེ་རི་ནས་ཐོན་པས་གོ་ཐལ་ནས་ཇི་ལྟར་ཕྱིས་ཀྱང་དེ་ཙམ་གྱིས་ལྷུང་ཡོང་བས་ ཧང་ཅི་ གི་ནང་སེམས་དུ་དབྱུགས་པས་དཀྲུག་པ་ཇི་བཞིན་ཟང་ངི་ཟིང་ངེར་གྱུར། ཁོས་རང་ཉིད་ཀྱིས་བྲིས་པའི་རི་མོའི་སྟེང་མེ་རི་དེ་སྟུམ་གྲག་ཆེན་པོས་གས་ནས་མི་ཚང་མ་ཁོ་བོ་ཞན་པ་ལོག་པའི་གྲོང་ཆུང་དེ་ནས་གནས་སྤོས་པ་ཡང་ཐེངས་མང་འཆར་སྣང་བྱུང་། དོན་དངོས་ཐོག་དེ་ནི་ཁོ་བོའི་སེམས་སྟིང་གི་རེ་བའམ་རྨི་ལམ་ཞིག་སྟེ་ཁོ་གྲོང་ཆུང་དེ་ནས་སྤོས་ནས་སྔོན་གྱི་ཕུ་ནུ་མིང་སྲིང་འཛོམ་པའི་འཚོ་བ་དེ་བྱུང་ན་ཅི་མ་རུང་བསམ།།
སློབ་ཚན་ཐོག་ ཧང་ཅིའི་གྲོགས་པོ་བློ་ཐུབ་ཀྱིས་ཡོང་ཁུངས་མི་གསལ་བའི་གསར་རྒྱུར་ཞིག་ཁོ་ལ་ལབ་པ་སྟེ་དུས་དེའི་གསར་དུ་ཤར་གཏོང་བྱས་པའི་(སིན་ཁྭན་བརྒྱུད་ལམ་ shinkansen 新干线)དེ་(ལོའུ་གྲོང་ kagoshima 鹿儿岛)དང་(ཧཁྭ་ཐ hakata 博多)ཁག་སོ་སོས་ནས་མྱུར་བགྲོད་མེ་འཁོར་རེ་རེ་དུས་གཅིག་དུ་ཁ་གཏད་ནས་གསར་གཏོང་བྱས་ཞིང་དེ་གཉིས་འཕྲད་པའི་དུས་དེར་ནུས་ཤུགས་ཆེན་པོ་བྱུང་ནས་སྐབས་དེ་དུས་རེ་བ་གང་ཡོད་ཀྱང་དེ་སྐོང་རྒྱུ་རེད་ཟེར། མ་ཚད་ཉིན་ཞིག་ལ་འགྲུལ་སྐྱེལ་མེ་འཁོར་ཆུང་ཆུང་གཉིས་ཕྲད་པའི་དུས་ཚོད་ཐུང་ཐུང་དེའི་ནང་གི་ནུས་ཤུགས་གིས་རྨོ་བོ་ཞིག་གར་སོང་ཆ་མེད་དུ་བཟོས་པས་ཁོས་ཆུ་ཚོད་གཅིག་ལ་སྟོང་སྨིད་༢༦༠ མགྱོགས་ཚད་ཡོད་པའི་ སིན་ཁྰན་བརྒྱུད་ལམ་གི་(སྭཁུ་རྟགས་ཅན་ saku 樱号)ལ་ཁོའི་རེ་བ་སྐོང་ཐུབ་པའི་ནུས་པ་ཡོད་པར་ཡིད་ཆེས་ལྷད་མེད་སྐྱེས་ན་ཁོ་དང་བློ་ཐོབ་ཚོ་ སིན་ཁྰན་བརྒྱུད་ལམ་ ཤར་གཏོང་བྱུང་བའི་ཉི་མ་དང་པོ་དེར་ཡིན་གཅིག་མིན་གཅིག་དུ་འགྲོ་རྒྱུ་བྱས།
བྱིས་པ་ཚོ་རང་སོ་སོས་ཐེངས་འདིའི་འཆར་གཞི་དེར་ཇུས་འགོད་གྲ་རྒྱས་པ་ཞིག་བྱས། ཐབས་ཇུས་སྣ་ཚོགས་ཀྱིས་མེ་འཁོར་སྤ་སེ་ཉོ་བྱེད་ཀྱི་དངུལ་གྲ་སྒྲིག་བྱས་པ། ནང་མི་ལ་སྦ་གསང་བྱས་ཆེད་ཇུས་འདོན་པ་། ལམ་བར་གྱི་ཟ་མ་བསར་པ་སོགས་ཐབ་ཇུས་སྣ་ཚོགས་ཀྱི་གྲ་སྒྲིག་བྱས། དེ་དང་དུས་གཅིག་ལ་ནུ་བོ་ལུང་ཅི་དང་ཁོའི་གྲོགས་པོ་ཚོ་ཡང་མཉམ་དུ་ ཧཁྭ་ཐ་ ནས་ཐོན།
ལམ་བར་དུ་བྱིས་པ་ཚོ་ཡང་ཐེང་དང་པོར་རང་གིས་གཙོ་བྱས་ནས་མེ་འཁོར་ལ་བསྡད་པ་དེ་ཡང་ཧ་ལས་པ་ཞིག་རེད། ང་རང་ཉིད་ལོ་༡༣ལ་ཐོན་དུས་བཞིས་ནས་མེ་འཁོར་མཐོང་མྱུང་ཡང་ཁེར་རྐྱང་དུ་བསྡད་མ་མྱོང་། དེ་ནས་ཀྲུང་གོ་བ་དང་ཉི་ཧོང་གི་སྤྱི་ཚོགས་འཕར་རིམ་གྱི་ཧེ་བག་ཆེན་པོ་ཡོད་པ་ཤེས་ཐུབ་པ་མ་ཚད་ཉི་ཧོང་བའི་ཕྱོགས་ཡོང་གི་མི་གཤིས་རིང་ལུགས་དང་སྤྱི་ཚོགས་གིས་བྱིས་པར་སྲུང་སྐྱོབས་བྱེས་པ་ཡང་གསལ་པོར་མཐོང་བའི་བྱ་བ་འགའ་དམིགས་སུ་སྟོན་འདུག་པ་སྟེ་ཁོ་ཚོ་(ཁུ་མ་མོ་ཐོ kumamoto 熊本)རུ་ཐོན་སྐབས་ཉེན་རྟོག་པས་མི་རྒན་དང་བྲལ་བའི་ཕྲུ་གུ་དེ་ཚོ་ངེས་པར་དུ་ཁྱིམ་བདག་ལ་རྩིས་སྤྲོད་པ་དང་རྨོ་བོས་ཁ་པར་ནང་དུ་རང་གི་ཚ་བོའི་ཟད་སྤྱོད་བདེ་འཇགས་ལ་དོ་སྣང་བྱེད་དགོས་པའི་ཁ་བརྡ་བྱེད་པ་སོགས་མང་།
གློག་བརྙན་གྱི་མཐའ་མར་ཕུ་ནུ་གཉིས་གྲོགས་པོ་ཚོ་དང་མཉམ་དུ་མྱུར་བསྐྱོད་མེ་འཁོར་ཕྲད་པའི་ས་ཆ་དེར་སླེབས། ཕྱོགས་གཉིས་ནས་ཡོང་པའི་མེ་ཁོར་གཉིས་ཕྲད་སྐབས་ཁོ་ཚོ་སོ་སོས་རང་ཉིད་ཀྱི་སྨོན་ལམ་སྐད་ཤུགས་ཆེན་པོས་མེ་འཁོར་གྱི་སྐད་སྒྲ་དང་བཅས་དུས་ཚིག་དེའི་འཛམ་གླེང་ཡོང་ལ་ཁེངས་པ་བྱས། ཐ་མཇུག་ཁོས་རང་གི་རེ་བ་དེ་འགྱུར་བ་བྱུང་བ་ཡང་བཞི་ནས་འཇིག་རྟེ་འདིའི་མི་རྒན་རྣམས་ཀྱི་འཚོ་བར་བསམ་ཤིས་བྱུང་ཤིང་ཁོས་དེ་ལ་ངོ་རྒོལ་བྱེ་རྒྱུ་མཚམས་བཞག་ནས་མུ་ཐུད་དུ་ད་ལྟའི་འཚོ་བར་རོལ་རྒྱུ་དེ་ཁས་མ་ལེན་རང་ལེན་བྱུང་། དེས་ཁོ་ལ་ཚར་ལོང་གི་ནུས་ཤུགས་ཅིག་སྦྱིན་ཞིང་རང་ཉིད་སྤྱི་ཚོགས་ཆེན་པོ་འདིར་བསྐྱོད་པའི་གོམ་སྟབས་དང་པོ་དེ་སྤོས།
ལོ་ཆུང་བཞོན་སྐྱེས་ཀྱི་ཕ་མ་མང་པོ་རང་གི་མ་འོངས་པའི་འཚོ་བར་འདང་བརྒྱག་མེད་པར་གང་བྱུང་དུ་ཕྲུ་གུ་སྐྱེས་པ་དེ་ཉི་ཧོང་ཙམ་མ་ཡིན་པར་ས་ཆ་གང་དུ་ཡང་གནས་ཚུལ་འདི་རིགས་གི་གཏམ་མང། ཁོ་ཚོས་རང་གནང་གི་མྱོང་ཚོར་ཐུང་ངུ་ཙམ་ལ་ཆགས་ནས་ཕུགས་ཀྱི་གནད་དོན་ལ་འདང་བརྒྱག་མེད་པར་ཉེས་མེད་ཀྱི་བྱིས་པ་མང་པོ་ཞིག་འཇིག་རྟེན་འདིར་ཧ་གོ་འདི་གོ་མེད་པར་ཡོང་དགོས་བྱུང་སོང་། དེ་ཚོ་ནི་སྤྱོད་པ་སྐྱུག་བྲོ་པ་ཞིག་མིན་ནམ།
འོན་ཀྱང་“མི་སྤོས་ན་སྐྱེས། ཤིང་སྤོས་ཤི”ཟེར་བ་སྟར་ཕུ་ནུ་གཉིས་ལ་ཡང་གཞན་དང་མི་འདྲི་བའི་གསོན་ཤུགས་ཞིག་སྐྱེས་ཞིང་ཁོ་གཉིས་ཉེ་འགྲམ་གྱི་གྲོགས་པོའམ་བཤེས་གཉེན་ཐ་ན་མེ་འཁོར་འབབ་ཚུགས་ཀྱི་དོ་དམ་པ་སོག་མི་བུ་ཤ་ཚའི་བྱམས་བརྩེ་ལྡན་པའི་གཅེས་སྐྱོང་འོག་ཁོ་གཉིས་ལ་ཡང་སྔར་དང་མི་འདྲ་བའི་གསོན་ཤུགས་གིས་འགའི་སྤྲོའི་ངང་ཚར་ལོང་བྱུང་ཞིང་ཕ་མ་གཉིས་ལ་ཡང་དེ་ཙམ་སེམས་འཁྲལ་མེད་པར་སེམས་ཁུལ་སོགས་བྱེད་པས་འཁྲབ་ཁྲིད་པས་རང་གིས་པར་ལེན་ལུགས་ཐོག་ནས་དབྱར་ཁའི་འཁྱགས་ཞོ་དང་དྲོ་བཅུད་བཞིམ་པའི་གནས་ཚང་གི་ཟ་མ། ཨ་མྱེས་བཟོས་པའི་སྲོལ་རྒྱུན་གྱི་ འབྲས་ལྡོག(清羹) སོགས་ཕྱིར་དྲན་བྱས་པ་བཀོད་ནས་འཛམ་གླིང་འདིར་ཡོད་པའི་ཆེས་གཅེས་སུ་འོས་པའི་དུས་ཅིག་རྣམས་ལ་མི་སེམས་དྲོ་སྐྱིད་ལྡན་པ་ཞིག་དུ་སྣང་།
རེ་བར་ང་ཚོ་ཡང་རང་ཉིད་གི་སུན་པའི་མེ་རིའི་གོ་ཐལ་ནས་ཐར་ཕྱིན་ནས་མ་འོངས་པའི་ལམ་ཁ་ཆེན་མོར་མདུན་སྐྱོད་བྱེད་ཤུགས་ཇི་ཆེར་འགྲོ་བ་ཤོགས།


text:
ནང་དོན་གནད་བསྡུས།
ཀྲུང་གོ་དང་ཨུ་ཟ་བྷེ་ཁི་སི་ཐན་རྒྱལ་ཁབ་གཉིས་པོའི་སྒོ་དབྱེའི་སྲིད་ཇུས་སྲུབས་མེད་སྦྲེལ་མཐུད་བྱས་ཏེ་ཕྱོགས་གཉིས་པོའི་དབར་དངོས་སྒྲུབ་མཉམ་ལས་བྱེད་ཟབ་ཏུ་གཏོང་རྒྱུར“གོ་སྐབས་ཀྱི་སྐར་ཁུང”གསར་པ་ཞིག་བཏོད་ཡོད།
ཟླ་4ཚེས་10ཉིན། ཀྲུའུ་ཞི་ཞི་ཅིན་ཕིང་གིས་པོ་ཨའོ་ཨེ་ཤེ་ཡའི་གླེང་སྟེགས་ཀྱི་2018ལོའི་ལོ་ཚོགས་ཀྱི་འགོ་འཛུགས་མཛད་སྒོའི་ཐོག་བཞེད་དོན་གཙོ་བོའི་གཏམ་བཤད་སྤེལ་ནས་ཀྲུང་གོས་སྒྱུར་བཅོས་སྒོ་དབྱེ་བྱས་ནས་ལོ་40སོང་རིང་ཐོབ་པའི་རླབས་ཆེན་གྲུབ་འབྲས་དང་། བསགས་པའི་རྩ་ཆེའི་ཉམས་མྱོང་། དེ་བཞིན་འཛམ་གླིང་གི་འཕེལ་རྒྱས་དང་དར་རྒྱས་ལ་ཕུལ་བའི་དགེ་མཚན་ལྡན་པའི་ལེགས་སྐྱེས་བཅས་ཕྱོགས་སྡོམ་གཏིང་ཟབ་གནང་བ་དང་སྦྲགས། མིའི་རིགས་ཀྱི་ལས་དབང་གཅིག་མཐུན་འདུས་གྲུབ་གཏོད་པའི་རྩ་བའི་དོན་སྙིང་སྔར་བས་རྒྱས་བཤད་གནང་བ་དང་མུ་མཐུད་སྒྱུར་བཅོས་སྒོ་དབྱེ་གཏིང་ཟབ་བྱེད་པའི་ཀྲུང་གོའི་ཆོད་སེམས་བརྟན་པོ་གསལ་པོ་གསུངས་ཡོད། ཀྲུའུ་ཞི་ཞི་ཅིན་ཕིང་གི་གསུང་བཤད་ཀྱིས་ཀྲུང་གོ་དང་ཨུ་ཟ་བྷེ་ཁི་སི་ཐན་གྱི་འབྲེལ་བ་འཕེལ་རྒྱས་ཐད་ལྟ་སྟངས་ཇི་ལྟར་འཛིན་པ་དང་འཆར་འགོད་བཟོ་རྒྱུར་གལ་ཆེའི་བློ་སྒོ་ཕྱེ་ཡོད།
ཙུང་ཐུང་སྨིར་ཅི་གཡོད་དབྱི་ཕུའུ་ཡི་འགོ་ཁྲིད་འོག ཨུ་ཟ་བྷེ་ཁི་སི་ཐན་གྱི་མི་དམངས་ཀྱིས་ཀྱང་རྒྱལ་ཁབ་སྒྱུར་བཅོས་ཀྱི་ལེའུ་གསར་པ་རྩོམ་འགོ་ཚུགས་ནས་ཁྱབ་ཁོངས་ཁག་ཏུ་སྒོ་དབྱེ་བྱེད་ཤུགས་ཉིན་རེ་ལས་མ་འདས་པར་ཆེ་རུ་ཕྱིན་ཡོད། མིག་སྔར་ཨུ་ཟ་བྷེ་ཁི་སི་ཐན་གྱི་སྤྱི་ཚོགས་བརྟན་ལྷིང་ཡོད་ལ། མི་རིགས་འཆམ་མཐུན་ཡོད་པས་གྲོང་མིའི་ཡོང་འབབ་ཀྱི་ཚད་གཞི་མངོན་གསལ་དོད་པོས་མཐོ་རུ་སོང་ཡོད། སྲིད་གཞུང་གི་དོ་དམ་མ་ལག་དེ་བས་ནུས་ཆེ་དང་། དེང་རབས་ཅན། སྒོ་འབྱེད། ཁ་གསལ་བཅས་ཡིན་པས་མི་དམངས་ཀྱི་བསམ་འཆར་དང་གྲོས་འགོར་བརྩི་འཇོག་གང་ལེགས་ཐུབ་ཡོད། དཔལ་འབྱོར་ཐད་སྔོན་ཆད་བྱུང་མྱོང་མེད་པའི་འཕེལ་ཤུགས་མངོན་ནས་ཚོང་གཉེར་ཁོར་ཡུག་ལེགས་སུ་ཕྱིན་པས་རྒྱལ་སྤྱིའི་སྤྱི་ཚོགས་ཀྱི་ཁས་ལེན་གང་ལེགས་ཐོབ་པ་དང་། མ་རྩ་གཏོང་མཁན་གསར་པའང་ཇེ་མང་དུ་སོང་བ། ལྷག་པར་དུ་རང་མོས་དཔལ་འབྱོར་ཁུལ་དང་། བཟོ་ལས་ཁུལ་དང་དེ་བཞིན་ཕྱིར་གཏོང་རྣམ་པ་དང་གསར་གཏོད་རྣམ་པའི་ཁེ་ལས་ཆར་རྗེས་མྱུ་གུ་འབུས་པ་ལྟར་འབོར་ཆེན་ཐོན་ཡོད། གཞན་ཡང་ཨུ་ཟ་བྷེ་ཁི་སི་ཐན་དང་ཁྱིམ་མཚེས་རྒྱལ་ཁབ་དབར་གྱི་འབྲེལ་བ་ཁྱོན་ཡོངས་ནས་ལེགས་སུ་སོང་སྟེ་ཨེ་ཤེ་ཡ་དབུས་མའི་ས་ཁོངས་དབར་གྱི་སྐད་ཆ་ཤོད་རེས་དང་མཉམ་ལས་བྱེད་ཤུགས་ཆེ་རུ་འགྲོ་རྒྱུར་སྐུལ་ཁྲིད་ཀྱང་ཐུབ་ཡོད།
དེའི་ཐོག་ནས“སྒྱུར་བཅོས”དང“སྒོ་དབྱེ”ནི་མ་འོངས་པའི་དུས་ཡུན་རིང་པོ་ཞིག་ནང་ཀྲུང་གོ་དང་ཨུ་ཟ་བྷེ་ཁི་སི་ཐན་རྒྱལ་ཁབ་གཉིས་ཀྱི་འཕེལ་རྒྱས་ཀྱི་བརྗོད་དོན་གཙོ་བོར་འགྱུར་རྒྱུ་རེད་ཅེས་ཚིག་ཐག་གཅོད་ཆོག ཨུ་ཟ་བྷེ་ཁི་སི་ཐན་ཕྱོགས་ཀྱིས་རང་ཉིད་རྒྱལ་ཁབ་ཀྱི་གནས་ཚུལ་གཞིར་བཟུང་རང་རྒྱལ་ཁབ་ཀྱི་ཁྱད་ཆོས་ལྡན་པའི་ཁྱོན་ཡོངས་སྒྱུར་བཅོས་ཁྱབ་གདལ་གཏོང་རྒྱུར་ཀྲུང་གོ་ཕྱོགས་ཀྱིས་བརྩི་འཇོག་བྱེད་ཀྱི་ཡོད་ལ། ཨུ་ཟ་བྷེ་ཁི་སི་ཐན་ཕྱོགས་དང་དཔལ་འབྱོར་དོ་དམ་ལམ་ལུགས་དང་། ཚོང་འགུགས་མ་འདྲེན་གྱི་སྲིད་ཇུས། དཔལ་འབྱོར་དམིགས་བསལ་ཁུལ་གྱི་དོ་དམ་སོགས་ཕྱོགས་ཁག་གི་ཉམས་མྱོང་སྤེལ་རེས་ལ་ཤུགས་སྣོན་བརྒྱབ་སྟེ་རྒྱལ་ཁབ་གཉིས་པོའི་འཕེལ་རྒྱས་དང་དར་རྒྱས་ལ་དེ་བས་ལེགས་པའི་སྒོ་ནས་སྐུལ་འདེད་གཏོང་འདོད་ཀྱང་ཡོད།
ཀྲུང་གོ་དང་ཨུ་ཟ་བྷེ་ཁི་སི་ཐན་དབར་གྱི་དངོས་སྒྲུབ་ཁྱབ་ཁོངས་ཀྱི་མཉམ་ལས་ཀྱི་ངོས་ནས་བརྗོད་ན། རྒྱལ་ཁབ་གཉིས་པོས་ཐུན་མོང་ཐོག་སྒོ་དབྱེའི་སྒོ་མོ་འབྱེད་པ་དེ་ནི་གཏམ་བཟང་ཆེ་ཤོས་ཤིག་ཡིན་པ་སྨོས་མེད་རེད། ཨུ་ཟ་བྷེ་ཁི་སི་ཐན་གྱིས་ཀྱང་དཔལ་འབྱོར་ཐད་ཕྱི་ཕྱོགས་སུ་སྒོ་མོ་འབྱེད་རྒྱ་ཆེ་རུ་གཏོང་བཞིན་ཡོད། ཀྲུང་གོ་དང་ཨུ་ཟ་བྷེ་ཁི་སི་ཐན་རྒྱལ་ཁབ་གཉིས་པོའི་སྒོ་དབྱེའི་སྲིད་ཇུས་སྲུབས་མེད་སྦྲེལ་མཐུད་ཐུབ་པ་ནི་ཕྱོགས་གཉིས་པོས་དངོས་སྒྲུབ་མཉམ་ལས་བྱེད་ཟབ་ཏུ་བཏང་སྟེ་བཏོད་པའི“གོ་སྐབས་ཀྱི་སྐར་ཁུང”གསར་ཤོས་ཤིག་རེད། གོམ་སྟབས་རྗེས་མར་ཀྲུང་གོ་དང་ཨུ་ཟ་བྷེ་ཁི་སི་ཐན་དབར་གྱི་མཉམ་ལས་ཐད་གཤམ་གྱི་ཕྱོགས་ཁག་ལ་འཕེལ་རྒྱས་མྱུར་པོ་ཡོང་རྒྱུའི་རེ་སྒུག་བྱ་རྒྱུ་ཡིན།
ཕན་ཚུན་མ་འཇོག་གཞི་ཁྱོན་སྔར་བས་ཆེ་རུ་གཏོང་རྒྱུའི་རེ་བ་འཆང་བ། ཀྲུའུ་ཞི་ཞི་ཅིན་ཕིང་གིས་ཀྲུང་གོའི་ཁྲོམ་རའི་ཆོག་འཐུས་ལྷུག་ཏུ་གཏོང་བ་དང་མ་འཇོག་ཁོར་ཡུག་ལེགས་སུ་གཏོང་བ་སོགས་ཐད་ཞིབ་ཕྲའི་བྱ་ཐབས་རབ་དང་རིམ་པ་བཏོན་གནང་ཡོད། ཀྲུང་གོ་ཕྱོགས་ཀྱིས་འབྲེལ་ཡོད་སྲིད་ཇུས་དོན་ཐོག་ཏུ་འཁྱོལ་རྒྱུར་མགྱོགས་མྱུར་སྐུལ་འདེད་བཏང་ནས་ཨུ་ཟ་བྷེ་ཁི་སི་ཐན་ཕྱོགས་ཀྱི་དངོས་ཡོད་སྟོབས་ཤུགས་ལྡན་ལ་འདོད་མོས་ཡོད་པའི་ཁེ་ལས་ཀྲུང་གོར་མ་འཇོག་བྱས་ནས་བྱ་གཞག་གཏོད་པར་ཡོང་རྒྱུར་སྤྲོ་སེམས་འཁོལ་བའི་ངང་དགའ་བསུ་ཞུ་རྒྱུ་ཡིན། ཨུ་ཟ་བྷེ་ཁི་སི་ཐན་ཕྱོགས་ཀྱིས་ཀྱང་ཐོན་ལས་གླིང་ཁུལ་དང་། རྨང་གཞིའི་སྒྲིག་བཀོད། ཡུལ་སྐོར་སྒྲིག་བཀོད། ཚང་དོན་ཁུལ་སོགས་ཀྱི་འཛུགས་སྐྲུན་ལ་སྐུལ་འདེད་ཤུགས་ཆེན་གཏོང་བཞིན་ཡོད་པས་ཀྲུང་གོའི་ཁེ་ལས་མང་པོར་དེའི་ཐད་ཉམས་མྱོང་ཕུན་སུམ་ཚོགས་པོ་ལྡན་ཡོད། ཁྲོམ་ར་དང་མ་འཇོག་ཁོར་ཡུག་རྒྱུན་མཐུད་ལེགས་པོ་བྱུང་ཚེ། ཀྲུང་གོ་ཕྱོགས་ཀྱིས་ཨུ་ཟ་བྷེ་ཁི་སི་ཐན་ཕྱོགས་ལ་མ་འཇོག་བྱེད་པའི་མཐོ་རླབས་གསར་པ་ཞིག་འཕྱུར་ཐུབ་ངེས་རེད།
ཚོང་དོན་གྲུབ་ཆ་ལེགས་སུ་གཏོང་བ་དང་ཚོང་དོན་རིན་ཐང་མཐོ་རུ་གཏོང་བའི་ཐད་གོམ་སྟབས་གསར་པ་སྤོ་རྒྱུའི་རེ་བ་འཆང་བ། ཀྲུང་གོས་འདི་ལོའི་ཟླ་11པར་ཧྲང་ཧའེ་རུ་སྐབས་དང་པོའི་ཀྲུང་གོའི་རྒྱལ་སྤྱིའི་ནང་འདྲེན་སྟོན་ཚོགས་གཉེར་རྒྱུ་དང་། ཨུ་ཟ་བྷེ་ཁི་སི་ཐན་ཕྱོགས་ཀྱིས་འབད་བརྩོན་ཆེན་པོས་ཕྱིར་གཏོང་གི་སྲིད་ཇུས་སྟོན་ཕྱོགས་རྒྱ་ཆེ་རུ་བཏང་ནས་དེ་དང་རྦད་དེ་འཚམ་ཐུབ་པ་བྱ་རྒྱུ་རེད། ཀྲུང་གོ་དང་ཨུ་ཟ་བྷེ་ཁི་སི་ཐན་ཕྱོགས་གཉིས་ཀྱིས་སྤོམ་ཆེའི་ཚོང་ཟོག་གི་ཚོང་དོན་གན་རྒྱ་ལག་བསྟར་ནན་ཏན་བྱེད་པའི་རྨང་གཞིའི་ཐོག ཞིང་ལས་ཐོན་རྫས་དང་ཟུར་སྣོན་རིན་ཐང་མཐོ་བའི་ཐོན་རྫས་སོགས་ཚོང་དོན་གྱི་འཕར་གཞི་གསར་པ་ཆེ་རུ་གཏོང་རྒྱུའི་རེ་བ་ཡོད། ལྷག་པར་དུ་ཨུ་ཟ་བྷེ་ཁི་སི་ཐན་ཕྱོགས་ཀྱི་སྲེའུ་དང་ཧ་སྨི་ཀྭ་སོགས་ཤིང་ཏོག་དང་སྔོ་ཚལ་སྤུས་ཀ་ལེགས་ལ་རིན་གོང་ཁེ་བས་ཁྱད་ཆོས་མངོན་གསལ་དོད་པོ་ལྡན་ཡོད། དེར་བརྟེན་ཀྲུང་གོར་དགའ་བསུ་ཆེན་པོ་ཐོབ་རྒྱུ་ཡིན་པའི་ཡིད་ཆེས་ཡོད།
“རྒྱུད་གཅིག་ལམ་གཅིག”མཉམ་དུ་བསྐྲུན་ནས་གྲུབ་འབྲས་གསར་པ་ཐོབ་རྒྱུའི་རེ་བ་འཆང་བ། ཙུང་ཐུང་སྨིར་ཅི་གཡོད་ཡེ་ཕུའུ་ཡིས“རྒྱུད་གཅིག་ལམ་གཅིག”གི་གྲོས་འགོར་རྒྱབ་སྐྱོར་མཐའ་གཅིག་ཏུ་གནང་བར་ཀྲུང་གོ་ཕྱོགས་ཀྱིས་བསྔགས་བརྗོད་ཚད་མེད་བྱེད་ཀྱི་ཡོད། ཨུ་ཟ་བྷེ་ཁེ་སི་ཐན་ཕྱོགས་དང་མཉམ་དུ“ཤར་གཏོང་ལྔའི”ཐད་མཉམ་ལས་བྱེད་ཟབ་ཏུ་བཏང་ནས། ཀྲུང་ཁེར་ཨུ་གསུམ་གྱི་ལྕགས་ལམ་ས་ཁུལ་མཉམ་སྦྲེལ་མཉམ་མཐུད་ཀྱི་རྣམ་གྲངས་ལ་ཐུན་མོང་ཐོག་སྐུལ་འདེད་བཏང་སྟེ“རྒྱུད་གཅིག་ལམ་གཅིག”མཉམ་དུ་བསྐྲུན་པ་བརྒྱུད་ཀྲུང་ཨུ་དང་དེ་བཞིན་ས་ཁོངས་དེའི་རྒྱལ་ཁབ་ཁག་གི་མི་དམངས་ལ་ཕན་བདེ་དེ་བས་ལེགས་པ་བསྐྲུན་འདོད་ཡོད།
འདི་ལོའི་ཟླ་6པར། ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མིའི་རྒྱལ་ཁབ་ཀྱི་གཙོ་བདག་གི་ལས་འཛིན་ལྷན་ཚོགས་ཀྱི་ཚོགས་འདུ་ཆིང་ཏའོ་རུ་འཚོག་རྒྱུ་རེད། ལོ་མང་རིང་། ཀྲུང་ཨུ་དང་ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མིའི་རྒྱལ་ཁབ་གཞན་དག་དང་ལྷན་དུ་ཕན་ཚུན་ཡིད་ཆེས་དང་། གཉིས་ཁེ། འདྲ་མཉམ། གྲོས་མོལ། ཤེས་དཔལ་སྣ་མང་ལ་བརྩི་འཇོག ཐུན་མོང་འཕེལ་རྒྱས་དོན་གཉེར་བཅས་ཀྱི“ཧྲང་ཧའེ་ཡི་སྙིང་སྟོབས”གཞིར་བཟུང་། རྩ་འཛུགས་དེའི་སྒྲོམ་གཞིའི་འོག་གི་བདེ་འཇགས་དང་། དཔལ་འབྱོར་ཚོང་དོན། སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་སོགས་ཁྱབ་ཁོངས་ཀྱི་མཉམ་ལས་དབྱར་མཚོ་རྒྱས་པ་བཞིན་འཕེལ་རྒྱས་འགྲོ་རྒྱུར་སྐུལ་འདེད་བཏང་བ་དེ་ཐོག་ནས་ཀྲུའུ་ཞི་ཞི་ཅིན་ཕིང་གིས་བཏོན་གནང་བའི“རྒྱལ་སྤྱིའི་འབྲེལ་བ་གསར་པ་བཏོད་ནས་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་གཏོད་རྒྱུར་སྐུལ་འདེད་གཏོང་དགོས”ཞེས་པའི་འདུ་ཤེས་ལ་གསོན་ཤུགས་ཆེན་པོ་ལྡན་ལུགས་ར་འཕྲོད་གང་ལེགས་བྱུང་ཡོད། ཆིང་ཏའོ་དབུ་ཚོགས་ཀྱིས་ཧྲང་ཧའེ་མཉམ་ལས་རྩ་འཛུགས་ཀྱི་ཁོངས་མི་མང་དུ་བཏང་རྗེས་ཀྱི་ཕུགས་ཀྱི་མཉམ་ལས་ཀྱི་ཇུས་ཆེན་འདིང་རྒྱུ་མངོན་འགྱུར་ཐུབ་རྒྱུ་ཡིན་པས། རྩ་འཛུགས་འདི་འཕེལ་རྒྱས་འགྲོ་ཆེད་སྒུལ་ཤུགས་ཆེན་པོ་ཞིག་སྣོན་རྒྱུ་མ་ཟད། ཀྲུང་ཨུའི་ཕྱོགས་ཡོངས་ཀྱི་འཐབ་ཇུས་མཉམ་ལས་རོགས་ཟླའི་འབྲེལ་བའི་ནང་དོན་སྔར་བས་ཕུན་སུམ་ཚོགས་སུ་འགྲོ་ཐུབ་ངེས་ཡིན་པའི་ཡིད་ཆེས་ཡོད།
(རྩོམ་པ་པོ་ནི་ཨུ་ཟ་བྷེ་ཁེ་སི་ཐན་དུ་བཅའ་སྡོད་ཀྲུང་གོའི་གཞུང་ཚབ་ཆེ་མོ་བ་ཅང་ཡན་ཡིན་པ)


text:
ཕྱི་ལོ་༡༩༥༩ བོད་ས་ཡོངས་རྫོགས་རྒྱ་ལག་ཏུ་ཤོར་ཏེ། བོད་མི་རིགས་ཀྱི་ལོ་རྒྱུས་ནང་ཆག་འཇིག་ཡ་ང་བྱུང་སྐབས། གཅེས་སྲོག་འབེན་ལ་བཞག་ནས་བོད་བསྟན་སྲིད་མིག་བཞིན་སྲུང་མཁན་དྭང་བླངས་དམག་ཟུར་ཨ་ཁུ་ངག་དབང་དགེ་འདུན་ལགས་སུ་བཅར་འདྲི་ཞུས།
དྲི་བ། ཁྱེད་རང་དྭང་བླངས་དམག་ནང་ཞུགས་པའི་ལོ་རྒྱུས་སྙིང་བསྡུས་ཤིག་ངོ་སྤྲོད་གནང་རོགས།
ལན། ༡༩༥༩ ལོའི་ཟླ་ ༣ ཚེས་ ༡༠ དགོང་མོར། རྒྱལ་བ་ཡིད་བཞིན་ནོར་བུ་མཆོག་ལྷ་སའི་ནོར་བུ་གླིང་ཁའི་ཕོ་བྲང་ནས་བྲོས་བྱོལ་དུ་ཕེབས་པའི་སྐབས་དེར། ང་སེ་ར་བ་དགོན་པའི་གྲྭ་བ་ཡིན། སྐབས་དེར་སྐྱ་སེར་ཕོ་མོ་དབྱེར་མེད་ཐོག་བོད་སྡེ་བ་གཞུང་གི་དམག་རོགས་དྭང་བླངས་དམག་ནང་ཞུགས་ཀྱི་འདུག ང་ཡང་དྭང་བླངས་དམག་ནང་ཞུགས་པ་ཡིན། ང་ཚོ་དྭང་དམག་སྐྱ་སེར་ ༨༠༠ ལྷག་ཡོད་པ་རེད། ང་ཚོ་ལྷ་ས་ནས་ལྷོ་ཁ་བརྒྱུད་རྨ་སྒོ་ལ་བརྒྱབ་སྟེ་རྒྱ་གར་ས་སྲུང་བར་འབྱོར་བ་རེད། ལམ་བར་གྱི་ཡར་ལུང་གཙང་འགྲམ་དུ། ང་ཚོས་བོད་སྡེ་བ་གཞུང་གིས་སྤྲད་པའི་མེ་མདའ་བཏོན་ཏེ་རྒྱ་དམག་ལ་ཁ་གཏད་བཅག་ནས་ཡོང་བ་ཡིན།
རྒྱ་གར་ས་ཐོག་ཏུ་འབྱོར་རྗེས། ང་ཚོས་མཚོན་ཆ་ཚང་མ་རྒྱ་གར་ས་སྲུང་ལ་རྩིས་འབུལ་ཞུས་པ་དང་། དེ་ནས་ང་ཚོ་མོན་རྟ་དབང་ལ་འབྱོར་བ་རེད། དེའི་ཕྱི་ཉིན་མ་སུ་རི་ལ་འབྱོར་བ་རེད། དེ་གར་རྒྱ་གར་གཞུང་དང་བོད་གཞུང་སྐུ་ཚབ་ཀྱི་གོ་སྒྲིག་འོག སྐྱབས་བཅོལ་བོད་མིའི་ཁང་པ་མི་གྲངས་བརྒྱ་རེ་ཤོང་པ་ཞིག་འདུག ང་ཚོ་སྡོད་ས་དེ་ཁང་ཨང་ ༣༩ རེད། ཟས་སོང་སོགས་རྒྱ་གར་གཞུང་ནས་གང་ལེགས་གནང་སོང་།
དེ་ནས་ཟླ་ ༢ ལྷག་ཙམ་ལ་རྒྱ་གར་གཞུང་དང་བཙན་བྱོལ་བོད་གཞུང་གཉིས་བཀའ་བསྡུར་གནང་མཐར། བོད་དམག་གྲངས་ ༧༠༠ ལྷག་ཡོད་པ་དེ་སྟོད་ལ་དྭགས་ཕྱོགས་སུ་འགྲོ་དགོས་པའི་བཀའ་ཕེབས་པ་རེད། ང་ཚོ་མེ་འཁོར་ནང་ཉིན་མཚན་ ༥ རིང་སོང་བ་ཡིན། དེ་ནས་པ་ཐན་ཀོ་ཊུ (Pathankot) རུ་ང་ཚོ་མེ་འཁོར་ལས་བབས་ཏེ་ཅམ་པ་ཆུ་ཁར་ཟླ་གཅིག་ལྷག་རིང་སྡོད་དགོས་བྱུང་།
ཉིན་ཞིག་ང་ཚོ་རྗ་མོ་ཀཱ་ཤཱི་མེར་ (J&K) ལ་འགྲོ་དགོས་པའི་བཀའ་ཕེབས་ཏེ་རླངས་འཁོར་ལ་བསྡད་ནས་སོང་ཡིན། ༡༩༦༠ ནང་སྟོད་ལ་དྭགས་ནས་ཡོང་བའི་བོད་དམག་རྣམས་ལ་བཀའ་ཕེབས་པ་ལྟར། ང་ཚོ་རྡེ་ར་ལྡུན་གྱི་དམག་ཁང་ཨང་ ༢༢་ (EST) ནང་ཡོང་བ་ཡིན། དེའི་ཕྱི་ཉིན་ང་ཚོ་ཚང་འཛོམས་ཀྱིས་བརྒྱ་ཤོག་ ༢༥ བཟོས་པ་རེད། དེ་ནས་ང་ཚོར་བརྒྱ་ཤོག་ ༢༥ (COY) མིང་ཐོགས་པ་དང་། དམག་སྦྱོང་གི་མགོ་བཙུགས་པ་རེད། དམག་སྦྱོང་གཙོ་བོ་ཞོགས་པར་ལུས་རྩལ་དང་། ཉིན་གུང་མེ་མདའ་དང་ཆུ་རྐྱལ། རི་བྲག་ལ་འཛེགས་པ། གནམ་མཆོངས་རྒྱག་པ་སོགས་རེད། ཕྱིས་སུ་སྐུའི་གཅེན་པོ་རྒྱལ་ལོ་དོན་འགྲུབ་དང་རྒྱ་གར་སྲིད་བློན་ནེ་རུ་གཉིས་བཀའ་མོལ་བྱུང་བ་བརྒྱུད། བོད་དམག་རྣམས་རྒྱ་གར་གཞུང་གི་སྟངས་འཛིན་དམག་ནང་བཞག་པ་རེད།
དྲི་བ། བཙན་བྱོལ་དུ་ཕེབས་སྐབས་༧གོང་ས་རྒྱལ་བ་རིན་པོ་ཆེ་མཆོག་ལ་སྲུང་སྐྱོབ་བྱེད་མཁན་དྭང་དམག་གཅིག་པུ་ཡིན་ནམ།
ལན། ང་ཚོ་དྭང་བླངས་དམག་གཅིག་པུ་མ་རེད། གྲྭ་བཞི་དམག་སྒར་གྱི་དམག་མི་ཆིག་སྟོང་དང་། རྒྱལ་རྩེ་དམག་སྒར་གྱི་དམག་མི་ལྔ་བརྒྱ་ལྷག རྒྱལ་བ་ཡིད་བཞིན་ནོར་བུ་མཆོག་གི་སྐུ་སྲུང་དམག་མི་ལྔ་བརྒྱ་ལྷག་ཡོད་པ་རེད། དེ་ཚོ་ཚང་མ་སྡེ་བ་གཞུང་གི་དམག་ཁོངས་རེད། ད་དུང་ཆུ་བཞི་སྒང་དྲུག་ཡོད་པ་རེད། དེའི་ནང་མདོ་དབུས་ཁམས་གསུམ་གྱི་དམག་མི་འདུས་ཡོད་པ་དང་། ཆུ་བཞི་སྒང་དྲུག་དམག་གིས་བོད་ཁུལ་དུ་སླེབས་པའི་རྒྱ་དམག་བཀག་པ་རེད། ཆབ་མདོ་ནས་རྒྱ་དམག་ལ་འཐབ་དུས། བོད་སྡེ་བ་གཞུང་གི་སྐྱ་སེར་དམག་མིའི་དམག་དཔོན་གྱི་འགན་ང་ཕོད་ངག་དབང་འཇིགས་མེད་ཀྱིས་ཁུར་ཡོད་འདུག རྒྱ་དམག་གིས་སེ་ར་དགོན་པའི་ནང་མེ་སྒྱོགས་བརྒྱབ་པ་དང་། དེའི་རྗེས་རྩེ་ཕོ་བྲང་ལ་མེ་སྒྱོགས་རྒྱག་དུས། སྡེ་བ་གཞུང་གིས་ང་ཚོ་སེ་ར་བྱེས་ལ་མདའ་དང་མེ་མདའ་ ༥༠ སྤྲད་པ་དང་། སེ་ར་སྨད་ལའང་དེ་ལྟར་སྤྲད་འདུག ཡིན་ནའང་། ང་ཚོར་མེ་མདས་མ་འདང་བས། ང་ཚོ་གྲྭ་བ་༨༠༠ ལྷག་རྩེ་ཕོ་བྲང་གི་ལྟག་སྒོ་བརྒྱུད་ནས་དམག་སྤྱི་ཁང་དུ་མེ་མདའ་ལེན་དུ་སོང་བ་ཡིན། སྐབས་དེར་ང་ཚོ་སེ་ར་སྤྱིའི་དམག་དཔོན་སེར་བྱེས་ཕྱག་མཛོད་བྱམས་པ་ལགས་དང་། སེར་སྨད་དམག་དཔོན་ངག་དབང་བསྟན་པ་ལགས་གཉིས་ཡིན་འདུག
རྩེ་ཕོ་བྲང་གི་མདུན་ཕྱོགས་སུ་རྒྱ་དམག་གི་དམག་སྒར་ཨང་བཞི་བཅུ་པ་ཡོད་པ་རེད། རྒྱ་དམག་གིས་རྒྱལ་བ་རིན་པོ་ཆེ་མཆོག་དམག་སྒར་ནང་ལྟད་མོར་ལྟ་རུ་ཕེབས་དགོས་ཞེས་དང་། རྒྱལ་བ་རིན་པོ་ཆེ་གཅིག་པུ་མ་གཏོགས། སྐུ་སྲུང་དང་མཚོན་ཆ་ཁྱེར་ཡོང་མི་ཆོག་ཅེས་ཐེངས་གསུམ་ལ་ཨུ་ཚུགས་བརྒྱབ་པ་རེད། ཡིན་ནའང་དེ་རྒྱ་དམག་གི་གཡོ་ཐབས་ཡིན་སྟབས། རྒྱལ་བ་རིན་པོ་ཆེ་ཁྱོན་ནས་ཕེབས་བཅུག་ཡོད་པ་མ་རེད།
རྒྱ་དམག་གི་དམག་དཔུང་གིས་བོད་སྡེ་བ་གཞུང་གི་མཛོད་ཁང་ཐོག་རྒྱལ་དར་བཙུགས་ཡོད་པ་དེ་དང་མཉམ་དུ་རྒྱ་ནག་གི་རྒྱལ་དར་འཛུགས་དགོས་ཞེས་བཙན་བཀའ་བཏང་བ་དང་། སྐབས་དེའི་སྲིད་ཚབ་དམ་པ་ཀླུ་ཁང་བས་རྒྱ་དཔོན་དེ་ལ། ཁྱེད་ཀྱིས་རྒྱ་ནག་གི་རྒྱལ་དར་ཐེངས་བརྒྱ་ལ་ཡར་སྒྲེང་ན། ངས་ཐེངས་བརྒྱ་ལ་མར་ལེན་ངེས་ཡིན་ཞེས་རྒྱ་ནག་གི་རྒྱལ་དར་འཛུགས་མ་བཅུག་པ་རེད། དེ་བས། རྒྱ་དཔོན་དེས་རྒྱལ་བ་རིན་པོ་ཆེའི་སྐུ་མདུན་དུ་ཡོང་སྟེ། ཀླུ་ཁང་བ་ཡག་པོ་མི་འདུག ཁོང་ཕྱིར་འཕུད་མ་བཏང་ན། ཕྱོགས་གཉིས་བར་འཁྲུག་འཛིང་ལང་གི་རེད་ཅེས་སྐྱོན་བརྗོད་བྱས་པ་རེད། དེ་ནས་རྒྱལ་བ་རིན་པོ་ཆེས་ཀླུ་ཁང་བར་དགོངས་པ་གནང་སྟེ། རྩོད་གླེང་ཞི་འདུམ་གནང་བ་རེད། དེ་ལྟར་བོད་སྡེ་བ་གཞུང་གི་གནས་སྟངས་ཛ་དྲག་ཆགས་པ་དང་། ཕྱི་ཚེས་ ༡༠ དགོང་མོར་རྒྱལ་བ་རིན་པོ་ཆེ་མཆོག་བཙན་བྱོལ་དུ་ཕེབས་དགོས་བྱུང་བ་རེད
དྲི་བ། བོད་དམག་གིས་དམག་འཁྲུག་རྒྱག་ས་གཙོ་བོ་གང་དག་ཡིན་པ་རེད།
ལན། ཡོངས་གྲགས་ལྟར་ ༡༩༦༢ ལོར་རྒྱ་དཀར་ནག་གཉིས་བར་མཐའ་མཚམས་རྩོད་གླེང་གི་དམག་འཁྲུག་ (Sino-Indian War) བྱུང་བ་རེད། སྐབས་དེའི་མཐའ་མཚམས་རྩོད་གཞི་གཙོ་བོ། ནུབ་ཀྱི་མག་མ་ཧན་ས་ཐིག་ (McMahon Lin) དང་། ཤར་གྱི་དབང་སྒྱུར་ངེས་ཅན་ས་ཐིག་ (Line of Actual Control) སོགས་ཡིན་འདུག
༡༩༦༢ ལོའི་རྒྱ་དཀར་ནག་གི་དམག་འཁྲུག་སྐབས། བོད་དམག་གིས། རྒྱ་ནག་གིས་བཙན་བཟུང་བྱས་པའི་མཐའ་མཚམས་ཁག་ཚང་མ་ཚུར་བླངས་པ་རེད། རི་ཆེན་ཐོ་འགག་སྐྱ་རི་དང་བོད་ཀྱི་ས་མཚམས་ཁམས་རྫ་ཡུལ་རྒྱབ་སྐྱབས་ཟམ་པ་བར་གྱི་ས་མཚམས་ཚང་མ་བོད་དམག་གིས་ཕྱིར་བླངས་པ་རེད།
༡༩༧༡ ལོར་བྷང་ལ་དྷེ་ཤཱིའི་དམག་འཁྲུག་ (Bangladesh War) བྱུང་བ་རེད། དེའི་ནང་ང་ཚོ་བོད་དམག་ ༤༥ ལྷག་གི་ཚེ་སྲོག་ཤོར་བ་དང་། བོད་དམག་ ༣༠༠ ལྷག་ལ་རྨས་སྐྱོན་ཕོགས་པ་རེད། སྐབས་དེར་བོད་དམག་གི་དམག་དཔོན་གཙོ་བོ་ཁམས་པ་རྒྱ་རྡོ་དོན་འགྲུབ་ཞུ་བ་ཁོང་རེད། ཁོང་སྐབས་དེའི་དམག་འཁྲུག་ནང་གྲོངས་པ་རེད།
༡༩༩༩ ལོར་ཀར་གྷལ་དམག་འཁྲུག་ (Kargil War) བྱུང་བ་རེད། དེའི་ནང་བོད་དམག་ ༣ འདས་གྲོངས་དང་། བོད་དམག་ ༣༠ ལྷག་ལ་རྨས་ཕོགས་པ་རེད། དམག་འཁྲུག་བྱུང་ས་དེ་སྟག་རི་ (Tiger Hill) ཞེས་པའི་རི་དེའི་སྒང་རེད། རི་མཐོན་པོ་ཞེ་དྲགས་ཡོད་པ་རེད། སྐབས་དེར་རྒྱ་གར་གྱིས་རྒྱ་ནག་ལ་མཐའ་མཚམས་རྩོད་གླེང་གི་དམག་འཁྲུག་བརྒྱབ་སྟེ་ཁྱོན་ནས་གླགས་འཁེལ་གྱི་ཡོད་པ་མ་རེད། ཡིན་ནའང་། དམག་འཁྲུག་སྔར་རྗེས་གཉིས་ནང་བོད་དམག་ལ་རྒྱལ་ཁ་ཐོབ་པ་རེད།
ཀར་གྷལ་དམག་འཁྲུག་སྐབས། ང་ཚོ་གྲོམ་གྲོམ་ཞེས་པའི་ས་ཆ་ནས་དམག་མི་བརྒྱ་ཤོག་གཅིག་ཕྱིན་པ་དང་། པ་ཀི་སི་ཐན་ས་མཚམས་དཱི་མར་དགའ་རི་ནས་ཐད་འཕུར་གནམ་གྲུའི་ནང་བུད་དང་། དེ་ནས་པ་ཀི་སི་ཐན་གྱི་གྲུ་ཁ་སྤྱི་ཏ་སྒང་ནས་གནམ་གྲུ་ལས་སར་མཆོངས་ཏེ་དམག་འཁྲུག་བརྒྱབ་པ་ཡིན། སྐབས་དེར་ང་ཚོ་བོད་དམག་རྣམས་ལ་རྒྱལ་ཁ་ཆེན་པོ་ཐོབ་པ་རེད།
ཡིན་ནའང་། རྒྱ་གར་གཞུང་གིས་ང་ཚོར་བོད་དམག་ཅེས་མི་འབོད་པར། མུ་ཏིག་དམག་ཅེས་ཟེར་གྱི་འདུག དེའི་རྒྱུ་མཚན་ག་རེ་རེད་ཟེར་ན། སྐབས་དེར་རྒྱ་ནག་གཞུང་གིས་རྒྱ་གར་ལ་རྡེ་ར་ལྡུན་དམག་སྒར་དེ་མེད་པ་བཟོས་པ་ཡིན་ན། ཕྱོགས་གཉིས་བར་བཟང་ཕྱོགས་ཀྱི་འབྲེལ་ལམ་ཡོང་གི་རེད་ཅེས་ཤོད་ཀྱི་ཡོད་འདུག
དེར་མ་ཟད། ཨ་རིའི་གསང་བའི་ལས་ཁུངས་ཀྱིས་བོད་དམག་ལ་རོགས་བྱེད་རྒྱུ་མཚམས་བཞག་པ་དེ་ཡང་། སྐབས་དེར་ཨ་རི་དང་ཨུ་རུ་སུ་གཉིས་གདོང་ཐུག་བྱུང་ཡོད་སྟབས། ཨ་རིས་རྒྱ་ནག་ལ་བརྟེན་ནས་ཨུ་རུ་སུར་ཁ་གཏད་གཅོག་འདོད་ཡོད་པས། ཨ་རིའི་གཞུང་གིས་རྒྱ་ནག་ལ་བསྟུན་ཤེས་བྱས་པ་རེད། སྐབས་དེར། ང་ཚོར་རྒྱལ་ཁ་ཐོབ་རྗེས། ང་ཚོས་བོད་ཡིག་དང་ཧིན་ཡིག རྒྱ་ཡིག་སོགས་ནང་ང་ཚོ་བོད་དམག་ཡིན་ཞེས་བྲིས་ཏེ་རྩིས་ངོས་གང་སར་སྦྱར་ཡིན། སྐབས་དེའི་བོད་དམག་ལ་ངོ་མ་སེམས་ཤུགས་ཞེ་དྲགས་ཡོད་པ་རེད།
གང་ལྟར་ང་ཚོ་བོད་དམག་རྣམས་ཀྱིས་ལུས་སྲོག་བློས་བཏང་སྟེ་དམག་འཁྲུག་བརྒྱབ་ཡོད་པ་རེད། ཉིན་རེའི་ཟ་འཐུང་དང་། ལག་ཆ་མེ་སྒྱོགས་མེ་མདའ་ཚང་མ་རྒྱབ་ལ་འཁུར་ནས་ཕྱིན་པ་ཡིན། རྒྱལ་བ་ཡིད་བཞིན་ནོར་བུ་མཆོག་གི་ཐུགས་རྗེའི་འོད་ཟེར་འོག བོད་མི་ཆོལ་ཁ་གསུམ་གྱི་དམག་མི་རྣམས་ཀྱིས་དཀའ་ལས་ཚད་མེད་བརྒྱབ་པའི་བཀའ་དྲིན་དེ་རྒྱ་གར་གཞུང་གིས་ཀྱང་བརྗེད་ཐབས་ཡོད་པ་མ་རེད་བསམ་གྱི་འདུག
༡༩༦༢ ལོ་ནས་བཟུང་། རྒྱ་གར་ནང་གི་བོད་དམག་རྣམས་སི་སྤི་གངས་རི་དང་རིལ་བ་རི། ཀར་གྷལ། སིམ་ལ་དང་ཕུ། སུམ་མདོ་དང་རུ་པ། དཀར་ཅན། མ་སི་ཏ་ར། རྟ་དབང་། ཐེམ་པོ། མོག་ཆུ་ཁ་སོགས་རྒྱ་བོད་ས་མཚམས་ཀྱི་རི་རྒྱུད་ཡོངས་ལ་ཆེད་གཏོང་བྱེད་ཀྱིན་ཡོད་པ་རེད། ང་ཚོས་བོད་ཀྱི་ས་མཚམས་དེ་དག་རྒྱ་ནག་གི་ལག་ནས་ཕྱིར་ལེན་དོན་གཙོ་བོ་རྒྱ་དམར་ལག་ནས་བོད་རྒྱལ་ཁབ་ཕྱིར་ལེན་པའི་ཆེད་དུ་རེད།
དྲི་བ། ཁྱེད་ཚོས་རྒྱ་བོད་ས་མཚམས་གང་ནས་ལམ་ཁ་བཟོས་པ་ཡིན།
ལན། ཕྱི་ལོ་ ༡༩༦༠ ནས་ ༡༩༦༣ བར་ང་ཚོ་བོད་དམག་རྣམས་ཀྱིས་ལ་དྭགས་ཀྱི་བླ་མ་གཡུ་རུ་དགོན་ནས་བོད་ཀྱི་ས་མཚམས་སྐྱིད་ཤོད་བར་དུ་ལམ་ཁ་བཟོས་པ་རེད། སྐབས་དེར་རྡེ་ར་ལྡུན་དམག་སྒར་བཙུགས་ཡོད་པ་མ་རེད། ༡༩༦༢ ལོའི་དམག་འཁྲུག་སྐབས་རྒྱ་གར་ཕམ་ཉེས་བྱུང་བ་རེད། དེའི་རྗེས། སྐུའི་གཅེན་པོ་རྒྱལ་ལོ་དོན་འགྲུབ་དང་སྲིད་བློན་ནེ་རུ་གཉིས་བཀའ་མོལ་བྱུང་སྟེ་རྡེ་ར་ལྡུན་དམག་སྒར་བཙུགས་པ་རེད། དེའི་སྔོན་ལ་སྐུའི་གཅེས་པོ་རྒྱལ་ལོ་དོན་འགྲུབ་ཀྱིས་སྲིད་བློན་ནེ་རུ་ལ་ང་ཚོར་སློབ་གྲྭ་དགོས་ཀྱི་འདུག་ཅེས་ཞུས་ཀྱང་། ནེ་རུ་ཡིས། ཁྱེད་རང་ཚོ་ང་ཚོའི་མགྲོན་པོ་ཡིན་པ་མ་གཏོགས། སློབ་གྲྭ་རྒྱག་པ་དེ་འདྲ་ཡོང་གི་མ་རེད་ཅེས་ཁས་ལེན་བྱས་ཡོད་པ་མ་རེད། སྐབས་དེར་རྒྱ་གར་དང་རྒྱ་ནག་གཉིས་སྤུན་མཆེད་ཡིན་ཞེས་ཤོད་ཀྱི་ཡོད་པ་རེད། དྲང་མོར་བཤད་ན། སྐབས་དེར་རྒྱ་གར་གྱིས་རྒྱ་ནག་ལ་ཞེད་སྣང་བྱེད་ཀྱི་ཡོད་པ་རེད།
ང་ཚོས་སྟོད་ལ་དྭགས་ནང་ལམ་ཁ་བཟོས་པའི་སྐབས་དེར། བོད་གཞུང་ནས་ང་ཚོར་ཉིན་གཅིག་གི་ཟས་ཐུན་གསུམ་ཏེ་མི་རེར་གྲོ་ཕོར་བ་གསུམ་རེ་སྤྲོད་ཀྱི་ཡོད་པ་རེད། སྡོད་ས་གུར་ཁ་ཤས་འདུག དམག་མི་རེ་འགར་གུར་མེད་པས། ལ་དྭགས་ཡུལ་མི་ཚོར་གནས་ཚང་གཡར་ནས་སྡོད་དགོས་བྱུང་། ང་ཚོས་ཞོགས་པའི་ཆུ་ཚོད་ ༩ ནས་དགོང་དྲོའི་ཆུ་ཚོད་ ༤ བར་ལམ་ཁ་བཟོས་པ་ཡིན། སྐབས་རེར་ཉིན་ཕྱེད་ཀར་ཟ་མ་རག་གི་མ་རེད། སོ་སོས་དཀའ་ལས་སྐྱོན་ནས་དངུལ་ཅུང་ཙམ་རེ་བསགས་ནས་འཚོ་སྣོན་བྱས་ཡིན། དམག་མི་རེར་དམག་གི་དོར་མ་གཉིས་རེ་མ་གཏོགས་མེད་པ་དང་། དོར་མ་རལ་ནས་སྐབས་རེར་རྩྭ་རས་གྱོན་དགོས་བྱུང་།
ཕྱིས་སུ་བོད་དམག་མང་པོ་ཞིག་གཞིས་ཆགས་ཁག་ཏུ་བཏང་བ་རེད། ཡིན་ནའང་། སྐབས་དེའི་དྭང་དམག་མང་ཆེ་བ་རྒྱ་གར་ནང་གཞིས་སྡོད་བྱེད་པའི་བསམ་བློ་ཡོད་པ་མ་རེད། ཁོ་ཚོ་གང་མགྱོགས་ཕྱིར་བོད་ལ་ལོག་འདོད་ཡོད་པ་རེད། དང་ཐོག་ང་ཚོས་མཐའ་མཚམས་ནས་རྒྱ་དམག་ལ་ཁ་གཏད་བཅགས་ནས་བསྡད་ཡོད་ཚེ། སྐབས་དེར་ང་ཚོས་རྒྱ་དམག་བདའ་ཐུབ་ཡོད་ངེས་རེད། གང་ཡིན་ཟེར་ན། སྐབས་དེར་བོད་དམག་གཅིག་གིས་རྒྱ་དམག་བཅུ་ཕམ་ཉེས་གཏོང་བའི་ནུས་སྟོབས་དང་སེམས་ཤུགས་ཡོད་པ་རེད། ལྷག་པར་དུ་སྐབས་དེར་རྒྱ་དམག་བོད་མཐོ་སྒང་དུ་ཡོང་ནས་གནམ་གཤིས་དང་ཁོར་ཡུག་མ་འཕྲོད་པའི་དཀའ་ངལ་ཞེ་དྲགས་འཕྲད་ཡོད་པ་རེད། རྒྱ་དམག་མང་པོ་ཤི་རེད། ཡིན་ནའང་། སྐབས་དེར་ང་ཚོས་རྒྱ་དམག་བདའ་ཐུབ་ཡོད་པ་མ་རེད།
དྲི་བ། ད་ལྟ་བཙན་བྱོལ་ནང་བོད་དམག་རྙིང་པ་ག་ཚོད་འདུག
ལན ཉེ་སྔོན་བོད་སྡེ་བ་གཞུང་ལ་དམག་ག་ཚོད་ཡོད་མེད་དགའ་ལྡན་ཕོ་བྲང་གིས་མིང་ཐོ་ཞིག་བླངས་པ་རེད། ང་ཚོ་དེའི་ཁོངས་སུ་ཡོད་པ་མ་རེད། ད་ལྟ་ཕལ་ཆེར་ ༥༠ ནས་ ༦༠ ཙམ་མ་གཏོགས་ཡོད་རྒྱུ་མ་རེད། དང་ཐོག་ང་ཚོ་དྭང་བླངས་དམག་རྙིང་ ༨༠༠ ལྷག་ཡོང་བ་རེད། ད་ལྟ་འདི་གར་ཡོད་པ་ཕལ་ཆེར་ ༣༠༠ ནས་ ༤༠༠ མ་ཟིན་ཙམ་འདུག ཚུར་རྒྱ་གར་ནང་སླེབས་ནས་རྡེ་ར་ལྡུན་དམག་སྒར་ནང་འཛུལ་མཁན་གྲས་སུ། བོད་ནས་ཡོང་མཁན་དམག་རྙིང་དང་གསར་དུ་ཞུགས་མཁན་དམག་གསར་གཉི་ག་ཡོད་པ་རེད།
དྲི་བ། སྐབས་དེར་རྡེ་ར་ལྡུན་དམག་སྒར་ཨང་ ༢༢ ནང་བོད་དམག་ག་ཚོད་ཡོད་པ་རེད།
ལན། རྡེ་ར་ལྡུན་དམག་སྒར་ནང་བོད་དམག་བརྒྱ་ཤོག་ ༥༠ མ་ཟིན་ཙམ་ཡོད་པ་རེད། བརྒྱ་ཤོག་རེ་རེའི་ནང་དམག་མི་ ༡༢༢ རེ་ཡོད་པ་རེད། སྐབས་དེར་ང་རང་བརྒྱ་ཤོག་ ༢༥ ནང་ཡོད། ད་ལྟ་རྒྱ་གར་དམག་ཁོངས་སུ་ཕལ་ཆེར་བོད་དམག་ ༣༠༠༠ ནས་ ༤༠༠༠ བར་ཡོད་འདུག
དྲི་བ། བོད་མིའི་སྒྲིག་འཛུགས་ནང་སྲིད་ཀྱི་འཚོ་སྣོན་རོགས་སྐྱོར་འོག་ཚུད་པའི་དམག་ཟུར་དཀའ་ངལ་ཅན་ག་ཚོད་ཡོད་པ་རེད།
ལན། དེའི་གནས་ཚུལ་ངས་གསལ་བོར་ཞུ་ཆོག བཀའ་ཤག་གི་གོ་སྒྲིག་འོག ༡༩༧༧ ནས་ ༡༩༧༨ བར་དེ་ལ། ང་ཚོ་དྭང་ཟུར་གཅིག་དང་། ནང་སྲིད་ཀྱི་མི་གཅིག བདེ་དོན་གྱི་མི་གཅིག བདེ་སྲུང་གི་མི་གཅིག་བཅས་མི་ ༤ བཙན་བྱོལ་བོད་མི་འདུས་སྡོད་ས་གནས་ཁག་ནང་ཕྱིན་ཏེ། བོད་དམག་རྙིང་པ་དཀའ་ངལ་ཅན་རྣམས་ལ་ལྟ་ཞིབ་བྱས་པ་རེད། ཡིན་ནའང་། མི་བཞི་དེས་ལྟ་ཞིབ་བྱས་པ་བརྒྱུད། ས་གནས་ཁག་ཏུ་བོད་དམག་རྙིང་པ་དཀའ་ངལ་ཅན་མང་པོ་ཡོད་པའི་མིང་ཐོ་དེ་གཞུང་ལ་ཕུལ་སྐབས། གཞུང་གིས་མིང་ཐོ་མང་དྲགས་འདུག་ཅེས་ངོས་ལེན་བྱས་ཡོད་པ་མ་རེད། དེ་སྔོན་ནས་དམག་རྙིང་གི་མིང་ཐོའི་ནང་ཡོད་མཁན་ཚོར་འཚོ་སྣོན་རོགས་དངུལ་ཕྲན་བུ་རག་གི་ཡོད་ཀྱང་། བར་ལམ་ཞིག་ལ་འཚོ་སྣོན་རོགས་དངུལ་དེ་ཆད་པ་རེད། སྐབས་དེར་དུས་བབ་གསར་འགོད་པ་པདྨ་མཚོས་ནང་སྲིད་ལས་ཁུངས་ལ་དེའི་སྐོར་འདྲིརྩད་བྱས་རྗེས་ཡང་བསྐྱར་འཚོ་སྣོན་རོགས་དངུལ་དེ་རག་ཡོད་པ་དང་། ད་ལྟ་དྭང་ཟུར་བདག་པོ་མེད་མཁན་ལ་ཟླ་རེར་ཧིན་སྒོར་ཆིག་སྟོང་དང་། ཁྱིམ་ཚང་ཡོད་མཁན་ཚོར་ཟླ་རེར་ཧིན་སྒོར་བདུན་བརྒྱ་སྤྲོད་ཀྱི་འདུག ནང་སྲིད་ནས་ང་ཚོར་པར་བརྒྱབ་པ་དང་ལོ་རྒྱུས་མདོར་བསྡུས་བྲིས་ཏེ་ཕྱི་རྒྱལ་ཁག་ནས་ང་ཚོའི་འཚོ་སྣོན་རོགས་དངུལ་གྱི་སྦྱིན་བདག་འཚོལ་གྱི་ཡོད་ཟེར། དེ་བརྟན་པོ་མི་འདུག འཚོ་སྣོན་རོགས་དངུལ་དེ་ཙམ་གྱིས་ང་ཚོའི་ཉིན་རེའི་འཚོ་གནས་ལ་འདང་ཐབས་མེད་པས། བར་ལམ་ནས་ངས་གཟའ་ཟླ་བར་མེག་གྷན་གྱི་མ་ཎི་འཁོར་ཁང་གི་འགྲམ་དུ་གྱོན་གོས་རྙིང་པ་འཚོང་ནས་ཉིན་རེའི་འཚོ་དངུལ་ཕྲན་བུ་ལོན་ཐབས་བྱེད་ཀྱི་ཡོད། དེ་སྔོན་ང་ཚོ་དྭང་ཟུར་སྐྱིད་སྡུག་ཚོགས་པའི་ཁོངས་སུ་དམག་ཟུར་རྒས་འཁོགས་དཀའ་ངལ་ཅན་ ༥༠༠ ཏག་ཏག་ཡོད། ད་ལྟ་ཕལ་ཆེར་ ༣༠༠ ཙམ་འདུག མང་ཆེ་བ་གྲོངས་ཚར་རེད། གཟའ་ཟླ་བ་དང་མིག་དམར་ཉིན་ང་ཚོ་དྭང་ཟུར་སྐྱིད་སྡུག་ཚོགས་པ་ཚོགས་ནས་དྭང་ཟུར་རྒས་འཁོགས་དཀའ་ངལ་ཅན་ཚོའི་གནས་སྟངས་ལ་གོ་བསྡུར་དང་རྒྱུས་ལོན་བྱེད་ཀྱི་ཡོད། དེ་སྔོན་ང་ཚོས་གཞུང་ལ་ང་ཚོ་བོད་སྤྱི་པའི་དོན་ལ་དམག་རྒྱག་ཏུ་ཕྱིན་པ་མ་གཏོགས། གུང་ཁྲན་ཏང་གི་ཆེད་དུ་དམག་རྒྱག་ཏུ་ཕྱིན་པ་མིན་ཞེས་ཡང་ཡང་ཞུས་པར་བརྟེན་ནས། དམག་ཟུར་རྒས་འཁོགས་དཀའ་ངལ་ཅན་ ༢༠ ཙམ་རྒས་གསོ་ཁང་ཁག་ཅིག་ནང་ཚུད་པ་རེད། ད་དུང་དྭང་ཟུར་རྒས་འཁོགས་དཀའ་ངལ་ཅན་མང་པོ་ཞིག་ལྷག་བསྡད་ཡོད་པ་རེད། བདག་པོ་ཡོད་པ་མ་རེད།
དྲི་བ། ཁྱེད་ཚོར་རྒྱ་གར་གཞུང་གི་དམག་ཟུར་རྒས་ཕོགས་རག་གི་ཡོད་པ་རེད་དམ།
ལན། ང་ཚོའི་སྐབས་ཀྱི་བོད་དམག་ཟུར་བ་ཚང་མར་རྒས་ཕོགས་ཡོད་པ་མ་རེད། ང་ཚོའི་རྗེས་ཀྱི་བོད་དམག་རྒས་ཡོལ་ཚོར་རག་གི་འདུག སྤྱིར་རྒྱ་གར་གྱི་དམག་ཁྲིམས་ནང་། དམག་ནང་ལོ་ ༡༤ བསྡད་རྗེས། རྒས་ཕོགས་རག་གི་ཡོད་པ་རེད། ཡིན་ནའང་། ང་ཚོའི་སྐབས་ཀྱི་དམག་ཟུར་ཚོར་རག་གི་མི་འདུག སྔོན་ཆད་བོད་དམག་གི་དམག་སྦྱོང་དང་འགྲོ་གྲོན་མང་ཆེ་བ་ཨ་རིའི་གསང་བའི་ལས་ཁུངས་ནས་གཏོང་གི་ཡོད་པ་རེད། ཕྱིས་སུ་ལས་གཞི་དེ་མཚམས་བཞག་རྗེས། བོད་དམག་གི་ཟ་མ་དང་གོན་པ་ཚང་མ་རྒྱ་གར་གཞུང་གིས་གཏོང་གི་ཡོད་པ་རེད། སྐབས་དེར་ཨ་རིའི་སྲིད་འཛིན་རེ་ཆར་ཊི་ནེ་ཁི་སོན་ (Richard Nixon) ཡིན་པ་རེད། ཁོས་རྒྱ་ནག་ལ་བསྟུན་ཤེས་ཞེ་དྲགས་བྱས་ཡོད་པ་རེད།
དྲི་བ། ཁྱེད་རང་གི་མི་ཚེ་ལོ་རྒྱུས་མདོར་བསྡུས་ཤིག་ངོ་སྤྲོད་གནང་རོགས།
ལན། ང་ད་ལོར་ལོ་ ༨༠ ཡིན། ཕ་ཡུལ་ལྷོ་ཁ་རྩེད་ཐང་གི་བསམ་ཡས་ས་ཆ་ནས་ཡིན། ལོ་བརྒྱད་ཀྱི་སྟེང་གྲྭ་བ་བཟོས་ཏེ་སེ་ར་དགོན་གྱི་ཆོས་སྒོར་ཞུགས་པ་ཡིན། ནང་ལ་ནུ་བོ་གཅིག་དང་སྲིང་མོ་གཅིག་བཅས་སྤུན་མཆེད་གཉིས་ཡོད། ང་བོད་སྡེ་བ་གཞུང་གི་དམག་རོགས་དྭང་བླངས་དམག་ནང་ཞུགས་དུས། རང་ལོ་ ༢༡ ཡིན།
༡༩༨༧ ལོར་ང་རྒྱ་གར་དམག་ཁོངས་ནས་བུད་དེ་མལ་ཆས་ཁུར་ནས་དྷ་རམ་ས་ལར་ཡོང་བ་ཡིན། ཉིན་ཁ་ཤས་རིང་ངོ་ཤེས་གྲོགས་པོ་ཞིག་གི་ནང་ལ་བསྡད་ཡིན། དམག་ཁོངས་ནས་འབུད་དུས། ང་ལ་སྒོར་སྟོང་ཕྲག་ ༢༠ ཙམ་སྤྲད་སོང་། དེའི་རྗེས་མཉམ་ལས་ཀྱི་ཁང་པ་འདི་གཡར་ནས་བསྡད་ཡིན། ཟླ་རེའི་ཁང་གླ་སྒོར་ ༥༠༠ ཙམ་རེད། ཁང་པ་ནག་ཁུང་འདིའི་ནང་ང་ལོ་ངོ་ ༣༠ རིང་བསྡད་ཡིན། དམག་ཁོངས་ནས་འབུད་དུས་ང་ལོ་ ༥༥ རེད། མིའི་ལུང་པར་བགྲེས་པོ་ཞིག་གིས་ཁྱིམ་ཚང་སྐྱོང་ཐུབ་རྒྱུ་ཁག་པོ་རེད། དེ་བས་ཁྱིམ་ཐབ་འཛིན་འདོད་མ་བྱུང་།
ཕྱིས་སུ་སྣེ་ལེན་ཁང་ལ་ཚོང་ཁང་ཞིག་ཡོད་པ་དེའི་ནང་ཚོང་རྒྱག་གི་ཞབས་ཞུ་ལོ་ ༧ རིང་ཞུས་ཡིན། སྐབས་དེར་ང་ལ་ཟླ་རེའི་གླ་ཕོགས་སྒོར་ ༣༥༠༠ སྤྲད་པ་རེད། ངས་དངུལ་དེ་ཅུང་ཙམ་བསགས་རྗེས། ༡༩༩༤ ལོར་བོད་ལ་གཉེན་འཕྲད་དུ་ཕྱིན་ནས་བོད་ནང་ཟླ་ ༦ རིང་བསྡད་ཡིན།
ཡིན་ནའང་། ང་རང་ཆུང་དུས་ནས་རྒྱལ་བ་ཡིད་བཞིན་ནོར་བུ་མཆོག་གི་གཟིགས་སྐྱོང་འོག་འཚར་ལོངས་བྱུང་བ་ཡིན་སྟབས། ང་བོད་ནང་ནས་སྡོད་ཐབས་མི་འདུག ནང་མི་ཚོས་ང་རང་ཕྱིར་རྒྱ་གར་ལ་མ་འགྲོ ཡུལ་ནས་སྡོད་དང་། ཁྱེད་ཀྱིས་ལས་ཀ་གང་ཡང་ལས་མི་དགོས། སྐྱིད་པོ་བྱས་ནས་སྡོད་ཅེས་བཤད་ཀྱང་། ངས་ཨུ་ཚུགས་བརྒྱབ་ནས་ཕྱིར་རྒྱ་གར་ལ་ཡོང་བ་ཡིན། ང་རང་རྒན་འཁོགས་ཆགས་ཀྱང་། ད་དུང་བོད་བསྟན་སྲིད་ཀྱི་ཆེད་དུ་སེམས་ཤུགས་ཆགས་ཀྱི་མི་འདུག བོད་ནས་ཕྱིར་ཐོན་རྗེས། ང་དྭང་ཟུར་སྐྱིད་སྡུག་གི་རྒྱུན་ལས་ལོ་ ༣ རིང་བྱས་པ་ཡིན། ད་ཆར་ང་དྭང་ཟུར་སྐྱིད་སྡུག་གི་ཚོགས་མི་ཡིན། འདི་གར་ང་ལ་གཉེན་ཉེ་གཅིག་ཀྱང་མེད། ང་ཤི་རྗེས་དྭང་ཟུར་སྐྱིད་སྡུག་གིས་ངའི་ཕུང་པོ་མེར་སྲེག་གི་རེད། སེམས་ཁྲལ་མི་འདུག ཡིན་ནའང་། དེ་རིང་ཁ་སང་ང་ཚོའི་སྤྱི་ཚོགས་ནང་བོད་མི་ཆིག་སྒྲིལ་མེད་པ་དེ་ལ་ང་རང་སེམས་ཤུགས་ཆགས་ཀྱི་འདུག སེམས་པ་སྐྱོ་བོ་ཡོང་གི་འདུག
དེ་མིན། ངའི་འཚོ་གནས་སྐྱོ་བོ་ཡིན་ཡང་། རྒྱལ་བ་ཡིད་བཞིན་ནོར་བུ་མཆོག་བཞུགས་པས། ངའི་སེམས་པ་སྐྱིད་པོ་བྱས་ནས་བསྡད་ཡོད། ཡིན་ནའང་རྒྱལ་བ་ཡིད་བཞིན་ནོར་བུ་མཆོག་དགུང་ལོ་བགྲེས་སྟབས། སེམས་ཁྲལ་ཆེན་པོ་འདུག ནངས་དགོང་གཉི་གར་ང་གཙུག་ལག་ཁང་ལ་སྐོར་བར་འགྲོ་གི་ཡོད། ང་ཚོ་དམག་འཁྲུག་ནང་ཞུགས་ནས་ཉེས་པ་ཆེན་པོ་བསགས་ཡོད་པ་རེད།
གོང་ཞུས་རྒྱ་དཀར་ནག་གི་མཐའ་མཚམས་དམག་འཁྲུག་སྐབས། ང་ཚོ་བོད་དམག་གིས་རང་སྲོག་འབེན་ལ་བཞག་ནས་དཀའ་ལས་ཞེ་དྲགས་བརྒྱབ་པ་རེད། དེ་རྒྱ་གར་གཞུང་གིས་ཀྱང་གསལ་བོར་ཧ་གོ་ཡི་ཡོད་པ་རེད། རྒྱ་གར་གཞུང་གིས་ང་ཚོར་རྒས་ཕོགས་མ་སྤྲད་པ་དེ་དངོས་གནས་རྒྱ་གར་གཞུང་ངོ་ཚ་དགོས་པ་ཞིག་ཆགས་ཀྱི་ཡོད་པ་རེད།
ང་རང་ལ་ཆ་བཞག་པ་ཡིན་ན། ༡༩༦༢ ནས་ ༡༩༨༧ བར་ཏེ་ལོ་ངོ་ ༢༥ རིང་རྒྱ་གར་དམག་ཁོངས་ནས་དཀའ་ལས་ཞེ་དྲགས་བརྒྱབ་པ་ཡིན། རྡེ་ར་ལྡུན་དམག་སྒར་གྱིས་ང་ཚོ་དམག་ཁོངས་ནས་བུད་པའི་ལོ་ཁ་ཤས་རིང་། ང་ཚོར་ཆང་དང་ཟས་རིགས་སོགས་དམག་སྒར་སོ་སོར་བཏང་བ་དང་། དེའི་རྗེས་ནས་དམག་མིའི་ཚོང་ཁང་ནང་བཅའ་ལག་ཉོས་ན་རིན་གོང་ཕྱེད་བཅག་ཡིན་པའི་འཛིན་བྱང་ཞིག་སྤྲད་སོང་། དང་ཐོག་ངས་དམག་སྒར་ནས་བཏང་བའི་ཟས་རིགས་དང་ཆང་རག དེ་མིན་འཛིན་བྱང་ཐོག་ནས་བཅའ་དངོས་ཙག་ཙིག་རིན་གོང་ཁེ་བོའི་ཐོག་ནས་ཚུར་ཉོས། དེ་ནས་ཕར་བཙོང་སྟེ་འཚོ་དངུལ་ཕྲན་བུ་བསགས་ནས་ཉིན་རེའི་འཚོ་བའི་འགྲོ་གྲོན་ལ་བཏང་ཡིན། སྐབས་དེའི་དམག་དཔོན་ཡག་པོ་ཡོད་པ་རེད། དེ་མིན་སོ་སོའི་ངོས་ནས་དཀའ་ལས་བརྒྱབ་ནས་འཚོ་བ་སྐྱེལ་རྒྱུ་མ་གཏོགས། ང་ཚོར་རྒྱ་གར་དམག་གཞུང་གི་རྒས་ཕོགས་རག་གི་ཡོད་པ་མ་རེད། གལ་ཏེ་བོད་གཞུང་གིས་རྒྱ་གར་གཞུང་ལ་ང་ཚོ་བོད་དམག་རྙིང་པ་ཚོར་རྒས་ཕོགས་སྤྲོད་རོགས་ཞུས་ཚེ། ནུས་པ་འཐོན་གྱི་རེད། ཡིན་ནའང་བོད་གཞུང་གིས་དེ་ལྟར་ཞུས་མི་འདུག
ཕྱི་ལོ ༢༠༡༥ ལོར་ངས་ལག་པ་ཐལ་མོ་སྦྱར་ནས་བོད་མི་མང་སྤྱི་འཐུས་ཚོགས་གཞོན་ཨ་ཅཱརྱ་ཡེ་ཤེས་ཕུན་ཚོགས་མཆོག་ལ་སྙན་ཞུ་ཞིག་ཕུལ་ཏེ། རྒྱ་གར་དམག་གཞུང་ལ་ང་ཚོ་དམག་ཟུར་ཚོར་རྒས་ཕོགས་སྤྲོད་རོགས་ཞེས་ཞུ་རོགས་ཞུས་པ་ཡིན། ཕྱིས་སུ་ཁོང་གིས་ལྡི་ལིར་ཡོད་པའི་རྒྱ་གར་དམག་མིའི་ལས་ཁུངས་ལ་ཞུས་ཡོད་ཀྱང་། སྤྲོད་རྒྱུ་ཡིན་མིན་གསལ་ཁ་མི་འདུག་ཟེར། དེའི་རྗེས་ནས་བརྡ་ལན་གང་ཡང་འབྱོར་མ་སོང་།
སྔོན་ཆད་ལམ་ཁ་བཟོས་པའི་སྐབས་དེར། རྒྱལ་བ་ཡིད་བཞིན་ནོར་བུ་མཆོག་ལ་ཕེབས་འཁོར་ཡོད་པ་མ་རེད། ང་ཚོ་དམག་མི་ཚོས་དངུལ་ཅུང་ཙམ་ཐོབ་པ་དེ་བསགས་ནས་ཁོང་ལ་ཕེབས་འཁོར་ཉོས་ཡིན། དེ་མིན་ད་ལྟའི་སྤྱི་འཐུས་ལྷན་ཁང་མདུན་གྱི་མཆོད་རྟེན་བཞེངས་སའི་ས་དེ་ཡང་ང་ཚོས་གསོག་དངུལ་ཕུལ་ནས་ལས་པ་རེད། དཔེ་མཛོད་ཁང་གི་ལྕགས་ཀྱི་དཔེ་སྒྲོམ་དེ་ཚོ་ཡང་ང་ཚོ་དྭང་ཟུར་དམག་གིས་ཞལ་འདེབས་སུ་ཕུལ་བ་སོགས་ང་ཚོས་སོ་སོའི་མི་ཚེ་ཧྲིལ་པོ་བློས་བཏང་སྟེ་བོད་མི་རིགས་དང་། བོད་བསྟན་སྲིད་ཆེད་དཀའ་ལས་བརྒྱབ་ཡོད། ཡིན་ནའང་ད་སྐབས་སྤྱི་ཚོགས་ནང་ང་ཚོར་ཁ་རྡུང་གཏོང་གི་ཡོད་པ་རེད། ཉེ་ལམ་སྤྱི་འཐུས་ཀྱི་ཕྱོགས་ཕེབས་སྐབས།སྤྱི་འཐུས་མཁན་པོ་ཀ་བྲག་དངོས་གྲུབ་བསོད་ནམས་ཀྱིས་ང་ཚོར་དོན་ཚན་བཞིའི་ཐོག་ནས་སྐྱོན་བརྗོད་བྱས་འདུག་པ་གོ་བྱུང་། སྐད་ཆ་དེ་གོ་ནས་ང་རང་སེམས་ཤུགས་ཆགས་སོང་། ངོ་མ་སེམས་ཕམ་པོ་བྱུང་། གལ་ཏེ་ཁོང་ལ་བསམ་ཚུལ་ག་རེ་ཡོད་ན། ང་ཚོ་དྭང་ཟུར་སྐྱིད་སྡུག་ལ་བཤད་ན་འགྲིག་གི་རེད། དེ་མིན་སྤྱི་ཚོགས་སྟེང་རྙོག་ཟིང་དེ་འདྲ་བཟོ་དགོས་པ་མི་འདུག ང་ཚོ་དམག་ནང་ཞུགས་ནས་བོད་བསྟན་སྲིད་ལ་ཕན་ཐོགས་ག་རེ་བྱུང་ཡོད་མེད་དེ་ལོ་རྒྱུས་ཀྱིས་བདེན་དཔང་ར་སྤྲོད་བྱེད་ཀྱི་རེད། དེ་མིན་གང་བྱུང་ཁ་བཏང་ན་ཡག་པོ་མི་འདུག གཙོ་བོ་ང་ཚོ་ཚང་མ་ཆིག་སྒྲིལ་ཡོང་དགོས་པ་གལ་ཆེན་པོ་རེད།
གསར་འགོད་པ། པདྨ་རྒྱལ།


text:
བཀའ་ཤག་སྐབས་བཅོ་ལྔ་པའི་སྲིད་སྐྱོང་དང་སྐབས་བཅུ་དྲུག་པའི་བོད་མི་མང་སྤྱི་འཐུས་ཀྱི་འོས་བསྡུའི་ལས་རིམ་འགྲོ་བཞིན་པའི་སྐབས་འདིར། ཆོལ་ཁ་གསུམ་ནང་སྤྱི་འཐུས་འོས་མིར་བཞེངས་མཁན་མང་དག་ཅིག་འབྱུང་བཞིན་ཡོད་སྟབས། འདི་གའི་གསར་ཁང་གིས་སྤྱི་འཐུས་ལས་ཐོག་མ་ཡིན་པའི་ཆོལ་ཁ་རེ་རེའི་འོས་མི་གསར་པ་དག་ལ་བཅར་འདྲིའི་ལས་རིམ་ཞིག་འགྲོ་བཞིན་ཡོད་པ་ལྟར། འདིར་མདོ་སྨད་སྤྱི་འཐུས་འོས་མི་སྙན་ཐར་ལགས་སུ་བཅའ་འདྲི་ཞུས།་་་
བོད་ཀྱི་དུས་བབ་གསར་ཁང་ཡུ་རོབ་ནང་སྐོར་སྐྱོད་དང་བསྟུན་ཏེ་ཧྥ་རན་སིའི་རྒྱལ་ས་ཕ་རེ་སིའི་གྲོས་ཚོགས་སྤྱི་གླིང་དུ། དུས་བབ་རྩོམ་སྒྲིག་པ་དོན་འགྲུབ་བཀྲ་ཤིས་དང་ས་གནས་གསར་འགོད་པ་ཟླ་བ་ཚེ་རིང་གཉིས་ཀྱིས་རྒྱལ་སྤྱིའི་བོད་རིག་པའི་ལྷན་ཚོགས་ཀྱི་ཚོགས་གཙོ་ཟུར་བ་དང་བོན་གྱི་ལོ་རྒྱུས་མཁས་པ་མཁར་རྨེའུ་བསམ་གཏན་རྒྱལ་མཚན་མཆོག་ལ། རྒྱལ་སྤྱིའི་བོད་རིག་པའི་ད་ལྟའི་གནས་སྟངས་དང་གཡུང་དྲུང་བོན་སོགས་ཀྱི་སྐོར་ལ་བཅར་འདྲི་ཞུས།་་་
རྩོམ་པ་པོ་ཁྲིན་ཀན་ཀྲོང་ (Chan Koonchung) ལགས་ཀྱིས་ཉེ་ལམ་  > (The Second Year of Jianfeng) ཞེས་པའི་ལོ་རྒྱུས་བརྩམས་སྒྲུང་ཞིག་བྲིས་ཡོད་པའི་ཐད། གསར་འགོད་པ་ཁེར་སི་ཊན་ཊ་ཊི་ལའོ། (Kirsten Tatlow)ལགས་ཀྱིས་བཅར་འདྲི་ཞུས་ཡོད།་་་
དང་བླངས་སྤྱི་ཚོགས་ཞབས་ཞུ་མ་ཨ་ཅག་ཚེ་རིང་སྒྲོལ་དཀར་ལགས་ཀྱིས་རྒྱ་གར་བྱང་ཁུལ་དུ་ཡོད་པའི་གྲོང་ཁྱེར་ཅན་དྷི་སྒར་དུ། ལོ་ངོ་ ༢༠ མ་ཟིན་ཙམ་གྱི་རིང་ནད་པ་ཁྲི་སྟོང་བརྒལ་བར་སྨན་པར་བསྟེན་གཏུག་ལ་རོགས་རམ་དང་། བདག་མེད་ཉམ་ཐག་གི་ནད་པ་མང་པོར་རོགས་དངུལ་འཚོལ་ཐབས་དང་ནད་གཡོག་བྱེད་པ་སོགས་རོགས་རམ་ཧ་ཅང་ལེགས་པོ་གནང་བཞིན་ཡོད་སྟབས། ་་་
འདི་ག་བོད་ཀྱི་དུས་བབ་གསར་ཁང་གིས་སྐབས་བཅུ་དྲུག་པའི་སྤྱི་འཐུས་འོས་མིར་བཞེངས་མཁན་གསར་པ་རྣམས་ལ་ཆེད་འདོན་བཅར་འདྲིའི་ལས་རིམ་ཞིག་འགྲོ་བཞིན་ཡོད་པ་ལྟར། ཐེངས་འདིར་དྷ་སར་གནས་སྡོད་མདོ་སྨད་ཆོལ་ཁའི་སྤྱི་འཐུས་འོས་མི་བསྟན་པའི་དངོས་གྲུབ་ལཊ་སུ་བཅར་འདྲི་ཞུས་ཡོད།་་་
སྐབས་ ༡༦ པའི་དབུས་གཙང་སྤྱི་འཐུས་འོས་མི་གསར་པ་ལྷག་པ་ཚེ་རིང་ལགས་ཀྱིས་ཁོང་དབུས་གཙང་སྤྱི་འཐུས་ལ་ལངས་ཏེ་ཞབས་འདྲེན་མ་ཞུ་བ་ཞིག་དང་། སྔ་ཕྱི་བར་གསུམ་དུ་བོད་མི་སྤྱི་བོ་གནམ་བསྟན་ལ་ཕན་པའི་ལས་ཀ་ཞིག་བསྒྲུབ་ཐུབ་པའི་རེ་བ་དང་ཡིད་ཆེས་བྱས་ནས་ལངས་པ་ཡིན་སྐོར་བརྗོད་བྱུང་།་་་
གླིང་མཆོག་སྤྲུལ་རིན་པོ་ཆེ་ནི་བོད་བརྒྱུད་ནང་བསྟན་ཁྲོད་ཀྱི་གོ་ཐོབ་གུས་བརྩི་ཆེན་པོ་ཡོད་པའི་བླ་མ་ཞིག་ཡིན། ཁོང་རླངས་འཁོར་བརྡབ་སྐྱོན་འོག་ཞབས་ལ་སྐྱོན་བྱུང་རྗེས། སྨན་བཅོས་ནང་ཡང་རྒྱུན་ལྡན་བཞིན་ཕེབས་པ་མ་ཐུབ་པའི་སྐུ་ངལ་བྱུང་སྐོར་ལ་བཅར་འདྲི་ཞུས་པར། ཁོང་གིས་དབང་པོའི་ནུས་པ་ཉམས་པ་ཚོའི་རིན་ཐང་གོང་འཕེལ་བཏང་དགོས་ན་དང་པོ་མི་མང་གི་གོ་རྟོགས་གོང་འཕེལ་གཏོང་དགོས་སྐོར་གསུངས་བྱུང་། གླིང་མཆོག་སྤྲུལ་རིན་པོ་ཆེ་མཆོག་ ༡༩༨༥ ལོར་འཁྲུངས་རྗེས་དགུང་ལོ་དྲུག་ལ་ཕེབས་སྐབས་་་
གཞས་པ་དང་བོད་དོན་སྐོར་གྱི་རིན་མེད་ཁབ་གཙགས་རི་མོ་འབྲི་མཁན་སྒྱུ་རྩལ་བ་རྟ་མགྲིན་ལགས་སུ། ཁོང་གི་སྒྱུ་རྩལ་གྱི་ལམ་བུ་དང་ཁབ་གཙགས་རི་མོ་བཅས་ཀྱི་སྐོར་ལ་བཅར་འདྲི་ཞུས། དྲི་བ། ཁྱོད་ཀྱིས་མུ་མཐུད་ནས་་ཟེར་བའི་གཞས་འདི་གཏོང་དགོས་དོན་དང་། དེ་ལ་ཞེས་འདོག་དགོས་དོན་ཅི་ཡིན་ནམ། ལན། ང་རང་ལ་ཆ་མཚོན་ན། གཞས་དང་རི་མོ་ལ་སོགས། མདོར་ན་སྒྱུ་རྩལ་གྱི་ལམ་ནས་བོད་དོན་ཁྱབ་བསྒྲགས་དང་བོད་མིའི་སྐྱིད་སྡུག་གླེང་མཁན་ཞིག་ཡིན་ཟེར་ཆོག དེའི་སྟེང་ནས་བོད་དོན་འཐབ་རྩོད་་་


text:
རྒྱ་གཞུང་གིས་༢༠༠༨ལོའི་ཞི་རྒོལ་ཆེན་མོའི་འགོ་ཁྲིད་ལ་བསྙད་ནས་འཇུ་བཟུང་བྱས་པའི་གཙང་དགོན་པའི་དགེ་འདུན་པ་མཆོག་སྤྲིན་རྒྱ་གློད་གྲོལ་གྱི་ཚུར་ཁྱིམ་དུ་འབྱོར་ཡོད་འདུག
འདི་ག་ལྟེ་གནས་ཁང་དུ་ཁུངས་ལྡན་གནས་ཚུལ་འབྱོར་གསལ་ལྟར་ན། ཟླ་འདིའི་ཕྱི་ཚེས་༡༥་ཉིན་གྱི་བོད་ནང་གི་ཕྱི་དྲོ་ཆུ་ཚོད་༥ཡས་མས་སུ། མདོ་སྨད་གཙང་དགོན་པའི་དགེ་འདུན་པ་མཆོག་སྤྲིན་རྒྱ་མཚོ་ལགས་ཟི་ལིང་ཏོ་པ་བཙོན་ཁང་ནས་ལོ་༡༠བཙོན་འཇུག་དུས་ཡུན་ཚང་ནས་གློད་གྲོལ་བྱས་ཡོད་འདུག་ལ། ཟི་ལིང་ནས་གཙང་ཨ་རིག་གི་རང་ཁྱིམ་དུ་འབྱོར་དུས་མཚན་དཀྱིལ་རེད་ཡོད་འདུག དེ་ནི་རྒྱ་གཞུང་གིས་དེ་སྔ་ནས་དགེ་འདུན་པ་ཁོང་ཚུར་འབྱོར་བར་གཟབ་རྒྱས་ཕེབས་བསུ་དང་པར་སོགས་རྒྱག་མི་ཆོག་པའི་བཙན་བཀའ་བཏང་ཡོད་པ་བཞིན་འཆར་གཞི་ལྡན་པའི་གོ་སྒྲིག་ཅིག་ཡིན་འདུག
༢༠༠༨ལོའི་ཟླ་༣་ཚེས་༡༧ཉིན། བོད་ས་ཁྱོན་ཡོངས་ལ་ས་བྱི་ཞི་རྒོལ་ཆེན་མོ་བྱུང་བ་བཞིན། མདོ་སྨད་གཙང་དགོན་པའི་ལྷ་སྡེ་མི་སྡེ་གཉིས་ངོས་ནས་སྔ་ཕྱི་ཞི་རྒོལ་དང་སྐད་འབོད་གནང་བར། རྒྱ་གཞུང་གིས་དེ་མུར་ཞི་རྒོལ་གྱི་འགོ་འཁྲིད་བྱེད་མཁན་དུ་བསྙད་ནས། གཙང་དགོན་པའི་དགེ་འདུན་པ་མཆོག་སྤྲིན་རྒྱ་མཚོ་དང་། མཁས་སྒྲུབ་རྒྱ་མཚོ། ཚུལ་བཟང་རྒྱ་མཚོ་བཅས་སྔ་ཕྱི་རུ་འཇུ་བཟུང་བཙན་འཁྲིད་ཀྱིས། ཁོང་ཚོར་ཕྱི་ཕྱོགས་ལ་ངན་འབྲེལ་ཡོད་པ་དང་། ཞི་རྒོལ་གྱི་སྣེ་འཁྲིད་ཡིན་པའི་ཉེས་འཛུགས་འོག མཆོག་སྤྲིན་རྒྱ་མཚོ་དང་མཁས་གྲུབ་རྒྱ་མཚོ་ཁོང་གཉིས་ལ་བཙོན་ཐག་༡༠རེ་བཅད་པ་དང་། ཚུལ་བཟང་རྒྱ་མཚོ་ལ་ལོ་༩ ཡི་ཁྲིམས་ཐག་བཅད་ཡོད་འདུག
སྔར་ལོ་༢༠༡༦ཟླ་༣། ཕྱི་ཚེས་༨ཉིན། སྔ་ཕྱི་རུ་བཙོན་ཁང་ནས་ལས་ཀར་ཧུར་བརྩོན་དང་སྒྲིག་ཁྲིམས་གཙང་ཁུར་བྱས་དབང་གིས་དགེ་འདུན་པ་མཁས་གྲུབ་རྒྱ་མཚོ་ལགས་ལོ་གཉིས་ཀྱི་ཁྲིམས་ཆད་ཆག་ཡང་གིས་གློད་གྲོལ་བཏང་ཡོད་ཀྱང་། ཁྲིམས་ར་མ་འཚོགས་པའི་སྔོན་དུ་ཚ་འདྲི་དང་རྡུང་རྡེག་ཤུགས་ཆེར་བྱས་པར་བརྟེན་ནས་ཁོང་གི་ངོ་གདོང་འཁྱོག་ཅིང་མིག་གཉིས་ཆེ་ཆུང་ཤོར་བ་ཡོད་པ། གློད་གྲོལ་རྗེས་སྨན་པ་ལ་བསྟེན་གཏུགས་བྱས་ཀྱང་དྲག་སྐྱེད་བྱུང་གི་ཡོད་མི་འདུག ཡང་ཟླ་དེའི་ཕྱི་ཚེས་༡༤ཉིན། དགེ་འདུན་པ་ཚུལ་བཟང་རྒྱ་མཚོ་ལགས་ལོ་གཅིག་གི་ཁྲིམས་ཆག་ཡང་གི་གློད་གྲོལ་བཏང་ཡོད་ཀྱང་། གློད་གྲོལ་ཕྱི་ལོག་གི་སྣེ་ལེན་ཕེབས་བསུ་དང་ཡར་མར་འགྲོ་བསྐྱོད་སོགས་ལ་དམ་དྲག་ཤུགས་ཆེར་བྱས་ཙང་། ཁོང་གཉིས་ཀྱི་ད་ལྟའི་གནས་སྟངས་གསལ་བོ་ཤེས་རྟོགས་ཐུབ་ཀྱི་ཡོད་ཚོད་མི་འདུག
དགེ་འདུན་པ་མཆོག་སྤྲིན་རྒྱ་མཚོ་ལགས་ནི། རྒྱ་གཞུང་གིས་བོད་ས་བཅད་བགོས་ལྟར་ན། མཚོ་སྔོན་ཞིང་ཆེན་རྨ་ལྷོ་ཁུལ་རྨ་ལྷོ་སོག་རིགས་རང་སྐྱོང་རྫོང་གཙང་ཨ་རིག་ཉི་མཐའ་(ཞང་)ཡུལ་ཚོ། མཛོ་མོ་རི་ཆེན་ལྔ་བའི་ཕ་འདས་པོ་བློ་བྷེ་དང་། མ་ཚེ་རིང་སྒྲོལ་མ་གཉིས་ལ་ཕྲུ་གུ་བུ་བུ་མོ་དགུ་ཡོད་པ་ལས་ལྔ་བ་དེ་ཡིན་པ་དང་། ད་ལྟ་དགུང་ལོ་ ༤༤ ཙམ་ཡིན་འདུག
ཕྱི་ལོ་ ༢༠༠༢ ལོའི་ལོ་མགོར་འདི་ག་བཙན་བྱོལ་དུ་ཡོང་ནས་རྒྱ་གར་ལྷོ་ཕྱོགས་སེ་ར་དགོན་པར་ལོ་གསུམ་ལྷག་ལ་སློབ་གཉེར་བྱས་རྗེས་ཕྱིར་བོད་དུ་ལོག་པ་རེད།
འདི་གར་གནས་ཚུལ་མཁོ་སྤྲོད་པས་བརྗོད་གསལ་ལྟར་ན། མཆོག་སྤྲིན་རྒྱ་མཚོན་ལགས་བཙོན་གྲོལ་ཐོབ་ཏེ་ཕ་ཡུལ་ནས་ཉིན་ཤས་བཞུགས་རྗེས་གཙང་དགོན་པར་ཕེབས་བཅུག་ཡོད་འདུག
དགེ་འདུན་པ་ཚུལ་བཟང་རྒྱ་མཚོ་ཀྱང་། མཚོ་སྔོན་ཞིང་ཆེན་རྨ་ལྷོ་ཁུལ་རྨ་ལྷོ་རྫོང་གཙང་ཨ་རིག་ཉི་མཐའ་ཡུལ་ཚོ་གསེར་གཞོང་རུ་ཆེན་བཞི་བའི་ཕ་དཔག་རྡོ་དང་མ་ཌ་གུ་གཉིས་ཀྱི་བུ་ཡིན་པ་དང་། ཁོང་ཚོ་བུ་སྤུན་གསུམ་ཡོད་པའི་ཆུང་ཤོས་དང་། ད་ལྟ་རང་ལོ་ ༣༠ ཡས་མས་ཤིག་ཡིན་འདུག ཚུལ་བཟང་རྒྱ་མཚོ་ལགས་ཕྱི་ལོ་ ༢༠༠༤ ལོར་བཙན་བྱོལ་དུ་འབྱོར་ཏེ་རྒྱ་གར་སེར་བྱེས་མཁས་སྙན་གྲྭ་ཚང་དུ་ཕྱི་ལོ་ ༢༠༠༧ བར་དུ་སློབ་གཉེར་གནང་ཡོད་པ་དང་། ཕྱི་ལོ་ ༢༠༠༧ ལོར་ཕྱིར་ཕ་ཡུལ་དུ་ལོག་ཡོད་པ་རེད་འདུག
དགེ་འདུན་པ་མཁས་གྲུབ་རྒྱ་མཚོའང་། ཨ་རིག་ཉི་མཐའ་ཡུལ་ཚོ། མཛོ་མོ་རི་ཆེན་གཉིས་པའི་ཕ་དཀོན་མཆོག་སྐལ་བཟང་དང་། མ་བདེ་ཁོ་གཉིས་ཀྱི་བུ་ཡིན་ཞིང་། ད་ལྟ་དགུང་ལོ་༣༤དང་། ཁོང་ཚོར་མིང་སྲིང་བདུན་ཡོད་པ་ལས་ལྔ་བ་དེ་ཡིན་འདུག ཁོང་ཕྱི་ལོ་༢༠༠༤ལོར་རྒྱ་གར་ལ་སླེབས་སྟེ་སེར་བྱེས་མཁས་སྙན་གྲྉ་ཚང་ནས་སློབ་གཉེར་གནང་ཡོད་པ་དང་། ཕྱི་ལོ་༢༠༠༧ལོར་ཕྱིར་ཕ་ཡུལ་དུ་ལོག་ཕྱིན་འདུག
ཕྱི་ལོ་༢༠༡༢ཟླ་༣ནང་། གཙང་དགོན་པའི་དགེ་འདུན་པ་རྣམས་ཀྱིས་གཞི་རྒྱ་ཆེ་བའི་ངོ་རྒོལ་གནང་བར་ས་ཁུལ་དེའི་མི་སྐྱ་ཕོ་མོའང་འབོར་ཆེན་མཉམ་ཞུགས་བྱས་ཡོད་པ་མ་ཟད། སྐབས་དེའི་ཞི་རྒོལ་བས་འཕྲད་དར་ཕྱར་ཅིག་སྐད་འབོད་དགོས་འདུན་དོན་ཚན་ལྔ་བསྒྲགས་པའི་ནང་གི་གཅིག་ནི། དགེ་འདུན་པ་མཆོག་སྤྲིན་རྒྱ་མཚོ་དང་། ཚུལ་བཟང་རྒྱ་མཚོ། མཁས་གྲུབ་རྒྱ་མཚོ་བཅས་གློད་གྲོལ་བཏང་དགོས་པའི་འབོད་བསྐུལ་དང་།
དེ་མཚུངས་སུ། ༸གོང་ས་མཆོག་བོད་དུ་ཕེབས་བཅུག་དགོས་ཡོད་དང་། ༸པཎ་ཆེན་རིན་པོ་ཆེ་བཙོན་གྲོལ་གནང་དགོས་ཡོད། བོད་ཀྱི་ཆོས་དང་རིག་གཞུང་ཉར་ཚགས་དང་དར་སྤེལ་གྱི་རང་དབང་དགོས་དང་། ཡང་སྐབས་དེར་༸ཤིང་བཟའ་རིན་པ་ཆེ་ཡིས་རྒྱལ་ཚོགས་ཀྱི་མདུན་དུ་བདུན་ཕྲག་བཞིའི་ཟས་བཅད་ངོ་རྒོལ་གནང་ནས་སྐུ་གཟུགས་གནས་བབ་སྐྱོ་བོ་ཆགས་ཡོད་པར་སེམས་འཚབ་དང་བློས་བཟོད་མ་ཐུབ་པར། ཞི་རྒོལ་བའི་ངོས་ནས་རྒྱ་གཞུང་དང་རྒྱལ་ཚོགས་ལ་༸སྐྱབས་རྗེ་ཤིང་བཟའ་རིན་པོ་ཆེའི་སྐུ་གཟུགས་བདེ་འཇགས་ལ་འགན་ཁུར་ཡོད་པའི་རེ་འདུན་འདོན་ཡོད།